**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΣΩΦΡΟΝΙΣΤΙΚΟΥ ΣΥΣΤΗΜΑΤΟΣ ΚΑΙ ΛΟΙΠΩΝ ΔΟΜΩΝ ΕΓΚΛΕΙΣΜΟΥ ΚΡΑΤΟΥΜΕΝΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Μαρτίου 2025, ημέρα Παρασκευή και ώρα 10.05΄, στην Αίθουσα «Προέδρου Αθανασίου Κωνστ. Τσαλδάρη» (223)του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, υπό την Προεδρία του Προέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Λάζαρου Τσαβδαρίδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Προστασίας του Πολίτη, κ. Μιχαήλ Χρυσοχοΐδης, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρου 38 του Κανονισμού της Βουλής, οι κ.κ. Ανδρέας Βέλλιος, Πρόεδρος της Πανελλήνιας Ομοσπονδίας Αξιωματικών Αστυνομίας, Γρηγόριος Γερακαράκος, Πρόεδρος της Πανελλήνιας Ομοσπονδίας Αστυνομικών Υπαλλήλων, Χρήστος Συνδρεβέλης, Αντιπρόεδρος Οικονομικών Θεμάτων και Γραμματέας Διεθνών Σχέσεων της Πανελλήνιας Ομοσπονδίας Αστυνομικών Υπαλλήλων, Παύλος Μαυρίδης, Πρόεδρος της Πανελλήνιας Ομοσπονδίας Πολιτικού Προσωπικού του Υπουργείου Δημόσιας Τάξης, Αλέξανδρος Παπαχρήστου,Πρόεδρος του ΔΣ του Νομικού Προσώπου Ιδιωτικού Δικαίου «ΕΠΑΝΟΔΟΣ», Βασίλειος Κεφάλας, Πρόεδρος της Πανελλήνιας Ομοσπονδίας Υπαλλήλων Υπηρεσίας Εξωτερικής Φρούρησης, Νικόλαος Λαυράνος, Πρόεδρος της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος και Χρήστος Τσεβάς,ειδικός επιστήμονας και εκπρόσωπος της Εθνικής Επιτροπής για τα Δικαιώματα του Ανθρώπου.

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ.Κωνσταντίνος Βαρσάμης, Πρόεδρος της Ομοσπονδίας Σωφρονιστικών Υπαλλήλων Ελλάδας,Ανδρέας Ποττάκης,Συνήγορος του Πολίτη, Αλεξάνδρα Ρογκάκου, Αναπληρώτρια Διοικήτρια της Εθνικής Αρχής Διαφάνειας,Στυλιανός Πέπλης, Γενικός Γραμματέας της Πανελλήνιας Ομοσπονδίας Πενταετούς Υποχρέωσης και Συμβασιούχων Πυροσβεστών,Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία, Νικόλαος Γαβαλάς, Πρόεδρος του ΔΣ της Κοινωνικής Οργάνωσης Υποστήριξης Νέων «ΑΡΣΙΣ» και Θωμάς Χαραλαμπίδης, Δικηγόρος Παιδικής Προστασίας της Κοινωνικής Οργάνωσης Υποστήριξης Νέων «ΑΡΣΙΣ».

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών.

 Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Γκολιδάκης Δημήτριος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Χρυσομάλλης Μιλτιάδης (Μίλτος), Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηιωαννίδου Μαρία-Νεφέλη, Κατσανιώτης Ανδρέας, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές κ.κ. Χαράλαμπος Αθανασίου, Χρήστος Δερμεντζόπουλος, Αναστάσιος Δημοσχάκης, Θεοχάρης Θεοχάρης, Ευστάθιος Κωνσταντινίδης, Δημήτριος Μαρκόπουλος, Μαρία Συρεγγέλα, Ασημίνα Σκόνδρα, Γεώργιος Σταμάτης, Μαρία Έλενα Σούκουλη Βιλιάλη, Δημήτριος Μπιάγκης, Βασίλειος Κόκκαλης, Βασίλειος Μεταξάς και Τάσος Οικονομόπουλος.

 **ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κυρίες και κύριοι, συνάδελφοι, καλημέρα.

Συνεχίζουμε την επεξεργασία και εξέταση του σχεδίου νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις».

Βρισκόμαστε στη δεύτερη συνεδρίαση της Επιτροπής και στην ακρόαση των εξωκοινοβουλευτικών προσώπων, τα οποία και καλωσορίζω σήμερα στην Επιτροπή μας. Καλώς ήρθατε, κυρίες και κύριοι.

Πριν δώσω τον λόγο στον πρώτο εκπρόσωπο φορέα που έχουμε καλέσει, να σας ενημερώσω ότι, από τους φορείς που έχουμε καλέσει και είναι 20 στον αριθμό, δεν έχουν απαντήσει αν θα παραστούν η Ένωση Δικαστών και Εισαγγελέων, ο Δικηγορικός Σύλλογος Αθηνών και το Γραφείο της Ύπατης Αρμοστείας του ΟΗΕ για τους Πρόσφυγες στην Ελλάδα.

Ενώ μας έχουν ενημερώσει ότι δεν θα παραστούν το κίνημα για την Πρόληψη και την Καταπολέμηση της Έμφυλης Βίας «Strong me», η Ένωση Αξιωματικών Πυροσβεστικού Σώματος, η Διεθνής Αμνηστία και το Σωματείο Ειδικών Φρουρών Ελληνικής Αστυνομίας Αττικής.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, με συγχωρείτε. Υπάρχει κάποια αιτιολογία γιατί δεν θα έρθουν;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Όχι, δεν υπάρχει.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Τότε γιατί τους καλέσαμε; Για ποιο λόγο τους καλέσαμε;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Μα, δεν ξέραμε ότι δεν θα αποδεχτούν την πρόταση.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Αυτό ακριβώς εννοώ με την παρέμβασή μου. Τους καλέσαμε και αρνήθηκαν να έρθουν.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Είναι δικαίωμά τους, εν πάση περιπτώσει, εάν θα έρθουν ή δεν θα έρθουν. Το ξέρετε αυτό.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Προσβάλουν την επιτροπή όμως, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ναι, προφανώς. Θα το δω. Αν έχω κάποια ενημέρωση στην πορεία, θα ενημερώσω το σώμα. Ήδη, η Γραμματεία προσπαθεί να βγάλει μια άκρη σε σχέση με αυτό.

Να ενημερώσω τους ανθρώπους που βρίσκονται εδώ ανάμεσά μας και αυτοί που έχουν κληθεί και θα παραστούν στην Επιτροπή μέσω Webex για τη διαδικασία για όσους δεν είστε εξοικειωμένοι. Κάποια πρόσωπα βλέπω έχουν ξανάρθει στην Επιτροπή. Θα δοθεί ο λόγος στους εκπροσώπους των φορέων για 5 λεπτά, για να αναπτύξουν τις θέσεις τους επί του νομοσχεδίου. Θα παραμείνουν στις θέσεις τους και μετά την τοποθέτησή τους.

Στη συνέχεια, αφού ολοκληρωθεί ο κατάλογος με τους εκπροσώπους των φορέων που έχουν να μιλήσουν, θα δοθεί ο λόγος στους βουλευτές για να υποβάλουν ερωτήματα σε όλους εσάς. Θα συγκεντρώσετε τα ερωτήματα συνολικά όσα σας αφορούν και στη συνέχεια, θα σας ξαναδοθεί ο λόγος από την αρχή, με την σειρά που σας έχω δώσει από την αρχή, προκειμένου να απαντήσετε στις ερωτήσεις των συναδέλφων βουλευτών.

Ξεκινάμε με τον κ. Ανδρέα Βέλλιο, Πρόεδρο της Πανελλήνιας Ομοσπονδίας Αξιωματικών Αστυνομίας, για 5 λεπτά. Κύριε Βέλλιο, έχει τον λόγο.

**ΑΝΔΡΕΑΣ ΒΕΛΛΙΟΣ (Πρόεδρος της Πανελλήνιας Ομοσπονδίας Αξιωματικών Αστυνομίας):** Καλημέρα σας. Σας ευχαριστώ πολύ για την πρόσκληση, είναι τιμή μου να παρευρίσκομαι σήμερα εδώ για ένα τόσο σημαντικό νομοθέτημα, το οποίο το Υπουργείο Προστασίας του Πολίτη σχεδίασε και έφερε στη Βουλή για ψήφιση. Εμείς ως Πανελλήνια Ομοσπονδία Αξιωματικών κάναμε κάποια σχόλια στη δημόσια διαβούλευση, αρκετά θα έλεγα, βέβαια έχω να πω ότι δεν ελήφθησαν υπόψη τα σχόλια αυτά. Πιστεύω όμως ότι είναι βούληση του κυρίου Υπουργού και της ομάδας η οποία επεξεργάστηκε το νομοσχέδιο στη διαδικασία να τα ενσωματώσει όσα από αυτά κρίνει ότι πρέπει να ενσωματωθούν και για να μην καταχρώμαι το χρόνο σας, θα κρατήσω μόνο κάποια τα οποία θεωρώ πάρα πολύ σημαντικά.

Στο πρώτο κομμάτι του νομοσχεδίου, υπάρχει μία πρόβλεψη για τη Διεύθυνση Κοινωνικής Αστυνόμευσης στο άρθρο 25, στην οποία στην παράγραφο 3 του άρθρου αναφέρεται στην αρμοδιότητα για την εκπόνηση μελετών για την εξασφάλιση του σεβασμού των ανθρωπίνων δικαιωμάτων από την αστυνομική πρακτική. Εμάς ως Ομοσπονδία αυτό θα έλεγα ότι μας ξινίζει γιατί απριόρι θεωρείται ότι η αστυνομική πρακτική είναι κακόβουλη ή είναι βλαπτική για τους πολίτες. Πιστεύω ότι είναι μια κακή διατύπωση απλά, όμως θα πρέπει να αλλάξει, θα πρέπει να μεταβληθεί αυτό γιατί η παραβατική συμπεριφορά και η κακοποιητική συμπεριφορά δεν συνάδει με την αστυνομική πρακτική. Το αν υπάρχουν κάποια φαινόμενα κάποιες φορές, αυτό δεν σημαίνει ότι είναι γενικός κανόνας και θα πρέπει να παραμείνει έτσι όπως είναι.

Επίσης, σε ό,τι αφορά μια προσθήκη που έχουμε ζητήσει για μία διάταξη, για τη διάταξη του άρθρου 52 του νόμου 4674/2020, η οποία αφορά τη νομική υποστήριξη του ανθρώπινου δυναμικού του δημοσίου τομέα, αναφέρομαι στην νομική υποστήριξη των αστυνομικών σε όλη τη διαδικασία μιας κακόβουλης εις βάρος τους πρακτικής από κακόβουλους, θα έλεγα, πολίτες, πάντα υπάρχουν αυτοί, δεν μπορούμε να πούμε ότι δεν υπάρχει μία κακόβουλη συμπεριφορά. Επίσης, πάω στο πιο σημαντικό για εμάς, το οποίο αφορά την εκπαιδευτική μεταρρύθμιση. Θα ήθελα να κάνω την διαπίστωση ότι με την παρούσα μορφή του νομοσχεδίου, δεν ξέρω αν αργότερα στην περαιτέρω παραγωγή των κανονιστικών διαταγμάτων θα αλλάξει αυτό, έτσι όπως είναι τώρα όμως δεν διασφαλίζεται η ισοτιμία της Σχολής Αξιωματικών Αστυνομίας με τα Ανώτατα Εκπαιδευτικά Ιδρύματα, η οποία έχει καθιερωθεί από το 1984 μέχρι τώρα. Γι’ αυτό, λοιπόν, θα ζητούσα να υπάρξει μία γνωμοδότηση της Επιστημονικής Υπηρεσίας της Βουλής επί των διατάξεων αυτών, η οποία ρητά να διασφαλίζει την ισοτιμία της Σχολής Αξιωματικών με τα Ανώτατα Εκπαιδευτικά Ιδρύματα, γιατί, επίσης, μέσα εδώ σε αντίθεση με το προηγούμενο νομοθετικό καθεστώς 4962/2024 προβλεπόταν η δημιουργία πιστωτικών μονάδων, όπως σε όλα τα Ανώτατα Στρατιωτικά Εκπαιδευτικά Ιδρύματα, το οποίο τώρα έχει αφαιρεθεί.

Πιστεύω ότι είναι μια παράβλεψη η οποία πρέπει να διορθωθεί. Δεν θεωρώ ότι έγινε σκόπιμα. Όμως, θα πρέπει να διασφαλίσουμε την ισοτιμία των Εκπαιδευτικών Ιδρυμάτων και ένα τελευταίο. Θα πρέπει να δούμε το θέμα της διοίκησης της Σχολής Αξιωματικών η οποία αναφέρεται ότι πρέπει να διοικείται από ανώτερο αξιωματικό ενώ είναι άποψή μας ότι όπως όλα τα Ανώτατα Στρατιωτικά Εκπαιδευτικά Ιδρύματα θα πρέπει να διοικούνται από ανώτατο αξιωματικό και επίσης, θα ήθελα μια διευκρίνιση, όσον αφορά την πρακτική των Δοκίμων Υπαστυνόμων. Αναφέρεται για το τελευταίο εξάμηνο της Σχολής Αξιωματικών κάτι το οποίο όμως, δεν γίνεται γιατί το τελευταίο εξάμηνο της Σχολής Αξιωματικών δεν μπορεί να γίνει πρακτική εκπαίδευση, γιατί είναι το τελευταίο εξάμηνο της Σχολής και εκεί θα πρέπει να είναι στη Σχολή για να τελειώσουν την ακαδημαϊκή τους φοίτηση.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Απαντώντας στον κ. Βασίλειο Γραμμένο, θέλω να ενημερώσω τα μέλη της Επιτροπής για τους Φορείς που απάντησαν ότι δεν θα παραστούν και να διαβάσω: Το «Strong me, κίνημα για την Πρόληψη και την Καταπολέμηση της Έμφυλης Βίας»**,** έστειλε email με το οποίο μας ενημερώνει ότι «Λάβαμε την πρόσκληση και σας ευχαριστούμε. Η Strong me, συμμετέχει ως τακτικό μέλος στην Ομάδα Εργασίας του Υπουργείου Προστασίας του Πολίτη που αφορά στη βελτίωση της αστυνομικής ανταπόκρισης στα περιστατικά ενδοοικογενειακής βίας και καταθέτουμε εγγράφως τις προτάσεις μας στη Συντονίστρια της Ομάδας Εργασίας κατά την ολοκλήρωση κάθε θεματικής ενότητας. Δεδομένων των παραπάνω δεν θα παρευρεθούμε στην αυριανή συνεδρίαση, καθώς οι προτάσεις μας είναι κατατεθειμένες. Σας ευχαριστούμε.».

 Η «Ένωση Αξιωματικών Πυροσβεστικού Σώματος», έδωσε ο Πρόεδρός της, ο κ. Τσίγκας, αρνητική απάντηση ότι δεν θα συμμετάσχουν στην Επιτροπή χωρίς να αναφέρεται ο λόγος. Τουλάχιστον αυτή την ενημέρωση έχω εγώ από τη Γραμματεία.

Η «Διεθνής Αμνηστία»έστειλε email που μας λέει ότι «Σας ευχαριστούμε για την πρόσκληση. Ωστόσο, λόγω του μικρού χρονικού περιθωρίου που μας δόθηκε, δεν υπάρχει άτομο από το Γραφείο της Αμνηστίας που να είναι διαθέσιμο να συμμετάσχει» και το«Σωματείο Ειδικών Φρουρών Ελληνικής Αστυνομίας Αττικής» «Σας ενημερώνουμε ότι δεν δύναται να παραστούμε στη συνεδρίαση της 14ης Μαρτίου και ώρα 10.00΄ με φυσική παρουσία ή ηλεκτρονικά. Κατόπιν τούτου θα αποστείλουμε εγγράφως τις θέσεις του Σωματείου μέσω ηλεκτρονικής αλληλογραφίας, το συντομότερο δυνατό.»

 Προχωράμε στον κ. Γρηγόριο Γερακαράκο, Πρόεδρο της  Πανελλήνιας Ομοσπονδίας Αστυνομικών Υπαλλήλων**.** Συμπαρίσταται, όπως με ενημερώνουν, ο κ. ΧρήστοςΣυνδρεβέλης,Αντιπρόεδρος Οικονομικών Θεμάτων και Γραμματέας Διεθνών Σχέσεων.

**ΓΡΗΓΟΡΙΟΣ ΓΕΡΑΚΑΡΑΚΟΣ (Πρόεδρος της  Πανελλήνιας Ομοσπονδίας Αστυνομικών Υπαλλήλων):** Καλημέρα σε όλους σας, κύριε Πρόεδρε, κύριε Υπουργέ, κυρίες και κύριοι Βουλευτές, αγαπητοί Φορείς.Ευχαριστώ για τη δυνατότητα που μας δώσατε να τοποθετηθούμε επί των διατάξεων που μας αφορούν.

Κατ’ αρχάς, θέλω να γνωρίζετε τη θέση μας για την αναδιοργάνωση της δομής της Αστυνομίας και την αναβάθμιση της εκπαίδευσης. Εμείς πιστεύουμε ότι για να είναι αποτελεσματική η όποια οργανωτική αλλαγή πρέπει να εξυπηρετεί πραγματικές ανάγκες της κοινωνίας και της χώρας και φυσικά να λαμβάνει υπόψιν και τον ανθρώπινο παράγοντα. Δηλαδή τα αιτήματα του προσωπικού που θα σηκώσει το βάρος αυτής της αλλαγής. Θα δούμε λοιπόν, σήμερα στην πράξη πώς θα εξελιχθεί το νέο εγχείρημα και ανάλογα θα κρίνουμε τις αποφάσεις της Ηγεσίας.

Σε ό,τι αφορά την εκπαίδευση, χαιρετίζουμε τις αλλαγές, ήταν στις προτάσεις μας. Σας τονίζω, όμως ότι πρέπει να διατεθούν περισσότερα χρήματα για την αναβάθμιση των σπουδών και για τη δια βίου εκπαίδευση.

Η αναγνώριση της Σχολής Αστυφυλάκων ως Ανώτερο Εκπαιδευτικό Ίδρυμα και όχι ως Ανώτατο, εξακολουθεί να μας προβληματίζει.

Επίσης, σας καλούμε να ψηφίσετε τη δυνατότητα εισαγωγής στις Αστυνομικές Σχολές από όλα τα επιστημονικά πεδία. Να προστεθεί δηλαδή για λόγους ισότητας, και το τρίτο πεδίο «Επιστήμες Υγείας και Ζωής».

Θέλω, όμως, να σταθώ ειδικότερα στις παρακάτω ρυθμίσεις που ήταν χρόνια αιτήματα και έγιναν αποδεκτά από την Κυβέρνηση. Όλα αυτά είναι η συνέχεια της απόφασης του κυρίου Πρωθυπουργού για την αναγνώριση της επικινδυνότητας της εργασίας μας.

Αναφέρομαι ειδικότερα στα εξής άρθρα: Άρθρο 125 «Εισαγωγή στις Σχολές της Αστυνομικής Ακαδημίας ως ειδικής κατηγορίας των τέκνων αναπήρων και θυμάτων πολέμου, καθώς και τέκνων αναπήρων ή θυμάτων εν ενεργεία ή εν συντάξει αστυνομικού προσωπικού ειρηνικής περιόδου.».

Άρθρα 161, 162 και 163, αφορούν στη «Βαθμολογική προαγωγή θανόντος ενστόλου προσωπικού της Ελληνικής και στην παροχή οικονομικών βοηθημάτων σε γονείς, συζύγους τέκνα και αδέρφια».

Άρθρο 202 αναγνώριση χρόνου μετοχικής σχέσης στο Μετοχικό Ταμείο Στρατού αφορά τους νεοεισερχόμενους των Αστυνομικών Σχολών και ειδικότερα τη δυνατότητα αποπληρωμής των κρατήσεων υπέρ του Ταμείου καθ’ όλη τη διάρκεια του χρόνου μετοχικής σχέσης όπως ισχύει και στις Ένοπλες Δυνάμεις.

Άφησα τελευταίο το Άρθρο 35 για τη Διεύθυνση Υγειονομικού. Όπως ξέρετε ένα επικίνδυνο λειτούργημα όπως είναι αυτό του αστυνομικού αλίμονο αν δεν υποστηρίζεται από αντίστοιχες δομές υγειονομικής και νοσοκομειακής προστασίας. Με αυτό το Άρθρο, λοιπόν, ενώ καλώς δημιουργείται άλλη μια μονάδα το Κέντρο Εκπαίδευσης Πρώτων Βοηθειών και Τραύματος, όπως είχαμε αιτηθεί και συζητήσει στο τελευταίο μας συνέδριο, πληροφορηθήκαμε ότι το Υπουργείο Εθνικής Άμυνας εν αγνοία μας προωθεί την ένταξη των Κεντρικών Ιατρείων της Αστυνομίας στα Στρατιωτικά Νοσοκομεία. Ελπίζουμε να είναι μόνο μία άστοχη πρωτοβουλία και να μην υπάρξει συνέχεια. Εμείς ζητάμε όχι μόνο διατήρηση και ενίσχυση των σημερινών δομών, αλλά και εξέλιξή τους μελλοντικά με την ίδρυση Αστυνομικού Νοσοκομείου. Είμαστε έμμεσα και άμεσα τουλάχιστον 300.000 ασφαλισμένοι.

Τέλος, θα ήθελα να γνωρίζετε ότι μας ενδιαφέρει, επίσης, η άμεση ψήφιση συγκεκριμένων μεταρρυθμίσεων που έχουν τεθεί υπόψη των αρμόδιων Υπουργών, αλλά δεν κατατέθηκαν σήμερα και αφορούν την ενίσχυση των ασφαλιστικών μας ταμείων με συγκεκριμένο ποσοστό επί των διοικητικών προστίμων του Κώδικα Οδικής Κυκλοφορίας, την υιοθέτηση των τέκνων των θανόντων αστυνομικών από το Υπουργείο Προστασίας του Πολίτη και την αποζημίωση των αιρετών αστυνομικών κατά το χρόνο εργασίας πέραν του πενθημέρου. Φυσικά, όλα αυτά και τις διατάξεις αυτές που δεν έχουν κατατεθεί θα τις καταθέσω σήμερα στα πρακτικά της Επιτροπής.

Σας ευχαριστώ και είμαι στη διάθεσή σας για τυχόν ερωτήσεις.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Να περάσουμε στον κ. Παύλο Μαυρίδη, Πρόεδρο της Πανελλήνιας Ομοσπονδίας Πολιτικού Προσωπικού Υπουργείου Δημόσιας Τάξης. Είναι στην επιτροπή μας επίσης ο κ. Ευθύμιος Παπαευθυμίου, Γενικός Γραμματέας της Πανελλήνιας Ομοσπονδίας Πολιτικού Προσωπικού Υπουργείου Δημόσιας Τάξης.

**ΠΑΥΛΟΣ ΜΑΥΡΙΔΗΣ (Πρόεδρος της Πανελλήνιας Ομοσπονδίας Πολιτικού Προσωπικού Υπουργείου Δημόσιας Τάξης):** Κύριε Πρόεδρε, κύριε Υπουργέ, αξιότιμοι Βουλευτές και μέλη της Διαρκούς Επιτροπής, κατ’ αρχήν, να σας ευχαριστήσουμε για την πρόσκληση.

Θα ήθελα και εκ μέρους του Διοικητικού Συμβουλίου να χαιρετίσω αυτή την νομοθετική πρωτοβουλία επί της αρχής διότι αντιλαμβανόμαστε ότι θα επιφέρει σημαντικές αλλαγές στη δομή της Ελληνικής Οικονομίας και αποσκοπεί στην αναβάθμιση του προσωπικού και των υπηρεσιών. Ελπίζουμε στο να γίνει πιο ανθρώπινη και πιο φιλική για να τονώσει την κοινωνική εμπιστοσύνη στο πρόσωπό της και να ενισχύσει το κράτος δικαίου.

Το πολιτικό προσωπικό στο Υπουργείο μας συμβάλλει στο παραγόμενο έργο από το δικό του μετερίζι, δηλαδή από τη θέση της διοικητικής υποστήριξης. Αυτή τη στιγμή έχουμε περίπου 350 υπαλλήλους, οι οποίοι είναι εκπαιδευτικής βαθμίδας Πανεπιστημίου ή ΤΕΙ και αρκετοί εξ αυτών έχουν και Μεταπτυχιακά ή και Διδακτορικά. Όμως, για λόγους που δεν μπορούμε να κατανοήσουμε, βλέπουμε ότι όλοι αυτοί οι προσοντούχοι υπάλληλοι παραμένουν αναξιοποίητοι και χειμάζουν στην πλειοψηφία τους σε καθήκοντα υποδεέστερα από τα προσόντα τους. Θα σας πω, ενδεικτικά, ότι στην Ελληνική Αστυνομία αυτή τη στιγμή έχουμε μόλις δεκατέσσερις πολιτικούς υπαλλήλους σε όλη την επικράτεια, οι οποίοι κατέχουν θέσεις ευθύνης, δύο διευθυντές και δώδεκα τμηματάρχες. Πραγματικά, διερωτώμεθα αυτά γιατί στην Ελληνική Αστυνομία, η οποία έχει μια τόσο σοβαρή αποστολή, δεν αξιοποιούμε αυτό το προσωπικό ώστε να απελευθερώσουμε πολύτιμες αστυνομικές δυνάμεις. Ξέρετε αυτό δημιουργεί στο προσωπικό και ένα αίσθημα άνισης μεταχείρισης και εκλαμβάνεται ως άρνηση σταδιοδρομίας. Γι’ αυτό και βλέπουμε σε μεγάλους αριθμούς το πολιτικό προσωπικό να φλερτάρει προς άλλες υπηρεσίες του δημοσίου με κάθε διαθέσιμο τρόπο είτε με το Εθνικό Σύστημα Κινητικότητας, με αποσπάσεις, με μετατάξεις με κάθε τρόπο γιατί εκεί αναγνωρίζεται η αξία του και όχι μόνο μισθολογικά, αλλά και ηθικά. Είναι γεγονός, βέβαια, ότι όταν συναντηθήκαμε με τον Υπουργό μας στις 12/12/2024 διεφάνη κάποια αχτίδα φωτός σε αυτό το θέμα. Είδαμε στο υπό συζήτηση σχέδιο νόμου, όπως αναρτήθηκε στη διαβούλευση, να περιέχει σημαντικές διατυπώσεις για την καλύτερη αξιοποίηση του προσωπικού.

Συγκεκριμένα, είδαμε στο Άρθρο 78, στις Παραγράφους 8, 9 και 10 να προβλέπεται αύξηση των θέσεων ευθύνης για τους πολιτικούς υπαλλήλους ενώ, παράλληλα, προτεραιοποιήθηκε η τοποθέτησή τους σε θέσεις ευθύνης σε κάποιες οργανικές μονάδες. Είδαμε, δηλαδή, τη δυνατότητα αξιοποίησης σε κάποιες νευραλγικές διευθύνσεις και τμήματα με βάση βέβαια το προσοντολόγιο όπως είναι διαμορφωμένο στο ΠΔ 85/2022, επιστήμονες για παράδειγμα σε υπηρεσίες όπως τμήματα μεταφορικών μέσων, κτιριακών έργων στη διεύθυνση υποδομών να βλέπουμε εκεί να ζητάμε μηχανικούς.

Πράγματα αυτονόητα. Βέβαια, στη διαβούλευση είδαμε και κάποια σχόλια, τα οποία θα έλεγα κάποια ήταν άστοχα, επιλέξαμε συνειδητά να μην σηκώσουμε το γάντι, γιατί θεωρούμε, ότι ο χώρος αυτός δεν προσφέρεται για στείρα αντιπαράθεση, όμως, η αλήθεια παραμένει, ότι κάποιοι, δεν ξέρω για ποιο λόγο, θεωρούν, ότι το πολιτικό προσωπικό ίσως είναι ξένο σώμα στην Αστυνομία, κάποιοι τους αποκαλούν ιδιώτες, δηλαδή, πράγματα που πραγματικά είναι κρίμα. Βέβαια, με μεγάλη έκπληξη είδαμε 15 μέρες αργότερα το σχέδιο νόμου στο άρθρο 78, δεν είχε καμία σχέση όπως εμφανίστηκε στη διαβούλευση. Αναθεωρήθηκε, επανήλθε η δυνητική τοποθέτηση των πολιτικών υπαλλήλων στις περισσότερες των θέσεων ευθύνης και επειδή, σύμφωνα με τον Υπαλληλικό Κώδικα, όπως όλοι γνωρίζετε, απαιτείται προκήρυξη αυτής της θέσης, εύκολα γίνεται αντιληπτό, ότι όταν ο πολιτικός υπάλληλος δύναται να προΐσταται, η προκήρυξη καθίσταται ολοσχερής έως αδύνατη.

Γι’ αυτό θα θέλαμε, να σας παρακαλέσω θερμά, να εξετάσετε όλες τις δυνατότητες, να αρθεί αυτή η αδικία, να επανέλθουν αυτοί οι παράγραφοι, όσοι ήταν στη διαβούλευση στο άρθρο 78, μιλάω για τις παραγράφους 8, 9 και 10, γιατί πραγματικά, αν η νομοθετική εξουσία επιλέξει να μην διαχειριστεί αξιοκρατικά το προσωπικό της Ελληνικής Αστυνομίας, ο μεγάλος χαμένος θα είναι η ίδια η Αστυνομία και κατ’ επέκταση η κοινωνία μας. Όπως λέει και ο σοφός λαός, αδικιάς σπειρί σπαρμένο κι αν φυτρώσει δεν σταχυάζει.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Παπαχρήστου.

**ΑΛΕΞΑΝΔΡΟΣ ΠΑΠΑΧΡΗΣΤΟΥ (Πρόεδρος του Δ.Σ. του Νομικού Προσώπου Ιδιωτικού Δικαίου «ΕΠΑΝΟΔΟΣ»:** Καλημέρα. Είναι χαρά και τιμή μου που βρισκόμαστε μαζί σας. Καταρχάς, θα θέλαμε να δηλώσουμε, ότι το συγκεκριμένο νομοσχέδιο κινείται προς τη σωστή κατεύθυνση αναφορικά με την κοινωνική επανένταξη των ανθρώπων που έχουν φυλακιστεί.

Ο φορέας μας έχει εστιάσει τις παρατηρήσεις του σε δύο άρθρα, στο άρθρο 180, με τίτλο επαναπροσδιορισμός του ενεργητικού υπολογισμού ημερών ποινής καταδίκων και υποδίκων λόγω εργασίας ή απασχόληση σε προγράμματα ή σπουδές, τροποποίηση της παραγράφου 1 και τη κατάργηση της παραγράφου 2 του άρθρου 46 του Σωφρονιστικού Κώδικα. Η εργασία και η απασχόληση των κρατουμένων κατά τη διάρκεια της κράτησής τους, αποτελεί ένα σημαντικό παράγοντα για την ομαλή κοινωνική επανένταξή τους, όχι μόνο γιατί συμβάλλει στην κάλυψη των βασικών τους αναγκών, αλλά και στην απόκτηση δεξιοτήτων, που θα τους βοηθήσουν κατά την αποφυλάκισή τους. Επιπλέον, η εργασία προσφέρει στους κρατούμενους μια αίσθηση αυτοεκτίμησης και ευθύνης, αποκτούν μια συνθήκη ομαλής κανονικότητας, μαθαίνουν το ωράριο, τη συνέπεια, την ομαδικότητα, ενώ παράλληλα γίνονται παραγωγικοί, υπεύθυνοι και εργατικοί, στοιχεία που μπορούν να τους βοηθήσουν στην κοινωνική τους επανένταξη.

Από τα δεδομένα που τηρεί ο φορέας μας, φαίνεται ότι οι αποφυλακισμένοι που εργάζονται κατά τη διάρκεια της κράτησής τους είναι επιφορτισμένοι με την καλύτερη πορεία κοινωνικής επανένταξης, κυρίως στον τομέα της εργασίας. Γι’ αυτό, ο φορέας μας αναπτύσσει δράσεις σε Σωφρονιστικά Καταστήματα, που ενισχύουν τόσο τις κοινωνικές δεξιότητες των κρατουμένων, όσο και τυπικά τους προσόντα, για την ευκολότερη πρόσβαση στην αγορά εργασίας. Για παράδειγμα, υλοποιεί προγράμματα κατάρτισης στα Σωφρονιστικά Καταστήματα, πραγματοποιεί ευρωπαϊκά προγράμματα με αντικείμενο την συμβουλευτική, ενώ παράλληλα χτίζει συνέργειες με αρμόδιους φορείς, όπως είναι τα Επιμελητήρια, η ΔΥΠΑ, για τη διευκόλυνση της επανένταξης των αποφυλακισμένων.

Επιπλέον, πραγματοποιεί δράσεις εξωστρέφειας για την ενημέρωση της κοινής γνώμης. Ωστόσο, υπάρχουν αρκετές προκλήσεις και εμπόδια στην εργασιακή απασχόληση. Πολλές φορές οι συνθήκες εργασίας είναι δύσκολες, ενώ η κοινωνική προκατάληψη μπορεί να εμποδίσει την εύρεση εργασίας μετά την αποφυλάκιση. Επιπλέον, το ζήτημα του ποινικού μητρώου και πολλών θεσμικών κολλημάτων που αφορούν κυρίως τους αλλοδαπούς. Γι’ αυτό το λόγο θα ήταν ουσιαστικό να υπάρξουν προγράμματα συμβουλευτικής και καθοδήγησης, τα οποία μπορούν να βοηθήσουν να προσαρμοστούν στην αγορά εργασίας και να ξεκινήσουν μια νέα ζωή με περισσότερες ευκαιρίες και βεβαίως, να αξιολογηθούν οι διατάξεις που αφορούν το ποινικό μητρώο και την νομοθεσία των αλλοδαπών.

 Τέλος, το σημαντικότερο όλων θα ήταν οι δράσεις για την άρση των στερεοτύπων και προκαταλήψεων. Ως εκ τούτου, εκτιμώ ότι το παρόν νομοσχέδιο κινείται στη σωστή κατεύθυνση ενισχύοντας τον ενεργητικό υπολογισμό των ημερών εργασίας, απασχόλησης, εκπαίδευσης των κρατουμένων που προβλέπεται στο άρθρο 180.

Εστιάζουμε, επίσης, στο άρθρο 181. Εφαρμογή του κατ’ οίκον περιορισμού του εντοπισμού των κινήσεων με ηλεκτρονική επιτήρηση, τροποποίηση της παραγράφου 6 του άρθρου 56 του Σωφρονιστικού Κώδικα. Η ηλεκτρονική επιτήρηση αποτελεί ένα σύγχρονο εργαλείο σωφρονιστικής πολιτικής, το οποίο μπορεί να συμβάλει στην ομαλή κοινωνική επανένταξη των κρατουμένων δεδομένου ότι αυτός που βρίσκεται σε ηλεκτρονική επιτήρηση μπορεί να έχει κατά κάποιο τρόπο μια κανονικότητα στην καθημερινότητά του, να διατηρεί την εργασιακή του δραστηριότητα, να συνεχίσει τις σπουδές του και να παραμείνει κοντά στην οικογένειά του. Με αυτόν τον τρόπο η ηλεκτρονική επιτήρηση ενισχύει την κοινωνική επανένταξη και μειώνει τις πιθανότητες υποτροπής. Αναμφίβολα για να επιτύχει η ηλεκτρονική επιτήρηση, ως εργαλείο κοινωνικής επανένταξης, πρέπει να συνοδεύεται υποστηρικτικά από προγράμματα συμβουλευτικής υποστήριξης, ψυχολογική και δικαστική υποστήριξη, τόσο του ιδίου του κρατούμενου όσο και των οικείων του. Σε αυτό τον σκοπό, σημαντική είναι η συμβολή της κοινωνίας, η οποία θα πρέπει να είναι ενήμερη, προκειμένου να αποδέχεται και να υποστηρίζει κάθε προσπάθεια επανένταξης.

Από την εμπειρία του φορέα μας προκύπτει ότι όσοι έχουν «βραχιολάκι» έχουν μια ομαλή πορεία στην κοινωνική επανένταξη, ιδιαίτερα δε γυναίκες που ήταν ως μητέρες ή φροντίστριες, παραμένουν στην οικογένειά τους και στα παιδιά τους. Γι’ αυτό το λόγο και δεδομένο της ραγδαίας τεχνολογικής ανάπτυξης, ο φορέας μας υποστηρίζει την ηλεκτρονική επιτήρηση. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Να ενημερώσω - ήταν παράλειψη μου - ότι μαζί σας είναι η κυρία Φωτεινή Μηλιώνη, η Διευθύντρια του Νομικού Προσώπου Ιδιωτικού Δικαίου «ΕΠΑΝΟΔΟΣ».

Τον λόγο έχει ο κ. Βαρσάμης.

**ΚΩΝΣΤΑΝΤΙΝΟΣ ΒΑΡΣΑΜΗΣ (Πρόεδρος της Ομοσπονδίας Σωφρονιστικών Υπαλλήλων Ελλάδος)**: Καλημέρα σε όλους τους παρευρισκόμενους. Εκπροσωπώντας τους συναδέλφους των σωφρονιστικών καταστημάτων, θέλω να τονίσω και να πω ότι το νομοσχέδιο σε γενικές γραμμές είναι σε θετική κατεύθυνση σε ότι αφορά τα σωφρονιστικά καταστήματα. Ρυθμίζει θέματα τα οποία δημιουργούσαν προβλήματα στη λειτουργία των σωφρονιστικών καταστημάτων.

Το άρθρο 178, ρυθμίζει τα θέματα των μεταγωγών στα αγροτικά καταστήματα. Απλοποιεί τις προϋποθέσεις σε αρκετά μεγαλύτερο βαθμό που χρειάζονται για να μεταχθεί ένας κρατούμενος στα αγροτικά καταστήματα. Ο αριθμός των κρατουμένων εκεί είχε μειωθεί αρκετά.

Επίσης, το άρθρο 179 με τη δημιουργία των αιθουσών όπου θα γίνονται δικονομικές πράξεις και θα αποφεύγεται η μετακίνηση κρατουμένων από και προς τα δικαστήρια και μειώνοντας έτσι και τις μεταγωγές και το ανθρώπινο δυναμικό που χρειάζεται και από την Ελληνική Αστυνομία και από την Εξωτερική Φρουρά.

Επίσης, δίνετε λύση σε ένα θέμα που είχε δημιουργηθεί με προηγούμενες διατάξεις, με προηγούμενα νομοσχέδια στο θέμα των ημερομισθίων των κρατουμένων. Ρυθμίζεται ο τρόπος που θα καταβάλλονται τα ημερομίσθια σε εργαζόμενους κρατούμενους και θα χορηγούνται αυτά ανάλογα με τη βαρύτητα και την εργασία που θα επιτελεί ο κάθε κρατούμενος μέσα σε ένα σωφρονιστικό κατάστημα.

Επίσης, για πρώτη φορά, δημιουργούνται θέσεις εργασίας κρατουμένων, οι οποίοι θα είναι βοηθοί νοσοκόμων. Θα βοηθούν με λίγα λόγια άτομα τα οποία είναι ανάπηρα ή άτομα τα οποία δεν μπορούν να αυτοεξυπηρετηθούν μέσα στον χώρο των φυλακών.

Επίσης, στο άρθρο 182, που αφορά τα πειθαρχικά παραπτώματα, μας βρίσκει επίσης σύμφωνους ότι όποιο ποινικό αδίκημα γίνεται μέσα σε ένα σωφρονιστικό κατάστημα, παράλληλα να είναι και πειθαρχικό αδίκημα.

Επίσης, ρυθμίζονται θέματα μεταγωγών για λόγους υγείας και ξεκαθαρίζει κατά κάποιον τρόπο το πώς πρέπει να γίνονται αυτές και πώς πρέπει να μετάγονται κρατούμενοι από φυλακές της περιφέρειας στο νοσοκομείο κρατουμένων ή στο ψυχιατρείο κρατουμένων.

Επίσης, το άρθρο 185 σε ότι μας αφορά δίνει λύσεις στο θέμα της σωστής κατανομής των θέσεων όλων των κλάδων ή τη σύσταση νέων κλάδων όπου χρειάζεται. Είναι κάτι το οποίο το ζητούσαμε από την πολιτική ηγεσία για αρκετά χρόνια.

Επίσης, το Σώμα Επιθεώρησης είναι κάτι το οποίο ζητούσαμε πολλά χρόνια και μας βρίσκει απόλυτα σύμφωνους.

Το άρθρο 188, ρυθμίζει θέμα των προσλήψεων και δίνει λύσεις στο θέμα της έκδοσης των ταυτοτήτων των Σωφρονιστικών Υπαλλήλων.

Το άρθρο 190, το οποίο τακτοποιεί οφειλές του περασμένου έτους.

Σε γενικές γραμμές σε ότι αφορά τον κλάδο των Σωφρονιστικών Υπαλλήλων, σε ότι αφορά την εσωτερική φύλαξη, είναι προς θετική κατεύθυνση. Δεν θα μπορούσαμε να προσθέσουμε κάτι σε αυτό. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Τον λόγο έχει ο κ. Κεφάλας, Πρόεδρος της Πανελλήνιας Ομοσπονδίας Υπαλλήλων Υπηρεσίας Εξωτερικής Φρούρησης

**ΒΑΣΙΛΕΙΟΣ ΚΕΦΑΛΑΣ (Πρόεδρος της Πανελλήνιας Ομοσπονδίας Υπαλλήλων Υπηρεσίας Εξωτερικής Φρούρησης)**: Καλημέρα, κύριε Υπουργέ, κύριε Γενικέ, κυρίες και κύριοι. Εμείς, ως Ομοσπονδία των Εξωτερικών Φρουρών, έχουμε να κάνουμε τέσσερις παρατηρήσεις όσον αφορά το άρθρο 188, «ρυθμίσεις επιλογής προσωπικού». Εδώ ζητάμε οι προσλήψεις για τα στελέχη της εξωτερικής φρουράς να είναι με τις ίδιες διαδικασίες που ακολουθούνται για τους Ειδικούς Φρουρούς της Ελληνικής Αστυνομίας. Αυτό δεν θα επιτρέψει να γίνονται προσλήψεις με γρήγορες διαδικασίες και να μην επαναληφθούν διαγωνισμοί όπως ο 6Κ/2018, ο όποιος εφτά χρόνια μετά δεν είχε ακόμα ολοκληρωθεί.

Στο άρθρο 189 «ενίσχυση της Εξωτερικής Φρουράς από την Ελληνική Αστυνομία». Χαιρετίζουμε την ενίσχυση της Εξωτερικής Φρουράς από την Ελληνική Αστυνομία, καθώς ρυθμίζεται το κενό νόμου που υπήρχε από το τέλος του 2019. Θεωρούμε, όμως, ότι θα έπρεπε η αρμοδιότητα πάσης φύσης μεταγωγών σε Αθήνα, Θεσσαλονίκη και Πάτρα να διενεργείται αποκλειστικά από την Ελληνική Αστυνομία έως ότου αναλόγως οι οργανικές θέσεις των παραπάνω τμημάτων αυξηθούν και έως ότου προσληφθεί ο αντίστοιχος αριθμός στελεχών της Εξωτερικής Φρουράς.

Στο άρθρο 190, χαιρετίζουμε τη ρύθμιση των οφειλών που αφορούν τα έτη 2022, 2023 και 2024 και ευχόμαστε οι πρόσθετες αμοιβές των στελεχών μας να αποδίδονται εγκαίρως και οι αποφάσεις να βγαίνουν εντός χρονοδιαγράμματος, προκειμένου να μην έχουμε φαινόμενα απλήρωτης εργασίας των στελεχών μας.

Στο άρθρο 192 «αποσπάσεις υπαλλήλων». Εδώ δεν συμφωνούμε με την παράγραφο 3, καθώς το δικαίωμα της αίτησης για απόσπαση των στελεχών μας δεν θα πρέπει να γίνεται μετά από ένα έτος από την ημερομηνία απόρριψης του αιτήματος, καθώς οι προσωπικές ή οικογενειακές συνθήκες μπορεί να μεταβληθούν ακόμη και αμέσως μετά από μία αίτηση που είχε απορριφθεί. Εδώ να σημειώσουμε ότι οι συνθήκες, οι οποίες επηρεάζουν τη μοριοδότηση του αιτήματος ενός υπαλλήλου μπορεί να μεταβληθούν σε πάρα πολύ μικρό χρόνο.

 Πέρα από τις παρατηρήσεις μας επί των άρθρων που ανέφερα, θεωρούμε ότι το σημαντικότερο άρθρο που αφορά το Σώμα της Εξωτερικής Φρουράς των Σωφρονιστικών Καταστημάτων δεν αναφέρεται στο συγκεκριμένο νομοσχέδιο και αυτό δεν είναι άλλο από την κατά αντιστοιχία με το άρθρο 3 του συγκεκριμένου νομοσχεδίου, το οποίο αναφέρει τη θεσμική φύση της Ελληνικής Αστυνομίας. Η Ελληνική Αστυνομία αποτελεί Ένοπλο Σώμα Ασφαλείας αναφέρει. Η φύση ενός Σώματος Ασφάλειας εξαρτάται από τον ρόλο και την αποστολή του. Το Σώμα της Εξωτερικής Φρουράς παρέχει υπηρεσίες για την τήρηση της δημόσιας τάξης και ασφάλειας, καθώς και της φρούρησης εγκαταστάσεων και κρατουμένων. Επίσης, μας δίνεται το δικαίωμα καταδίωξης και σύλληψης κρατουμένων που έχουν αποδράσει. Ο ιδρυτικός νόμος 2721/99 αναφέρει στο άρθρο 48, ότι το προσωπικό της εξωτερικής φρούρησης έχει τις ίδιες αρμοδιότητες εξουσίας και καθήκοντα με το προσωπικό της Ελληνικής Αστυνομίας.

 Επίσης, το άρθρο 50 αναφέρει ότι φέρουμε όπλα κατά την άσκηση των καθηκόντων μας και μάλιστα με ΦΕΚ μπορούμε να το φέρουμε καθ’ όλο το εικοσιτετράωρο. Ο κανονισμός λειτουργίας μας συγκεκριμένα το ΠΔ 2015/06 στο άρθρο 1 αναφέρει ξεκάθαρα ότι η υπηρεσία αυτή αποτελεί Ένστολο και Ένοπλο Σώμα με τους δικούς της κανονισμούς. Είμαστε το μόνο Σώμα που εν καιρώ ειρήνης έχουμε ανταλλάξει πάνω από 3000 σφαίρες και 30 χειροβομβίδες σε μία μόνο επίθεση από παραστρατιωτική ομάδα και επίσης είμαστε το μόνο Σώμα που έχει καθηλώσει μετά από ανταλλαγή 500 σφαιρών ελικόπτερο κατά την απόπειρα απόδρασης γνωστού βαρυποινίτη. Θα μπορούσα να μιλάω για πολύ ώρα σχετικά με τη φύση του Σώματος της Εξωτερικής Φρουράς, η οποία ξεκάθαρα μας κρατάει στα Σώματα Ασφαλείας.

Ως εκ τούτου, θεωρούμε ότι θα πρέπει να προστεθεί νέο άρθρο με τίτλο «Θεσμική φύση της Εξωτερικής Φρουράς» το οποίο να αναφέρει ότι η Εξωτερική Φρουρά αποτελεί ένοπλο σώμα ασφαλείας και διέπεται από ειδικές διατάξεις. Έχουμε ξεχωριστή ιεραρχία και διατάξεις που διέπουν την υπηρεσία μας και μας διαχωρίζει πλήρως από τους λοιπούς πολιτικούς υπαλλήλους. Αυτό θα λύσει αυτόματα όλα τα κύρια θεσμικά μας θέματα, όπως η ανάδειξη ιεραρχίας, το ειδικό μισθολόγιο, το δικαίωμα στην εξαγορά της λεγόμενης «μάχιμης πενταετίας», της νοσηλείας μας σε στρατιωτικά νοσοκομεία, καθώς και της εξαίρεσής μας από τις διαδικασίες του ΑΣΕΠ.

Εδώ, θέλω να πω ότι θέλω να ευχαριστήσω την πολιτική ηγεσία για την διάθεση που δείχνει να λύσει τα θεσμικά μας θέματα και ευχόμαστε σύντομα να μας αναγνωρίσει και με νόμο, ο οποίος θα αναφέρει ότι είμαστε ένοπλο σώμα ασφαλείας. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Ανδρέας Ποττάκης, Συνήγορος του Πολίτη. Να ενημερώσω το Σώμα ότι έχει κατατεθεί και Υπόμνημα από τον Συνήγορο του Πολίτη, το οποίο έχει καταχωρηθεί στα πρακτικά.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Με δεδομένο ότι έχει κατατεθεί, έχει ληφθεί από τη γραμματεία της Επιτροπής, το υπόμνημα που συντάξαμε, θα είμαι πάρα πολύ συνοπτικός.

Θα ξεκινήσω με το άρθρο 13 και τη δημιουργία της Διεύθυνσης Δεοντολογίας και Εσωτερικού Ελέγχου. Είναι μία πρωτοβουλία η οποία κινείται στην ίδια κατεύθυνση πρότασης που είχε υποβάλει ο Συνήγορος του Πολίτη και μάλιστα έχει δημοσιοποιηθεί και σε σχετική Έκθεση του Εθνικού Μηχανισμού Διερεύνησης Περιστατικών Αυθαιρεσίας, προκειμένου να μην υπάρχει αυτή η διάχυτη χρέωση προκαταρκτικών διοικητικών εξετάσεων σε Αστυνομικές Διευθύνσεις ανά τη χώρα, αλλά να δημιουργηθεί μια επιτελική δομή. Αυτό φαίνεται ότι επιτυγχάνεται με το άρθρο 13 και θεωρούμε ότι βρίσκεται κατ’ αρχήν στη θετική κατεύθυνση. Φυσικά, υπάρχουν επιμέρους παρατηρήσεις που θα διατρέξουν και τα μέλη της Επιτροπής και ο αρμόδιος κύριος Υπουργός για τη διασφάλιση της ποιοτικής και αποτελεσματικής λειτουργίας αυτής της επιτελικής δομής. Και προσδοκούμε αναμφίβολα και στην ουσιαστική συνεργασία της νέας δομής, η οποία θα είναι υπό τον Αρχηγό της Ελληνικής Αστυνομίας, με τον Συνήγορο του Πολίτη υπό την ιδιότητα του Εθνικού Μηχανισμού Διερεύνησης Περιστατικών Αυθαιρεσίας στα Σώματα Ασφαλείας.

 Συνεχίζω με το άρθρο 157, όπου κι εκεί διαπιστώνουμε μία θετική ρύθμιση που αφορά την παράδοση του ατομικού οπλισμού αστυνομικών σε βάρος των οποίων υποβάλλεται μήνυση ή έγκληση ή και καταγγελία για πράξη ενδοοικογενειακής βίας. Είναι αυτονόητο. Το θεωρούμενα ένα ορθό προληπτικό μέτρο.

Έρχομαι τώρα στις διατάξεις που αφορούν τροποποίηση του Σωφρονιστικού Κώδικα. Έγινε λόγος και προηγουμένως για το άρθρο 178, για τις προϋποθέσεις μεταγωγής σε αγροτικές φυλακές. Πράγματι, υπάρχει μια διεύρυνση των κατηγοριών των κρατουμένων οι οποίοι μπορούν να μεταχθούν στις αγροτικές φυλακές. Και αυτό, κατ’ αρχήν, αποτιμάται θετικά, ασφαλώς.

Θα ήθελα, όμως, να εκφράσω έναν προβληματισμό με τον τρόπο με τον οποίο διατυπώνονται οι σχετικές ρυθμίσεις στο υπό συζήτηση σχέδιο νόμου. Η αίσθηση που δημιουργείται από την ανάγνωσή τους είναι ότι δημιουργούνται δύο διακριτές κατηγορίες κρατουμένων, όπου κάποιοι εκ των κρατουμένων θα βρίσκονται στο κλειστό τμήμα της αγροτικής φυλακής, και άρα δεν θα έχουν τη δυνατότητα να εκτελούν αγροτικές εργασίες, με ότι αυτό μπορεί να σημαίνει και για την επιμέτρηση της ποινής και ούτω καθεξής. Σημειώνω ότι οι κρατούμενοι, οι οποίοι κρατούνται σήμερα σε κλειστά τμήματα των αγροτικών φυλακών, αυτό γίνεται για προσωρινό χρονικό διάστημα. Από τις διατυπώσεις των προτεινόμενων ρυθμίσεων αυτό δεν προκύπτει ότι θα συνεχιστεί. Φαίνεται, λοιπόν, ότι θα έχουμε δύο διαφορετικές κατηγορίες κρατουμένων μέσα στις αγροτικές φυλακές. Και αυτό φοβούμεθα ότι θα δημιουργήσει και αλλοίωση του ίδιου του χαρακτήρα των αγροτικών φυλακών. Δηλαδή, η αίσθηση που δημιουργείται από τη διάταξη είναι ότι επιχειρείται η αποσυμφόρηση των λοιπών σωφρονιστικών καταστημάτων, που υπάρχει, για τα οποία υπάρχει συμφόρηση αναμφίβολα, με μεταγωγή, με μεταφορά κρατουμένων στις αγροτικές φυλακές χωρίς όμως να υπάρχει σεβασμός στον ιδιαίτερο χαρακτήρα των αγροτικών φυλακών.

Έρχομαι στο άρθρο 182, για τα πειθαρχικά παραπτώματα. Εδώ διαπιστώνουμε πάλι, έχουμε πάλι ένα προβληματισμό, διότι διαπιστώνουμε, μάλλον, μια αναντίστοιχη βαρύτητα η οποία αποδίδεται στο παράπτωμα της παραβίασης των όρων άδειας. Εδώ φαίνεται, ότι η παραβίαση όρων άδειας που έχουν χορηγηθεί σε κρατούμενο, εξομοιούνται με τη βαρύτερη δυνατή κύρωση, με την κατηγορία Α΄. Στην οποία για να δώσω ένα στίγμα και προς τα υπόλοιπα μέλη της Επιτροπής, υπάγεται για παράδειγμα η ομαδική βίαιη απόδραση κρατουμένων, αυτό που θα λέγαμε ας πούμε η στάση μέσα στη φυλακή.

 Ενώ, η ατομική απόδραση είναι κατηγορίας Β΄, παράπτωμα. Μας φαίνεται, μάλλον, αναντίστοιχο η παραβίαση όρων άδειας, να εξομοιούνται με στάση εντός της φυλακής και όχι, για παράδειγμα με την απόδραση όπως ενδεχομένως και το παρελθόν αντιμετωπιζόταν.

 Σημειώνω δε, ότι σε σχετικά πρόσφατη έρευνα που είχε διενεργήσει ο Συνήγορος του Πολίτη και έχει δημοσιοποιήσει σε σχετική ετήσια Έκθεση του Εθνικού Μηχανισμού Πρόληψης Βασανιστηρίων, το ποσοστό παραβίασης όρων άδειας είναι εξαιρετικά χαμηλό. Η έρευνα η οποία είχαμε διεξάγει συνέλεξε στοιχεία από τα Σωφρονιστικά Καταστήματα της χώρας, το ποσοστό ήταν μονοψήφιο.

 Συνεπώς, δεν ξέρω κατά πόσο, ποια σκοπιμότητα εξυπηρετεί αυτή η υπέρμετρη βαρύτητα με την οποία θα αντιμετωπίζεται η συγκεκριμένη, το συγκεκριμένο παράπτωμα.

Κλείνω με το άρθρο 183, κ. Πρόεδρε, τα υπόλοιπα άρθρα που επεξεργαστήκαμε μνημονεύονται στο υπόμνημά μας, όπως και αναλυτικότερα φυσικά οι παρατηρήσεις μας στα άρθρα τα οποία έχω αναφέρει μέχρι στιγμής.

 Κλείνω το άρθρο 183, τη μεταγωγή για λόγους υγείας και εδώ έχουμε έναν μικρό προβληματισμό με την έννοια, ότι η παρεμβολή της Κεντρικής Επιτροπής Μεταγωγών η οποία δύναται αν διαφωνεί, να ορίζει 3μελή Επιτροπή, όπως αναφέρεται από γιατρούς Δημόσιου Νοσοκομείου για μεταγωγή σε νοσοκομείο δείχνει να θέτει, να εισάγει ένα πρόσθετο επίπεδο γραφειοκρατίας, χωρίς ιδιαίτερη εύλογη εξήγηση.

Με δεδομένο ότι εάν αυτό γίνεται πριν τη μεταγωγή δημιουργεί πρόβλημα ως προς τη διασφάλιση ενδεχομένως, της υγείας του υπό μεταγωγή προς σε Κατάστημα Υγείας κρατούμενου, εάν γίνεται μετά τη μεταγωγή και πάλι, δεν παρίσταται λογικό με την έννοια, ότι έχει μεταχθεί σε Κατάστημα Υγείας και θα έχει αξιολογηθεί από ιατρούς του Καταστήματος Υγείας. Οπότε, θα υπάρχει ήδη γνωμάτευση ως προς τους λόγους αν πραγματικά, υπάρχουν ουσιαστικοί λόγοι για την παραμονή του κρατουμένου στο νοσοκομείο ή όχι.

**ΛΑΖΑΡΟΣ ΤΣΑΒΔΑΡΙΔΗΣ (Προέδρος της Επιτροπής):** Τον λόγο έχει η κυρία Αλεξάνδρα Ρογκάκου, Αναπληρώτρια Διοικήτρια της Εθνικής Αρχής Διαφάνειας και είναι μαζί της και η κυρία Ελευθερία Σαλαμούρα, Νομική Συνεργάτης της Αναπληρώτριας Διοικήτριας. Έχετε τον λόγο για πέντε λεπτά, παρακαλώ.

**ΑΛΕΞΑΝΔΡΑ ΡΟΓΚΑΚΟΥ (Αναπληρώτρια Διοικήτρια της Εθνικής Αρχής Διαφάνειας):** Καλημέρα σας. Σας ευχαριστούμε πολύ δεν θα καθυστερήσουμε.

 Επί του συγκεκριμένου σχεδίου νόμου, του Υπουργείου Προστασίας του Πολίτη, εντοπίσουμε στο άρθρο 13, αυτό αρμοδιότητα της Εθνικής Αρχής Διαφάνειας επί της Διεύθυνσης Δεοντολογίας και Εσωτερικού Ελέγχου, που προτείνεται να συσταθεί για πρώτη φορά στην Ελληνική Αστυνομία, υπαγόμενη εποπτείας στον Αρχηγό της. Από την στιγμή που γνωστοποιήθηκε το εν λόγω νομοσχέδιο, κατά το μέρος που μας αφορά, έχουμε αποστείλει σχόλια και παρατηρήσεις επί του αναφερόμενου άρθρου 13, του νομοσχεδίου.

 Τόσο προς τα ζητήματα εσωτερικού ελέγχου όσο και ως προς το ζήτημα της γενικής αυτής και ασαφούς εποπτικής αρμοδιότητας της ΕΑΔ, επί της αναφερόμενης Διεύθυνσης Δεοντολογίας του Εσωτερικού Ελέγχου. Καθώς αυτή η γενική αναφορά στην παράγραφο 8, του εν λόγω άρθρου, στο σύνολο των διατάξεων που αφορούν την ΕΑΔ, στον ν.4622/2019, δεν προσδιορίζει με σαφή τρόπο το ζήτημα της εποπτείας από πλευράς Εθνικής Αρχής Διαφάνειας, η οποία σε κάθε περίπτωση δύναται κατά λόγω αρμοδιότητας να ελέγχει το σύνολο των φορέων και υπηρεσιών της Γενικής Κυβέρνησης.

 Για τον λόγο αυτό, προτείνεται από πλευράς μας, από πλευράς Εθνικής Αρχής Διαφάνειας, η έκδοση να προβλεφθεί, δηλαδή, στις μεταβατικές διατάξεις η έκδοση απόφασης από τον Υπουργό Προστασίας του Πολίτη, κατόπιν γνώμης του Διοικητή της Εθνικής Αρχής Διαφάνειας ή μια κοινή απόφαση των δύο. Η οποία θα ρυθμίζει κατά τρόπο ειδικό και συγκεκριμένο, το είδος, τον τρόπο και τα μέσα εποπτείας για την αποτελεσματική εκπλήρωση της αποστολής της Διεύθυνσης Δεοντολογίας και Εσωτερικού Ελέγχου.

**ΛΑΖΑΡΟΣ ΤΣΑΒΔΑΡΙΔΗΣ:** Τον λόγο έχει ο κ. Στυλιανός Πέπλης, Γενικός Γραμματέας της Πανελλήνιας Ομοσπονδίας Πενταετούς Υποχρέωσης και Συμβασιούχων Πυροσβεστών με Webex. Ο φορέας έχει καταθέσει και υπόμνημα στην επιτροπή.

**ΣΤΥΛΙΑΝΟΣ ΠΕΠΛΗΣ (Γενικός Γραμματέας της Πανελλήνιας Ομοσπονδίας Πενταετούς Υποχρέωσης και Συμβασιούχων Πυροσβεστών):** Καλημέρα σας. Θα θέλαμε να σας ευχαριστήσουμε για την πρόσκληση που είναι αντιπροσωπευτική της συνδικαλιστικής οργάνωσης των συμβασιούχων πυροσβεστών. Η τροποποίηση των άρθρων του νομοσχεδίου είναι προς τη σωστή κατεύθυνση, όμως με δυο-τρεις ακόμη παρεμβάσεις το νομοσχέδιο πιστεύουμε θα έλυνε τα προβλήματα που υπάρχουν αυτή τη στιγμή στο Πυροσβεστικό Σώμα σε μεγάλο βαθμό. Άλλωστε η λογική είναι ότι θα πρέπει να είμαστε ένα βήμα μπροστά από την κλιματική αλλαγή η οποία τα τελευταία χρόνια είναι εδώ και μας δείχνει τα δόντια της. Μην ξεχνάμε την πλημμύρα Ντάνιελ, τις φωτιές στο Λος Άντζελες της Αμερικής το μήνα Δεκέμβριο, επίσης την έντονη σεισμική δραστηριότητα στη Σαντορίνη και πιστεύουμε ότι πρέπει να γίνουν αυτές οι παρεμβάσεις, ώστε να μπορέσουμε και εμείς και το σύστημα να δουλέψει καλύτερα.

 Πιο συγκεκριμένα, στο δεύτερο εδάφιο του άρθρου 210 α` β` οι έξι μήνες αντικαθίστανται έως 8 μήνες. Η πρόταση της ομοσπονδίας είναι οι 8 μήνες να γίνουν έως 12 μήνες. Στην πρώτη παράγραφο του άρθρου 6`αναφέρεται ότι στη διάρκεια της απασχόλησής τους δεν μπορεί να ξεπερνά τους 8 μήνες ετησίως. Πάλι η πρόταση της ομοσπονδίας είναι η διάρκεια απασχόλησης να είναι έως 12 μήνες. Μία επιπλέον πρόταση της ομοσπονδίας μας που αφορά τους συμβασιούχους πυροσβέστες και αποτελεί το κύριο αίτημα στο διεκδικητικό πλαίσιο της ομοσπονδίας μας, ήταν και είναι η επαναπρόσληψη και η ανανέωση των συμβάσεων των ήδη υπαρχόντων συμβασιούχων πυροσβεστών, καθώς και η έκδοση νέων διαγωνισμών για να καλυφθούν τα κενά που τυχόν έχουν δημιουργηθεί. Και όλα αυτά για τους εξής λόγους.

 Πρώτον, για να μη χαθεί η πολύτιμη εμπειρία των συμβασιούχων πυροσβεστών που ήδη την έχουν. Δεύτερον, για να μην ξοδευτεί πολύτιμος χρόνος για την εκπαίδευση των νέων συναδέλφων που αν κατατεθεί καινούργιος διαγωνισμός, θα πρέπει να τους εκπαιδεύσουμε και αυτούς και θα πάμε πάλι στην ίδια διαδικασία. Και τρίτον, για να μη χαθεί ο ειδικός εξοπλισμός που ήδη έχουν στην κατοχή τους οι υπάρχοντες συμβασιούχοι πυροσβέστες, ενώ τους νέους συναδέλφους θα πρέπει να τους προμηθεύσει το Πυροσβεστικό Σώμα νέο οπλισμό, ειδικές στολές, ειδικά αρβύλα κλπ. Καταλαβαίνετε ότι μπαίνουμε σε μια διαδικασία που κάναμε πριν πέντε χρόνια να εκπαιδεύσουμε τους συνάδελφους αυτούς και να τους αξοπλήσουμε.

Εάν με τα χρήματα που παίρνουν οι συμβασιούχοι πυροσβέστες από το ταμείο ανεργίας προσθέσουμε και τα χρήματα που θα εξοικονομηθούν με την παραπάνω πρόταση, τότε μπορούν να χρησιμοποιηθούν οι ήδη υπάρχοντες συμβασιούχοι πυροσβέστες με 12μηνη εργασία και όλο αυτό θα οδηγήσει στην εξάλειψη της υπερεργασίας του υπάρχοντος πυροσβεστικού προσωπικού και κατά επέκταση σε περισσότερο οικονομικά, ψυχικά και σωματικά ωφέλοι για το πυροσβεστικό προσωπικό. Λόγω της κλιματικής αλλαγής και συνάμα των πολλών οργανικών κενών που υπάρχουν στο Πυροσβεστικό Σώμα που αντιστοιχούν σε υπερεργασία και σε κίνδυνο σωματικής ακεραιότητας του ήδη υπάρχοντος προσωπικού του Πυροσβεστικού Σώματος, πιστεύουμε ότι οι παραπάνω παρεμβάσεις θα ελαχιστοποιήσουν τους κινδύνους, διότι να μην ξεχνάμε ότι πέρυσι θρηνήσαμε τέσσερις συναδέλφους και είχαμε δεκάδες τραυματισμούς. Επίσης, θα πρέπει ο μέσος όρος ηλικίας του προσωπικού να μην υπερβαίνει το 50ο έτος της ηλικίας.

Αυτά θα θέλαμε εμείς, να γίνουν. Σαν Ομοσπονδία, είναι στο διεκδικητικό μας πλαίσιο και με δυο τρεις παρεμβάσεις θα μπορέσουμε να λύσουμε όλα αυτά τα προβλήματα. Το νομοσχέδιο, είναι σε μια σωστή κατεύθυνση, έχει κάνει ένα βήμα, αλλά πιστεύουμε ότι με αυτές τις παρεμβάσεις θα ελαχιστοποιήσουμε, όλα τα υπάρχοντα προβλήματα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Νικόλαος Λαυράνος, Πρόεδρος της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος.

**ΝΙΚΟΛΑΟΣ ΛΑΥΡΑΝΟΣ (Πρόεδρος της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος):** Κύριε Πρόεδρε, καλημέρα. Ευχαριστούμε για την πρόσκληση της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος, να παρευρεθεί στο υπό συζήτηση σχέδιο νόμου της Ελληνικής Αστυνομίας και στο οποίο περιλαμβάνονται τέσσερα άρθρα, που αφορούν το Πυροσβεστικό Σώμα.

 Συγκεκριμένα, επί του άρθρου 208, θέλω να εκφράσω την έντονη ανησυχία μου, για την αδικαιολόγητη καθυστέρηση της έκδοσης προκήρυξης για εποχικούς συναδέλφους. Αν κρίνουμε από την πρώιμη έναρξη της αντιπυρικής περιόδου αυτές τις ημέρες με εκατοντάδες ενάρξεις και εκδηλώσεις πυρκαγιών σε όλη τη χώρα, μήπως θα έπρεπε να συζητηθεί σοβαρά το ενδεχόμενο ανανέωσης των δυόμισι χιλιάδων έμπειρων και «μπαρουτοκαπνισμένων», εποχικών συναδέλφων.

Γιατί θεωρώ ότι και τις επόμενες μέρες να εκδοθεί, να βγει η προκήρυξη, θεωρώ ότι πιο πριν από τα τέλη Μαΐου ή αρχές Ιουνίου, δεν θα προλάβουμε να έχουμε εποχικούς συναδέλφους που είναι απαραίτητοι για το κομμάτι της δασοπροστασίας δίπλα μας, με ότι αυτό συνεπάγεται, για το φυσικό και πολιτιστικό μας πλούτο και για τους συμπολίτες μας.

 Επί του άρθρου 209, έχω δύο επισημάνσεις και προτάσεις για τους Πυροσβέστες Πενταετούς Υποχρέωσης, όσον αφορά, την απόδοση του βαθμού του πυροσβέστη.

 Άμεση τροποποίηση της παραγράφου 20 του ν. 3938/2011, ώστε ο βαθμός του πυροσβέστη, να ισχύσει από την ακριβή ημερομηνία λήξης της πενταετούς θητείας. Συγκεκριμένα, από τις 30 Απριλίου 2024 και όχι, όπως προβλέπεται να έχει ισχύ, δηλαδή, από 1/2/2025, κάτι εντελώς παράτυπο. Και αναφέρομαι φυσικά, στους συναδέλφους Πενταετούς Υποχρέωσης, της σειράς 2019 - 434 άτομα.

Δεύτερη παρατήρηση επί αυτού του άρθρου. Να ισχύσει και σε αυτό άμεση τροποποίηση για τους Πυροσβέστες Πενταετούς Υποχρέωσης, που θα ολοκληρώσουν τη θητεία τους στις 12 Απριλίου του 2025 ή στις 3/01/ 2026 και να αποδοθεί άμεσα βαθμός του πυροσβέστη σε αυτούς. Όχι, στις 1/02/2026 και 1/02/2027 αντίστοιχα, όπως παρατύπως και αδίκως προβλέπεται μετάθεση αναγνώρισης βαθμού, είναι «εμπαιγμός» και όχι δικαιοσύνη.

 Επί του άρθρου 210, καμία παρατήρηση.

Πάμε στο άρθρο 11, που έχουμε τρεις σοβαρές παρατηρήσεις και απόψεις για τους συναδέλφους μας που υπηρετούν στις Ειδικές Μονάδες Δασικών Επιχειρήσεων. Συγκεκριμένα, στο άρθρο 38 παράγραφος 7 του ν. 4892/2022, μετά το τέλος της πρότασης (…) των πυροσβεστών, να προστεθεί η έκφραση «γενικών καθηκόντων». Ενώ, ταυτόχρονα, υπάρχει πρόβλεψη για τους Πυροσβέστες Δασικών Επιχειρήσεων που προσλήφθηκαν ως, επιστημονικό προσωπικό, να τους δοθεί η δυνατότητα να φοιτήσουν μετά τη μονιμοποίησή τους στη Σχολή Αξιωματικών και να ευδοκιμήσουν ως, «Ανθυποπυραγοί γενικών καθηκόντων», δεν υπάρχει η αντίστοιχη πρόβλεψη για τη μεγάλη μάζα των συγκεκριμένων συναδέλφων. Δηλαδή, για το τεχνικό προσωπικό, που ενώ προβλέπεται η μονιμοποίησή τους καταλαμβάνοντας οργανικές θέσεις Πυρονόμων ως Πυροσβεστών, δεν υπάρχει περιγραφή που θα έπρεπε να υφίσταται και να αποκαλούνται «γενικών καθηκόντων».

 Επί του ίδιου άρθρου, το 211.

 Επίσης, το άρθρο 38 παράγραφος 9 του ν. 4892/2022, πρέπει να περιγράφεται με σαφήνεια σε ποια μισθολογική κατηγορία του άρθρου 124 του ν. 4472/2017, θα εμπίπτουν οι Πυροσβέστες Δασικών Επιχειρήσεων, αμέσως μετά τη μονιμοποίηση τους.

 Επί του άρθρου 211.

 Επίσης, στο άρθρο 38, παράγραφος 10 του ν. 4892/2022 και στο σημείο που εξαιρεί τους υπηρετούντες στις ΕΜΟΔΕ από τις διατάξεις περί μεταθέσεων, να δύναται, κατόπιν αιτιολογημένη αίτησής τους, στους εν λόγω συναδέλφους το δικαίωμα υπαγωγής στο άρθρο μεταθέσεων περί συνυπηρέτησης και περί υγείας. Μάλιστα, την ώρα που η Κυβέρνηση προσπαθεί με κάθε τρόπο να τονώσει και να στηρίξει έμπρακτα τον θεσμό της ελληνικής οικογένειας, δεν δίνεται η δυνατότητα στους συναδέλφους δασικών επιχειρήσεων που έχουν συνάψει γάμο ή σύμφωνο συμβίωσης με συνάδελφο, επίσης, από τον ίδιο χώρο, να υπηρετήσουν, πληρώνοντας το λάθος να έχουν τοποθετηθεί σε διαφορετικές μονάδες.

Όπως, επίσης, και για το ευαίσθητο θέμα για λόγους υγείας, όπως θα έπρεπε και σύμφωνα πάντα με ιατρική επίσημη γνωμάτευση, να δίνεται η δυνατότητα στον συνάδελφο δασικών επιχειρήσεων να υπηρετεί σε περιοχή όπου έχει τα άμεσα και απαραίτητα γι’ αυτόν χαρακτηριστικά της ιατρικής φροντίδας, περίθαλψης και νοσηλείας.

Κύριε Πρόεδρε, οι συνάδελφοι δασικών επιχειρήσεων θα πρέπει να αποτελούν και αυτοί ισότιμα μέλη του Πυροσβεστικού Σώματος χωρίς διακρίσεις και αδικίες σε βάρος τους και ως ένα μικρό δείγμα σεβασμού και ευγνωμοσύνης για τις τεράστιες και άνισες μάχες που δίνουν μαζί με το μόνιμο πυροσβεστικό προσωπικό, τους πυροσβέστες πενταετούς θητείας και τους εποχικούς συναδέλφους, οφείλουμε να τους κάνουμε γνωστό και πιο σαφές το υπηρεσιακό και εργασιακό τους μέλλον.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία, οι οποίοι έχουν καταθέσει και υπόμνημα.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία):**  Καλημέρα, κύριε Πρόεδρε. Αξιότιμα μέλη της Επιτροπής. Δεδομένου, όπως αναφέρατε, ότι αποστείλαμε αναλυτικό υπόμνημα με τις προτάσεις μας επί του σχεδίου νόμου, θα σταχυολογήσω ορισμένα βασικά σημεία επί του συγκεκριμένου σχεδίου νόμου.

Αξίζει εδώ να αναφέρω πριν ξεκινήσω την τοποθέτησή μου ότι, σύμφωνα με τις τελικές παρατηρήσεις της Επιτροπής των Ηνωμένων Εθνών για τα δικαιώματα των Ατόμων με Αναπηρίες στην αρχική Έκθεση της Ελλάδας, η Επιτροπή εκφράζει την ανησυχία της για την απουσία πλαισίου που να προβλέπει τα απαραίτητα ειδικά μέτρα και εξατομικευμένη στήριξη σε φυλακισμένους και κρατούμενους με αναπηρία ή και χρόνια πάθηση, προκειμένου να καλύπτουν τις καθημερινές τους ανάγκες σε συνθήκες που να διασφαλίζουν τον σεβασμό της αξιοπρέπειάς τους και, συνεπώς, οι προτάσεις μας είναι οι ακόλουθες.

 Μέρος Α: Ελληνική Αστυνομία. Διασφάλιση της προσβασιμότητας των αστυνομικών τμημάτων και των κρατητηρίων των αστυνομικών τμημάτων στα άτομα με αναπηρία και χρόνια πάθηση με βάση τις ανάγκες τους. Επίσης, διασφάλιση της προσβασιμότητας των ψηφιακών περιβαλλόντων, δηλαδή, ιστότοπων και εφαρμογών της Ελληνικής Αστυνομίας, όπως προβλέπεται με τον ν. 4727/2020.

Πρόβλεψη παροχής εναλλακτικών τρόπων επικοινωνίας και ενημέρωσης σε όλα τα άτομα με αναπηρία με βάση τη μορφή της αναπηρίας τους, όπως η γραφή Braille, υπηρεσίες νοηματικής, κλπ.. Και συμπερίληψη της διάστασης της αναπηρίας στη βάση που διατηρεί η ελληνική αστυνομία για την καταγραφή των περιστατικών βίας.

Μέρος Β: Αστυνομική Ακαδημία. Άρθρο 126 εκπαίδευση στη Σχολή Αστυφυλάκων Ελληνικής Αστυνομίας. Στο πλαίσιο του κύκλου σπουδών που προβλέπεται, κρίνουμε απαραίτητο να συμπεριληφθούν μαθήματα που αφορούν στα δικαιώματα των ατόμων με αναπηρία ή και χρόνιες παθήσεις καθώς και στη συμπεριφορά, επικοινωνία, συναλλαγή με τα άτομα με αναπηρία ή και χρόνιες παθήσεις σε συνεργασία με το Ινστιτούτο της Εθνικής Συνομοσπονδίας Ατόμων με Αναπηρία και το Κέντρο Δια Βίου Μάθησης που αυτό διαθέτει.

Μέρος Δ: Ρύθμισης κρατουμένων στα σωφρονιστικά καταστήματα, προτείνουμε να λυθούν τα παρακάτω.

Τοποθέτηση των κρατουμένων με αναπηρία και χρόνια και χρόνια πάθηση σε κελιά των σωφρονιστικών καταστημάτων και των καταστημάτων κράτησης με βάση τις ανάγκες τους. Σχεδιασμό ενός μηχανισμού για τον έγκαιρο εντοπισμό αφενός των μη ορατών ανάπηρων των νεοεισερχομένων κρατουμένων, αφετέρου μιας αναπηρίας ή χρόνιας παθήσεις που ενδεχομένως να αναπτύξουν οι κρατούμενοι κατά τη διάρκεια της κράτησής τους στα σωφρονιστικά καταστήματα και καταστήματα κράτησης.

Διασφάλιση της προστασίας των κρατουμένων με αναπηρία ή και χρόνιες παθήσεις λόγω του κινδύνου κακομεταχείρισης που διατρέχουν από τους/τις υπόλοιπες υπόλοιπους κρατούμενους.

Παροχή ενός εισαγωγικού φυλλαδίου με πληροφορίες σχετικά με τη λειτουργία του εκάστοτε σωφρονιστικού καταστήματος ή καταστήματος κράτησης σε προσβάσιμη μορφή.

Επίσης, ορισμό ενός ή μιας σωφρονιστικού υπαλλήλου ως «το άτομο με το οποίο μπορούν να επικοινωνήσουν οι κρατούμενοι/κρατούμενες με αναπηρία και χρόνια πάθηση, σε περίπτωση που χρειαστούν κάτι ή θελήσει κάποιος να τους εξηγήσει τον τρόπο λειτουργίας του σωφρονιστικού καταστήματος του καταστήματος κράτησης».

Παροχή συνεχούς εκπαίδευσης των σωφρονιστικών υπαλλήλων, τόσο στα δικαιώματα των κρατουμένων με αναπηρία και χρόνια πάθηση όσο και στις ανάγκες τους, ανά κατηγορία αναπηρίας με γνώμονα την προστασία της εγγενούς αξιοπρέπειάς τους.

Επίσης, παροχή εκπαίδευσης για να αποφεύγεται οποιαδήποτε κακομεταχείριση σε βάρος τους από τους κρατούμενους χωρίς αναπηρία.

Τέλος, κρίνουμε ιδιαίτερα σημαντικό να επισημάνουμε ότι σύμφωνα με την παρατήρηση σύσταση της Επιτροπής Κατά των Βασανιστηρίων του Συμβουλίου της Ευρώπης για τις συνθήκες κράτησης στα καταστήματα κράτησης, η παροχή υπηρεσιών φροντίδας και νοσηλείας στους κρατούμενους με σοβαρή αναπηρία ή και χρόνια πάθηση θα πρέπει να παρέχεται από εξειδικευμένο υγειονομικό προσωπικό και όχι από άλλους κρατούμενους, όπως, κακώς, περιγράφεται στο συγκεκριμένο σχέδιο νόμου και συγκεκριμένα στο άρθρο 180.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Χρήστος Τσεβάς, Ειδικός Επιστήμονας, εκπρόσωπος της Εθνικής Επιτροπής για τα Δικαιώματα του Ανθρώπου.

**ΧΡΗΣΤΟΣ ΤΣΕΒΑΣ (Ειδικός Επιστήμονας, εκπρόσωπος της Εθνικής Επιτροπής για τα Δικαιώματα του Ανθρώπου):** Καλή σας μέρα. Σας ευχαριστούμε για την πρόσκληση.

Κύριε Υπουργέ, κύριε Πρόεδρε της Επιτροπής, αξιότιμοι βουλευτές, η Εθνική Επιτροπή για τα Δικαιώματα του Ανθρώπου, ως εθνικός θεσμός και ανεξάρτητο συμβουλευτικό όργανο της Πολιτείας σε θέματα προστασίας δικαιωμάτων του ανθρώπου, είναι, σύμφωνα με τον ιδρυτικό της νόμο, το κατεξοχήν αρμόδιο όργανο για την παροχή γνωμοδοτήσεων επί προωθούμενων μεταρρυθμίσεων εθνικής νομοθεσίας που άπτονται ζητημάτων δικαιωμάτων του ανθρώπου.

Από την ίδρυσή της, η ΕΕΔΑ παρακολουθεί ζητήματα που αφορούν στην εκπαίδευση της Αστυνομίας στα ανθρώπινα δικαιώματα, την αποτελεσματική διερεύνηση περιστατικών αστυνομικής αυθαιρεσίας, το Σωφρονιστικό Σύστημα και τα δικαιώματα κρατουμένων.

Στις 10 Μαρτίου, κατατέθηκε προς συζήτηση και ψήφιση στη Βουλή το σχέδιο νόμου. Η ΕΕΔΑ, παρότι δεν κλήθηκε να καταθέσει τις απόψεις της σε προηγούμενο στάδιο της διαδικασίας, σε αντίθεση με τον σκοπό που επιτελεί βάσει του καταστατικού της νόμου και των σχετικών συστάσεων διεθνών οργανισμών, όπως του Συμβουλίου της Ευρώπης, θα ήθελε να αναφερθεί επιγραμματικά στα παρακάτω, αν και στο υπόμνημα που έχουμε καταθέσει αναλύονται περισσότερα ζητήματα.

Πρώτον, χαιρετίζουμε την αναδιοργάνωσή της και εξειδίκευση σε πολλές από τις αρμοδιότητες των Διευθύνσεων και Τμημάτων της Ελληνικής Αστυνομίας, καθώς με ειδικότερες διατάξεις αποτυπώνονται οι αρμοδιότητες και η αντίστοιχη λογοδοσία των αρχών, η οποία είναι αναγκαία σε μια δημοκρατική κοινωνία κι ένα σύγχρονο Κράτος Δικαίου.

Ως προς την οργανωτική δομή των υπηρεσιών, τα σχόλια της ΕΕΔΑ εστιάζουν στην εσωτερική λειτουργία, στην εφαρμογή των αρμοδιοτήτων τους, στη διάχυση μιας προσέγγισης προστασίας των δικαιωμάτων του ανθρώπου κατά την επιχειρησιακή δράση. Συγκεκριμένες αναφορές στις εγγυήσεις προστασίας δικαιωμάτων του ανθρώπου είναι αναγκαίες, για να διαμορφωθεί το πλαίσιο λογοδοσίας.

Σχετικά με τα άρθρα 5 παρ. 6 και 25, σε ό,τι αφορά στη Διεύθυνση Κοινωνικής Αστυνόμευσης, η ΕΕΔΑ θεωρεί ότι οι ρυθμίσεις κινούνται σε θετική κατεύθυνση, λαμβάνοντας υπόψη ότι η εν λόγω αλλαγή θεωρείται αναβάθμιση, ενώ ενδυναμώνεται η ανεξαρτησία της Διεύθυνσης. Το γεγονός ότι συνδέονται εντός της διεύθυνσης η ενδοοικογενειακή έμφυλη και ρατσιστική βία, λόγω των πολλών κοινών στοιχείων που παρουσιάζουν τόσο στη διερεύνηση όσο και στην υποστήριξη θυμάτων, είναι ένα θετικό βήμα, αν και εφόσον η δράση της Διεύθυνσης εφαρμοστεί με την ίδια προσέγγιση και στο ουσιαστικό μέρος της συνένωσης των παραπάνω.

Παράλληλα, όμως, η στελέχωση των τμημάτων αυτών, πανελλαδικά, παραμένει ένα ζήτημα, το οποίο έχει, άλλωστε, αναδειχθεί μέσω του Δικτύου Καταγραφής Περιστατικών Ρατσιστικής Βίας της ΕΕΔΑ.

Αν εστιάσουμε και στο άρθρο 73, για τις Γενικές Περιφερειακές Αστυνομικές Διευθύνσεις, δε γίνεται κατανοητό γιατί, ενώ υπάρχει Γραφείο Αντιμετώπισης Ενδοοικογενειακής Βίας, δεν αναφέρονται τα άλλα στοιχεία της βίας.

Στα άρθρα 27 επόμενα και στο έργο της Γενικής Διεύθυνσης Διαχείρισης Συνόρων και Μετανάστευσης και των σχετικών διευθύνσεων, χρειάζεται να προστεθεί η εφαρμογή και η τήρηση του Διεθνούς και Ευρωπαϊκού Δικαίου Δικαιωμάτων του Ανθρώπου και των Αρχών του Ενωσιακού Δικαίου Ασύλου και Μετανάστευσης και της Αρχής της Μη Επαναπροώθησης, ως μια από τις βασικές αρμοδιότητες των Αρχών. Η διαχείριση συνόρων και μετανάστευσης συνδέεται και με την τήρηση διεθνών υποχρεώσεων περί προστασίας δικαιωμάτων προσφύγων και μεταναστών.

Σχετικά με το άρθρο 6 παρ. 4 για την εκπαίδευση του ένστολου προσωπικού της Ελληνικής Αστυνομίας στη χρήση όπλων, χρειάζεται να υπενθυμίσουμε ότι το πλαίσιο εκπαίδευσης οφείλει να ακολουθεί τα διεθνή πρότυπα για τα ανθρώπινα δικαιώματα και την Αστυνομία και τα σχετικά εγχειρίδια του ΟΗΕ, του Συμβουλίου της Ευρώπης, του ΟΑΣΕ, του Οργανισμού της Ευρωπαϊκής Ένωσης για τα θεμελιώδη δικαιώματα, καθώς και οι αποφάσεις του Ευρωπαϊκού Δικαστηρίου Δικαιωμάτων του Ανθρώπου, απόφαση Μακαρατζή του 2004, απόφαση Παναγιωτόπουλος και λοιποί του 2025.

Σε φαινόμενα υπερβολικής χρήσης βίας η επιχειρησιακή πτυχή της προστασίας του δικαιώματος της ζωής, της σωματικής ακεραιότητας κ.τ.λ., είναι αδιαπραγμάτευτη αρχή. Οι θέσεις και οι συστάσεις της ΕΕΔΑ είναι αναρτημένες στον ιστότοπο της, σχετικά με τα παραπάνω, οπότε χρειάζεται να ληφθεί το επιχειρησιακό πλαίσιο προστασίας των δικαιωμάτων του ανθρώπου.

Ως προς το δεύτερο μέρος, για την αστυνομική ακαδημία, χαιρετίζουμε τον εκσυγχρονισμό της δομής και της λειτουργίας της.

Το δίκαιο δικαιωμάτων του ανθρώπου δεν αναφέρεται ειδικά στο άρθρο 127, αλλά το βρίσκουμε μόνο στο τμήμα εξειδικευμένων σχολίων.

Σχετικά με το άρθρο 44, για τη Διεύθυνση Διαχείρισης και Ανάλυσης Πληροφοριών, χρειάζεται να ληφθούν υπόψη οι εγγυήσεις που έχει τονίσει η ΕΕΔΑ πρόσφατα στην έκθεση αναφοράς της για το θεσμικό πλαίσιο ελέγχου υπηρεσιών ασφαλείας και πληροφοριών.

Συνακόλουθα, η ΕΕΔΑ, υπενθυμίζοντας στην Ελληνική Βουλή τους ειδικούς κανόνες που εκφράζουν τη διεθνή συναίνεση για τη διοίκηση των φυλακών και των συνθηκών κράτησης, όπως τις βασικές αρχές για τη μεταχείριση των κρατουμένων, τους πρότυπους ελάχιστους κανόνες των Ηνωμένων Εθνών, τους αναθεωρημένους ευρωπαϊκούς κανόνες για τις φυλακές και τα συμπεράσματα και τις συστάσεις της ΕΠΕΤΕ, συνδυαστικά με τις καταδικαστικές αποφάσεις του Ευρωπαϊκού Δικαστηρίου Δικαιωμάτων του Ανθρώπου, θα κατέγραφε, υπό το φως όλων των ανωτέρω, τις διατάξεις που αφορούν ζητήματα συμμόρφωσης που οφείλουν να εξετασθούν και τα οποία παρουσιάζονται στη συνέχεια.

Σχετικά με την ηλεκτρονική επιτήρηση, η ΕΕΔΑ, έχοντας επισημάνει την ανησυχητική αύξηση του υπερπληθυσμού που διαπιστώνεται στις ελληνικές φυλακές, με τα περισσότερα σωφρονιστικά καταστήματα να λειτουργούν σημαντικά πάνω από τη σχεδιαζόμενη χωρητικότητα, καλωσορίζει τη μετάβαση της ηλεκτρονικής επιτήρησης από την πιλοτική της εφαρμογή στην πλήρη επέκτασή της.

Με τον ευεργετικό υπολογισμό εισάγεται διαβάθμιση με βάση τη φύση και τη δυσκολία της εργασίας. Ωστόσο, αυτή η επιβράβευση για την περίπτωση του βοηθού νοσοκόμου εγείρει σοβαρές επιφυλάξεις, αφενός λόγω της φύσης της εργασίας και αφετέρου λόγω της σύνδεσής της με την παροχή φροντίδας σε άτομα με σοβαρή αναπηρία από συγκρατούμενους. Η ΕΕΔΑ επισημαίνει ότι η φροντίδα αυτή πρέπει να παρέχεται από εξειδικευμένο προσωπικό, σύμφωνα με τη σύστασή της ΕΠΕΤΕ.

Τέλος, στην κοινωνική ένταξη, πάγια είναι η σύστασή της ΕΕΔΑ για τη διασφάλιση της ομαλής κοινωνικής επανένταξης. Ωστόσο, ο πρώτος και μοναδικός επίσημος φορέας μετασωφρονιστικής μέριμνας στη χώρα, η «Επάνοδος», τελεί εν αναμονή της έκδοσης των προβλεπόμενων διατάξεων, τη στιγμή που ο έγκλειστος πληθυσμός αυξάνεται συνεχώς, επιτείνοντας τον υπερπληθυσμό των φυλακών.

Είναι επιτακτική η άμεση ενίσχυση και αναδιοργάνωση του φορέα σε επίπεδο προσωπικού, οικονομικών πόρων και θεσμικών συνεργασιών.

Η ΕΕΔΑ θα εξακολουθήσει να παρακολουθεί στενά τα ζητήματα που αφορούν το θεσμικό πλαίσιο των σχετικών ζητημάτων και την εναρμόνισή του με το ενωσιακό και διεθνές δίκαιο και παραμένει στη διάθεση του νομοθετικού σώματος για την παροχή αναλυτικότερων στοιχείων επί των ανωτέρω ζητημάτων, που ακροθιγώς τίθενται και στο αναλυτικότερο υπόμνημα.

Όλες οι θέσεις της ΕΕΔΑ, όπως έχουν υιοθετηθεί και από την Ολομέλεια και έχουν δημοσιοποιηθεί, βρίσκονται αναρτημένες στον ιστότοπο.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Χαραλαμπίδης.

**ΘΩΜΑΣ ΧΑΡΑΛΑΜΠΙΔΗΣ (Δικηγόρος Παιδικής Προστασίας της Κοινωνικής Οργάνωσης Υποστήριξης Νέων «ΑΡΣΙΣ»):** Ευχαριστούμε για την πρόσκληση στην ακρόαση των φορέων και είναι πάντοτε σημαντικό για μας η κοινωνία των πολιτών να μπορεί να συνδιαλέγεται με το νομοθετικό σώμα, πολύ δε περισσότερο όταν αυτό γίνεται με θεσμικό τρόπο, όπως αυτός στον οποίο προσκληθήκαμε.

Στα πάνω από 30 χρόνια ύπαρξης της «ΑΡΣΙΣ», είναι πάντα ψηλά στην ατζέντα το ζήτημα της κατοχύρωσης των δικαιωμάτων των φυλακισμένων και της κοινωνικής επανένταξης τους. Γι’ αυτό και υλοποιήθηκε μια σειρά από δράσεις και το γραφείο υποστήριξης αποφυλακισμένων, στο άνω της εξαετίας διάστημα που λειτούργησε, είχε να μας δώσει ορισμένα σημαντικά συμπεράσματα, τα οποία χρησιμοποιήσαμε ως οδηγό προκειμένου να τοποθετηθούμε για το εν λόγω νομοσχέδιο.

Τα βασικότερα από αυτά είναι ότι ο κοινωνικός στιγματισμός λειτουργεί, ως μη όφειλε, ως μια ποινή μετά την ποινή, μετά την έκτιση της ποινής που επιβλήθηκε και ότι ο εγκλεισμός επιτείνει την απομόνωση και την αδρανοποίηση των κοινωνικών σχέσεων. Αυτό είναι κάτι που το τονίζουν συνεχώς οι εξυπηρετούμενοι μας και γι’ αυτό το λόγο είναι πολύ βασικό ο κρατούμενος να λαμβάνει άδειες.

Έτσι, λοιπόν, για το συγκεκριμένο νομοσχέδιο, έχουμε κυρίως να τοποθετηθούμε σε σχέση με το τρίτο και το τέταρτο μέρος του, ενώ για το πρώτο μέρος, που ρυθμίζει διάφορα θέματα για τη λειτουργία και τη δομή των υπηρεσιών της Ελληνικής Αστυνομίας, θα θέλαμε να τοποθετηθούμε, γενικώς, ότι η αστυνομία σε ένα κράτος δικαίου θα πρέπει να φροντίζει και να διαφυλάττει τα δικαιώματα των πολιτών. Μιλάμε, λοιπόν, για μια αστυνομία στην υπηρεσία των πολιτών, burger polizei όπως λέγεται στα γερμανικά και όχι του κράτους, starts polizei. Και με αυτή την έννοια υποστηρίζουμε τη νομιμότητα της αστυνομικής δράσης σε όλα τα επίπεδα και έτσι όπως, μέσα στα χρόνια, έχει αποτυπωθεί και στα πορίσματα και τις συστάσεις του Συνηγόρου του Πολίτη.

Το τελευταίο διάστημα που γίνεται πολύς λόγος για την παραβατικότητα των ανηλίκων, αρνητική εντύπωση μας προκαλεί το γεγονός ότι γίνονται επιχειρήσεις χαρτογράφησης και μάλιστα έτσι αποκαλούνται και στα δελτία τύπου που εκδίδει αστυνομία έναντι ανηλίκων. Η χαρτογράφηση της κίνησης ανηλίκων μας προβληματίζει, διότι εμπίπτει στο πεδίο της προληπτικής καταστολής και πολύ έγκαιρα, από εικοσαετίας ήδη, ο Συνήγορος του Πολίτη έχει τοποθετηθεί σε σχέση με τη νομιμότητα αυτών των πρακτικών. Αν, λοιπόν, ήδη από τότε έχουν τεθεί υπό ποιες προϋποθέσεις μπορεί να είναι νόμιμη η προσαγωγή πολίτη σε αστυνομική υπηρεσία, πολλώ δε μάλλον μετά την θέσπιση κατ’ εφαρμογή Ευρωπαϊκής Νομοθεσίας του νόμου 4689 του 2020 σε σχέση με τους ανήλικους, φρονούμε ότι αυτού του είδους οι επιχειρήσεις στερούνται νομιμότητας, τουλάχιστον με τον τρόπο με τον οποίο γίνονται.

Τώρα, όσον αφορά το μέρος Γ΄, εκεί, κύριε Πρόεδρε, θα ήθελα να επισημάνω ότι, κατά τα συνήθως συμβαίνοντα τελευταία, υπάρχει μια αύξηση των ποινών για τα αδικήματα της οπλοφορίας και της οπλοκατοχής, στα άρθρα 152 και 153. Εκεί οι ελάχιστες ποινές αυξάνονται και αυτό δεν ξέρω κατά πόσο θα αποδειχτεί στην πορεία ότι θα συντείνει στη μείωση της σχετικής παραβατικότητας. Πάντως, είναι μια τάση που την βλέπουμε τελευταία και μας προβληματίζει.

Ενώ, για το αδίκημα της οπλοχρησίας, στο άρθρο 154, προβλέπεται η αθροιστική έκτιση της ποινής. Συμφωνούμε με το άρθρο 157 περί παράδοσης του οπλισμού των αστυνομικών, που κατηγορούνται για ενδοοικογενειακή βία.

 Όσο δε αφορά το Δ΄ μέρος, εστιάζουμε κυρίως στα άρθρα 178 ως 182. Είμαστε θετικοί στην έκτιση της ποινής στις αγροτικές φυλακές, όπως προείπαμε. Αυτό το είδαμε και σε σχέση με την εμπειρία μας με τους εξυπηρετούμενους μας. Όμως, θα πρέπει όπως επισημάνθηκε και από τον κύριο Ποττάκη, να διασφαλιστεί ο ανοιχτός χαρακτήρας τους για όλους, όσον αφορά τις αγροτικές φυλακές.

Τώρα, όσον αφορά το άρθρο 180 και την τροποποίηση του άρθρου 46 του Σωφρονιστικού Κώδικα, συμφωνούμε με την εργασία κρατουμένων και τον ευεργετικό υπολογισμό. Όσον δε αφορά τη γενίκευση που με το νομοσχέδιο έρχεται, ως προς τη χρήση για το βραχιολάκι, για την ηλεκτρονική επιτήρηση, συμφωνούμε και σε αυτό, αλλά και στην ανάληψη του κόστους λειτουργίας του σχετικού εξοπλισμού, που μέχρι τώρα ήταν από πλευράς του πολίτη. Συμφωνούμε με το να αναλάβει η πολιτεία το κόστος.

Όσον αφορά δε το άρθρο 182, έχουμε κι εμείς την επιφύλαξη ότι η παραβίαση των όρων της άδειας μας φαίνεται δυσανάλογο να ανήκει στην κατηγορία Α, ήτοι στην κατηγορία των βαρύτερων παραπτωμάτων που προβλέπει ο Σωφρονιστικός Κώδικας.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Γαβαλάς.

 **ΝΙΚΟΣ ΓΑΒΑΛΑΣ (Πρόεδρος του Διοικητικού Συμβουλίου και Νόμιμος Εκπρόσωπος της Κοινωνικής Οργάνωσης Υποστήριξης Νέων «ΑΡΣΙΣ»):** Εγώ δεν έχω να προσθέσω κάτι ιδιαίτερο. Όμως, από τις εμπειρίες μας ως φορέας κι εγώ προσωπικά ως εργαζόμενος πολλά χρόνια στα σωφρονιστικά καταστήματα, αλλά και στο πεδίο της μετασωφρονιστικής πολιτικής, θέλω, απλώς, να σημειώσω, ότι θα πρέπει να δοθεί μια έμφαση - προφανώς είναι και η ύλη του συγκεκριμένου νομοσχεδίου - σε ευκαιρίες εκπαίδευσης και επαγγελματικής στις φυλακές. Παλαιότερα, είχαμε πάρα πολλά προγράμματα από τα Κοινοτικά Πλαίσια Στήριξης, σήμερα, όμως, δεν το βλέπουμε αυτό στον επιχειρησιακό σχεδιασμό των ΕΣΠΑ. Δεν φαίνονται πουθενά, οι κρατούμενοι ή οι αποφυλακισμένοι σαν ύλη που θα μπορούσαν να αναπτυχθούν προγράμματα εκπαίδευσης, ενδυνάμωσης ή προετοιμασίας της επανένταξης.

Επίσης, θα πρέπει να ενισχυθούν παρά πολύ οι προσπάθειες της μετασωφρονιστικής μέριμνας και των υπηρεσιών που, επίσης, θεωρώ ότι χρειάζονται την προσοχή μας, γιατί το πιο σημαντικό είναι όταν ένας άνθρωπος φτάσει να είναι σε συνθήκη εγκλεισμού, πρέπει παράλληλα να αρχίσει και η διαδικασία της φροντίδας για να ενταχθεί ομαλά στη συνέχεια στην κοινωνικό σύνολο. Νομίζω ότι ασθενούμε λίγο σε αυτό. Ίσως στο πλαίσιο μιας άλλης πρωτοβουλίας της αρμόδιας Επιτροπής ή άλλης, να δοθεί μια έμφαση στα δύο αυτά πεδία, που θεωρώ ότι είναι εξαιρετικά κρίσιμα.

Εμείς, πρόσφατα, ξεκινήσαμε και μια συνεργασία με την ΕΠΑΝΟΔΟ, όπου θα αναπτύξουμε από κοινού δράσεις στην κατεύθυνση αυτή στη Θεσσαλονίκη και στη Βόρεια Ελλάδα. Νομίζω, όμως, ότι θα πρέπει οι πόροι για τέτοιου τύπου υπηρεσίες να ενισχυθούν και κυρίως, να γίνει ένας καλύτερος επιχειρησιακός συντονισμός ανάμεσα στο αρμόδιο Υπουργείο και στο Υπουργείο Οικονομίας και τις διαχειριστικές αρχές, προκειμένου να διασφαλιστούν πόροι που θα κατευθυνθούν στο σκοπό αυτό, δηλαδή είτε την εκπαίδευση και προετοιμασία των κρατουμένων είτε στη διευκόλυνση της ομαλής κοινωνικής τους επανένταξης.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Έχουμε ολοκληρώσει, καθώς η Ένωση Δικαστών και Εισαγγελέων δεν θα είναι απ’ ότι αντιλαμβάνομαι παρούσα, ούτε ο Δικηγορικός Σύλλογος Αθηνών, ενώ το Γραφείο της Ύπατης Αρμοστείας του ΟΗΕ με τον κ. Αυδή, μας ενημέρωσε ότι δεν θα παραστούν στην Επιτροπή μας.

Άρα, ολοκληρώσαμε τον κύκλο των τοποθετήσεων των εκπροσώπων των φορέων και να περάσουμε στους Εισηγητές και Ειδικούς Αγορητές για τις ερωτήσεις που θέλουν να υποβάλουν.

Τον λόγο έχει ο Εισηγητής της Πλειοψηφίας, κ. Ευστάθιος Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Εισηγητής της Πλειοψηφίας):** Κύριε πρώην Πρόεδρε, καλή επιτυχία στα νέα σας καθήκοντα, το αξίζετε και είμαι σίγουρος ότι θα συμβάλλετε δημιουργικά στο κυβερνητικό έργο και καλή συνέχεια ασφαλώς και στον κύριο Υπουργό.

Τώρα, σε σχέση με τις τοποθετήσεις, δεν έχω να κάνω κανένα σχόλιο. Ασφαλώς, είναι πάρα πολύ πολύτιμες οι παρατηρήσεις που έγιναν και οι εισηγήσεις, οι προτάσεις, αλλά ένα σχόλιο θα κάνω μόνο, ότι στον κορμό και στις επιμέρους διατάξεις του νομοσχεδίου, δεν διαπίστωσα διαφοροποιήσεις. Νομίζω ότι, κυρίως, επί της αρχής, συμφώνησαν όλοι με τις κατευθύνσεις και τη γενικότερη χάραξη της νομοθετικής πρωτοβουλίας και από κει και πέρα, εισέφεραν, ασφαλώς, σημαντικές παρατηρήσεις, τις οποίες θα πρέπει να λάβουμε υπόψη μας και να τις επεξεργαστούμε. Αναφέρομαι και στο σκέλος της Επιτροπής των σωφρονιστικών καταστημάτων, όπου πιθανότατα θα προσκαλέσουμε κάποιους εκπροσώπους που ασχολούνται με αυτό το αντικείμενο, για να επεξεργαστούμε περαιτέρω τα ζητήματα. Δεν έχω καμία ερώτηση κύριε Πρόεδρε. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο Εισηγητής της Μειοψηφίας, κ. Γεώργιος Μουλκιώτης.

 **ΓΕΩΡΓΙΟΣ ΜΟΥΛΚΙΩΤΗΣ (Εισηγητής της Μειοψηφίας):** Θα ήθελα να αναφερθώ στην παρατήρηση την οποία έγινε από τον κ. Βέλλιο, τον Πρόεδρο της ΠΟΑΞΙΑ και ειδικότερα για την Αστυνομική Ακαδημία. Βεβαίως, κύριε Βέλλιο, βλέπω ότι ο ν.4962/2022, πριν δυόμισι χρόνια περίπου, είχε κάνει συγκεκριμένη αναφορά και τώρα, με την προτεινόμενη νομοθετική πρωτοβουλία από τον Υπουργό, καταργούνται 86 άρθρα αυτού του νόμου προκειμένου να υπάρχει μια νέα Αστυνομική Ακαδημία Το ερώτημα είναι, αυτά τα δύο - δυόμισι χρόνια περίπου, τι μεσολάβησε; Υπήρξε κάτι στην Αστυνομική Ακαδημία που προκάλεσε προβλήματα, δυσλειτουργίες, δεν προχώρησε; Πώς κρίνετε τα άρθρα τα προηγούμενα σε σχέση με αυτά τα οποία αναφέρονται σήμερα;

Μου έκανε εντύπωση, το είπα και εισηγητικά στην πρώτη συνεδρίαση της Επιτροπής, σε σχέση και με το ζήτημα της ισοτιμίας την οποία θέτετε. Η Νομική Υπηρεσία της Βουλής είναι πολύ συγκεκριμένη και έχει συγκεκριμένες αρμοδιότητες, δεν μπορεί να παρέμβει ή να πει οτιδήποτε σε σχέση με θέματα τέτοιας φύσεως και σε κάθε περίπτωση αν είναι δεσμευτικά ή όχι. Η ισοτιμία της Σχολής Αξιωματικών, που είναι πολύ σημαντικό αυτό που λέτε, με τα Ανώτατα Εκπαιδευτικά Ιδρύματα, επίσης, είναι πάρα πολύ σοβαρό και οφείλουμε να το δούμε και πώς μπορεί να προστατευθεί ή να υλοποιηθεί κάτι. Αν μείνει έτσι, είναι δώρο άδωρο και είναι μια Ακαδημία κατ’ όνομα.

Για τον κ. Γερακαράκο που είπε μια είδηση, την οποία, κύριε Υπουργέ, πρέπει να τη δείτε. Έχουμε ακούσει πάρα πολλά σε σχέση με τον τρόπο που αντιμετωπίζονται οι άνδρες της αστυνομίας στα νοσοκομεία γενικώς. Εγώ έχω ακούσει πάρα πολλά και το λέω ειλικρινά. Έχω απορήσει κιόλας γιατί υπάρχει μια δυσμενής αντιμετώπιση. Το ζήτημα που θέτει λοιπόν ο κ. Γερακαράκος σε σχέση και με την πρωτοβουλία τη νομοθετική που θέλει το Υπουργείο Εθνικής Άμυνας να αναλάβει είναι ένα θέμα το οποίο πρέπει να το δείτε πολύ σοβαρά. Συμφωνούμε σε αυτό που λέει, ότι δεν μπορεί να είναι β κατηγορίας –εγώ έτσι το λέω το λέω β κατηγορίας- οι άντρες, τα στελέχη της Ελληνικής Αστυνομίας.

Κύριε Λαυράνο, θέσατε ένα θέμα που μου έκανε εντύπωση. Εκφράσατε μια έντονη ανησυχία σε σχέση με το τι μέλλει γενέσθαι με δεδομένη την κατάσταση των εποχικών πυροσβεστών και ότι ήδη απ’ ό,τι ξέρουμε όλοι άρχισαν οι φωτιές και εμείς είμαστε μείον σε σχέση με τις διαδικασίες του προσωπικού. Είπατε κάτι για προθεσμίες. Δηλαδή, προτείνετε έξτρα διαδικασία; Τι προτείνετε εσείς, προκειμένου να γίνει κάτι που να είναι ουσιαστικό και σοβαρό και να είναι προληπτικό, όσο μπορεί να είναι και, σε κάθε περίπτωση, να υπάρχει η δύναμη αυτή ανά πάσα στιγμή για οτιδήποτε συμβεί, που ευχόμαστε να μην συμβεί.

Τελειώνω με τον εκπρόσωπο της ΕΣΑμεΑ. Μπαίνουν θέματα με αυτούς τους ανθρώπους. Αυτοί οι οποίοι είναι ή έγκλειστοι ή οπουδήποτε σε σχέση με τη μεταχείριση αλλά και με τις δυνατότητες που έχουν και στα σωφρονιστικά καταστήματα ή στα καταστήματα κράτησης για το πώς μπορούν να εξυπηρετηθούν. Υπάρχει θέμα. Υπάρχει τεράστιο θέμα. Ναι, κύριε Πρόεδρε της Επιτροπής για το Σωφρονιστικό, θα το δούμε στην Επιτροπή και πρέπει να το αντιμετωπίσουμε. Δεν μπορεί να είναι ανεκτό πλέον στις σημερινές συνθήκες να υπάρχουν αυτά τα προβλήματα γι’ αυτούς τους ανθρώπους.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο Ειδικός Αγορητής του Συνασπισμού Ριζοσπαστικής Αριστεράς - Προοδευτική Συμμαχία, κ. Κωνσταντίνος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):**  Καταρχάς, να ευχαριστήσουμε όλους τους φορείς οι οποίοι ήρθαν στην Επιτροπή μας.

Θέλω να απευθύνω ένα ερώτημα στον κ. Βέλλιο, τον Πρόεδρο της Πανελλήνιας Ομοσπονδίας Αξιωματικών Αστυνομίας. Είπε ότι κατέθεσαν αρκετά σχόλια κατά τη διαβούλευση, τα οποία, αν κατάλαβα καλά, όπως ανέφερε στην τοποθέτησή του, δεν έγιναν δεκτά από την πολιτική ηγεσία του Υπουργείου κατά την εγγραφή του νομοσχεδίου. Εγώ έχω κάποια σχόλια εκτυπωμένα. Δεν ξέρω ποια έγιναν από την ΠΟΑΞΙΑ, αλλά θα θέλαμε να μας πει ο Πρόεδρος σε ποια αναφέρεται.

Δεύτερον, κύριε Πρόεδρε, για τον προηγούμενο νόμο του 2022, η πάγια θέση η δική μας είναι ότι η Σχολή των Αξιωματικών της Ελληνικής Αστυνομίας θα πρέπει να είναι ίση με τις σχολές των αξιωματικών των υπολοίπων σωμάτων ασφαλείας, όπως αυτές λειτουργούν. Αναφέρομαι στην Ευελπίδων και σε όλες αυτές, οι οποίες έχουν αυτοτελή μεταπτυχιακά, έχουνε δυνατότητα ακαδημαϊκής εξέλιξης και τα λοιπά. Θεωρείτε ότι οι αλλαγές, οι οποίες συμβαίνουν τώρα στο συγκεκριμένο νομοσχέδιο, αναβαθμίζουν τη Σχολή Αξιωματικών της Αστυνομίας; Αν ναι, πώς; Αν όχι, ποιες αλλαγές, γιατί υπάρχουν αλλαγές όντως -ανέφερε ο συνάδελφος τις αλλαγές που γίνονται σε σχέση με τον νόμο του 2022- ποιες αλλαγές θεωρείτε ότι πρέπει να συμβούν;

Ο κ. Γερακαράκος δεν είναι εδώ, αλλά είναι ο Αντιπρόεδρος που μπορεί να μας απαντήσει. Κύριε Αντιπρόεδρε, ποια είναι η πρόταση της ΠΟΑΣΥ σε σχέση με τη σωστή πρόταση που κατατέθηκε από τον Πρόεδρο για τη συμπεριφορά του Κράτους απέναντι στους Έλληνες και τις Ελληνίδες αστυνομικούς, σε σχέση με τα ζητήματα υγείας, τα οποία έθεσε. Επίσης, κύριε Πρόεδρε, για ακόμα μία φορά, θέλω να ευχαριστήσω μέσα από την καρδιά μου το Α.Τ. Χολαργού-Παπάγου και, κυρίως, την Αστυνομική Διεύθυνση Ασφάλειας του Χολαργού-Παπάγου για την αμέριστη συνεισφορά τους και συμπεριφορά τους στην περιπέτεια που είχα τη Δευτέρα, γιατί είχα μια περιπέτεια ληστείας στην πολυκατοικία, στην οποία διαμένω και θέλω πραγματικά να ευχαριστήσω τους ανθρώπους εκεί για την γρήγορη συνεισφορά τους.

Στον εκπρόσωπο της Ομοσπονδίας Σωφρονιστικών Υπαλλήλων, θεωρείτε ότι ο τρόπος με τον οποίον αλλάζει ή λειτουργία των σωφρονιστικών ιδρυμάτων των αγροτικών φυλακών, θα βοηθήσει στην λειτουργία σωφρονισμού και θα διευκολύνει το έργο σας ή με βάση τον αριθμό των σωφρονιστικών υπαλλήλων, επειδή ο αριθμός είπατε και εσείς ότι θα πρέπει να είναι μεγαλύτερος ή θα δυσκολέψει την λειτουργία σας;

Στο Πυροσβεστικό Σώμα, στον κ. Λαυράνο, σε σχέση με το πρόβλημα που θέσατε με τους εποχιακούς, ήδη οι αλλαγές στο κλίμα δείχνουν ότι θα πρέπει να είμαστε συνεχώς σε επιφυλακή και ότι θα πρέπει να αυξηθεί η αντιπυρική περίοδος. Επειδή είμαστε μια χώρα που έχει πληγεί σε πολλές περιπτώσεις και από την απώλεια ανθρώπινων ζωών και υπαλλήλων, εννοώ πυροσβεστών και πολιτών, αλλά και έχουμε κατακαεί σε στρέμματα, δηλαδή έχουμε χάσει πολλές χιλιάδες στρέμματα δασών, ποια είναι η πρότασή σας σε σχέση με τους εποχιακούς;

Κύριε Πρόεδρε, θέλω μόνο να πω το εξής και πρέπει να το δούμε ως Επιτροπή και ολοκληρώνω με αυτό και ευχαριστώ για τον χρόνο. Υπάρχουν αλλαγές που δεν αφορούν το Υπουργείο Προστασίας του Πολίτη -εννοώ τον Υπουργό, σε σχέση με την ιδιότητά του ως υπουργού, όχι ως δικηγόρου- στην αλλαγή των ποινικών κωδίκων και είναι κακό το γεγονός ότι εδώ δεν υπάρχει ή μάλλον δεν ήρθαν στην Επιτροπή, ενώ έχουν καλεστεί, οι δικηγόροι. Κατανοώ ότι σήμερα είναι η απεργία των δικηγόρων, αλλά δεν έχουμε κανένα υπόμνημα. Ευελπιστώ, μέχρι το πέρας των Επιτροπών, να λάβουμε κάποια υπομνήματα από τους αρμόδιους φορείς που καλέσαμε, σε σχέση με τις αλλαγές στους ποινικούς κώδικες, γιατί και εκεί γίνεται μια πολύ μεγάλη συζήτηση.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές, κ.κ. Γκολιδάκης Δημήτριος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Χρυσομάλλης Μιλτιάδης (Μίλτος), Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηιωαννίδου Μαρία-Νεφέλη, Κατσανιώτης Ανδρέας, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές κ.κ.: Χαράλαμπος Αθανασίου, Χρήστος Δερμεντζόπουλος, Αναστάσιος Δημοσχάκης, Θεοχάρης Θεοχάρης, Αθανάσιος Καββαδάς, Ευστάθιος Κωνσταντινίδης, Δημήτριος Μαρκόπουλος, Μαρία Συρεγγέλα, Ασημίνα Σκόνδρα, Γεώργιος Σταμάτης, Μαρία Έλενα Σούκουλη, Διονύσιος Ακτύπης, Βιλιάλη, Δημήτριος Μπιάγκης, Ιλχάν Αχμέτ, Βασίλειος Κόκκαλης, Βασίλειος Μεταξάς, Γιάννης Δελής, Ευτυχία Αχτσιόγλου, Τάσος Οικονομόπουλος και Γεωργία Κεφαλά.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο Ειδικός Αγορητής από την «Ελληνική Λύση», κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κύριε Υφυπουργέ πλέον. Συγχαρητήρια για την εκλογή σας. Κύριε Υπουργέ, συγχαρητήρια για την παραμονή σας.

Θα ήθελα, ξεκινώντας, να καλωσορίσω κι εγώ με τη σειρά μου τους φορείς που παραβρίσκονται σήμερα εδώ και μας τίμησαν με την παρουσία τους. Θέλω να επαναλάβω, πως θεωρώ λυπηρό το γεγονός ότι σήμερα δεν βρίσκονται εδώ το Σωματείο της Ένωσης Αξιωματικών Πυροσβεστικής. Αξιωματικοί, με τους οποίους συνομιλώ σχεδόν καθημερινά και ξέρω ότι αντιμετωπίζουν προβλήματα. Και, επίσης, θεωρώ λυπηρό ότι δεν βρίσκεται σήμερα εδώ το συνδικαλιστικό όργανο των Ειδικών Φρουρών της Ελληνικής Αστυνομίας.

Θέλω να πω ότι και με την Ελληνική Αστυνομία, με τα παιδιά της ΔΙΑΣ, συνομιλώ σχεδόν καθημερινά. Δεκάδες από αυτούς βρίσκονται στη συγκεκριμένη υπηρεσία και πάρα πολλοί Ειδικοί Φρουροί αντιμετωπίζουν πάρα πολλά προβλήματα, κύριε Υπουργέ. Ειδικά οι Ειδικοί Φρουροί, οι οποίοι στο μισθολόγιο παίρνουν λιγότερα χρήματα από τους αξιωματικούς της Αστυνομίας, καθώς επίσης και τους υπαξιωματικούς.

Θα θέλαμε να είναι σήμερα εδώ ο Πρόεδρος των Ειδικών Φρουρών, ο οποίος δεν μας τίμησε με την παρουσία του. Αρκέστηκε σε μια επιστολή, η οποία λέει ότι δεν δύναται να παραστεί κάποιος συνάδελφός του εδώ. Θέλω να καταλάβω, το συγκεκριμένο Σωματείο των Ειδικών Φρουρών και ο Πρόεδρός τους δεν θεωρεί ότι τα παιδιά αυτά έχουν σοβαρά προβλήματα; Τα παιδιά αυτά που βρίσκονται εκεί έξω και καθημερινά βρίσκονται αντιμέτωποι με τους εγκληματίες, θεωρεί ότι δεν έχουν κανένα απολύτως πρόβλημα;

Επίσης, είδαμε έκπληκτοι τις τελευταίες ημέρες στον Τύπο ότι πρόσφατα αποτάχθηκε από το σώμα των Ειδικών Φρουρών ο Γενικός Γραμματέας του συνδικαλιστικού αυτού φορέα, ο κ. Μαυροειδάκος, με την κατηγορία της πλαστογραφίας. Ένας Έλληνας ειδικός φρουρός, αστυνομικός, αποτάχθηκε με μια κατηγορία και αυτός ήταν και συνδικαλιστής. Για χρόνια τον βλέπαμε στις ειδήσεις να μας πληροφορεί για τη συγκεκριμένη υπηρεσία.

Εν πάση περιπτώσει, ο κ. Πρόεδρος των Ειδικών Φρουρών θεώρησε ότι δεν πρέπει να είναι εδώ σήμερα, γιατί έχει λύσει όλα τα προβλήματά του ή τα προβλήματα της υπηρεσίας του. Θα το προσπεράσω, εξέφρασα τη λύπη μου.

Θέλω να θέσω δύο, τρία ερωτήματα σε δύο, τρεις συγκεκριμένους φορείς. Στην ΠΟΑΣΥ και στην ΠΟΑΞΙΑ τα πρώτα. Θα ήθελα να καλωσορίσω, επίσης, τον κ. Συνδρεβέλη, ο οποίος είναι ο Αντιπρόεδρος, ο κ. Γερακαράκος λείπει, και τον κ. Βέλλιο της Πανελλήνιας Ομοσπονδίας Αξιωματικών.

Θέλω να πω ότι η ΕΛΛΗΝΙΚΗ ΛΥΣΗ σέβεται ιδιαίτερα και τιμά τον Έλληνα αστυνομικό για το λειτούργημα που επιτελεί καθημερινά, εργαζόμενος κάτω από αντίξοες συνθήκες και σίγουρα με μια ένταση και ψυχολογική πίεση. Η δουλειά αυτή απαιτεί αφοσίωση και αυταπάρνηση, καθώς και την ικανότητα να λαμβάνουν άμεσες αποφάσεις σε δύσκολες επικίνδυνες καταστάσεις. Παρά τις μεγάλες ευθύνες που έχουν, πολλές φορές εργάζονται σε υποστελεχωμένες υπηρεσίες και με περιορισμένα μέσα, γεγονός που καθιστά τη δουλειά τους ακόμα πιο δύσκολη.

Όλα αυτά τα έχουμε καταγγείλει ουκ ολίγες φορές από την Ολομέλεια, θα το κάνουμε γι’ άλλη μια φορά και στη συζήτηση που θα έρθει στην Ολομέλεια μετά τις Επιτροπές. Και, κυρίως, θέλω να εστιάσουμε στα οδοιπορικά των αστυνομικών που λαμβάνουν εκτός έδρας που δεν επαρκούν και είναι πάρα πολύ λίγα.

Έχουμε ζητήσει και ζητάμε ξανά από την Κυβέρνηση να αυξήσει την αποζημίωση. Ξέρουμε, κύριε Υπουργέ, ότι είστε γνώστης του συγκεκριμένου Υπουργείου, πάρα πολύ καλός γνώστης. Ξέρουμε ότι μπορείτε να λύσετε κάποια προβλήματα, γι’ αυτό και τα θέτουμε εδώ και κυρίως τα οικονομικά τους.

Ρωτάμε, λοιπόν, όλες τις Ενώσεις και τους εκπροσώπους των αστυνομικών, έχετε ποτέ βρεθεί σε επικίνδυνη κατάσταση λόγω ελλιπούς εξοπλισμού ή μη κατάλληλης προετοιμασίας; Ποιες είναι οι συνέπειες της έλλειψης προσωπικού στην καθημερινή σας εργασία και πώς επηρεάζει τη συνολική σας απόδοση; Ποιες είναι οι κυριότερες ελλείψεις που αντιμετωπίζετε στην υπηρεσία; Έχετε αδυναμία στον εξοπλισμό σας, που θεωρείτε ότι θέτει σε κίνδυνο την ασφάλειά σας; Να μας απαντήσουν λοιπόν οι Ενώσεις.

Προς τους Σωφρονιστικούς Υπαλλήλους, κύριε Πρόεδρε, θα ήθελα να πω ότι κατά την πρόσφατη επίσκεψή μας στην Κασσαβέτια διαπιστώσαμε τις άθλιες συνθήκες κράτησης που αντιμετωπίζουν εκεί οι κρατούμενοι αλλά και οι Σωφρονιστικοί Υπάλληλοι. Ο υπερπληθυσμός και η αποκαρδιωτική κατάσταση των υποδομών είναι τα κύρια προβλήματα που αναδείχθηκαν και αναδεικνύονται μέσα από την Επιτροπή Σωφρονιστικών Συστημάτων. Θα θέλαμε να ρωτήσουμε, λοιπόν, στους σωφρονιστικούς πώς επηρεάζει ο υπερπληθυσμός των κρατουμένων τις συνθήκες εργασίας και τις συνθήκες διαβίωσης των φυλακών; Ποιες είναι οι πιο συχνές καταγγελίες ή περιστατικά που αντιμετωπίζεται από τους κρατούμενους; Ποιες είναι οι συνθήκες υγιεινής και υγειονομικής περίθαλψης που παρέχονται στους κρατούμενους και πώς αυτό επηρεάζει την καθημερινότητά τους; Ποιες είναι οι συνέπειες της έλλειψης υποστηρικτικών υπηρεσιών για τους Σωφρονιστικούς Υπαλλήλους, όπως ψυχολογική υποστήριξη, εκπαίδευση για την αντιμετώπιση δύσκολων περιστατικών;

Κλείνω, κύριε Πρόεδρε, με μια ερώτηση προς τους κυρίους Πέπλη και Λαυρανό, τους ανθρώπους που εν πάση περιπτωσει κάθε καλοκαίρι θέτουν τη ζωή τους σε κίνδυνο. Κάθε καλοκαίρι, λοιπόν, γινόμαστε μάρτυρες καταστροφικών πυρκαγιών που ξεσπούν προκαλώντας ανυπολόγιστες ζημιές στο φυσικό περιβάλλον, στο ζωικό και φυτικό κεφάλαιο, σε ακίνητες περιουσίες, σε βιομηχανικές και βιοτεχνικές εγκαταστάσεις, σε καλλιέργειες, υποδομές με αποτέλεσμα την απώλεια ανθρώπινων ζωών και τον τραυματισμό αρκετών Πυροσβεστών. Σε αυτό το πλαίσιο, λοιπόν, θέλω να ρωτήσουμε πόσο επηρεάζει την εργασία σας η υποστελέχωση; Έχει ληφθεί μέριμνα ώστε να προμηθευτούν οι εποχικοί Πυροσβέστες καλύτερο εξοπλισμό αντίστοιχο με των μόνιμων Πυροσβεστών; Έχει ληφθεί μέριμνα για τον καλύτερο δυνατό εφοδιασμό των πυροσβεστών στους τόπους των επιχειρήσεων και για τη διασφάλιση καταλύματος τους όταν επιχειρούν σε μακρινές περιοχές; Σας χορηγείται νερό και φαγητό και αν έχετε τα κατάλληλα χρήματα για να μπορέσετε να καταλήξετε σε ένα κατάλυμα ούτως ώστε να κοιμηθείτε το βράδυ μετά τις επιχειρήσεις που κάνατε;

**ΛΑΖΑΡΟΣ ΤΣΑΒΔΑΡΙΔΗΣ(Πρόεδρος της Επιτροπής):** Θα ήθελα, πριν περάσουμε στον κύριο Ηλιόπουλο από την «ΝΕΑ ΑΡΙΣΤΕΡΑ», να πω απευθυνόμενος προς το Σώμα τα εξής:

Θέλω να ευχαριστήσω τον Πρωθυπουργό της χώρας για τη σπουδαία τιμή και τη μεγάλη ευθύνη που μου ανέθεσε τοποθετώντας με ως Υφυπουργός Ανάπτυξης της χώρας. Δεσμεύομαι προς τον ελληνικό λαό ότι θα κάνω ό,τι είναι ανθρωπίνως δυνατό, προκειμένου να πάμε την Ελλάδα ακόμη ψηλότερα.

Θέλω να ευχαριστήσω θερμά τους συναδέλφους μου στην Επιτροπή για την άριστη συνεργασία που είχαμε. Προσπάθησα, όσο μπορούσα περισσότερο, να διευθύνω τις συνεδριάσεις με δημοκρατικότητα, με ευρύ πνεύμα, κατανοώντας τις ανάγκες των συναδέλφων και θέλω να ζητήσω και μια συγγνώμη αν δεν κατάφερα να ικανοποιήσω όλες τις απαιτήσεις όλων των συναδέλφων.

Να ευχαριστήσω τον συντοπίτη μου Υπουργό, τον κ. Χρυσοχοΐδη, για την άριστη συνεργασία που είχαμε στα νομοσχέδια που χειρίστηκε η Επιτροπή, όπως και τους υπόλοιπους Υπουργούς που πέρασαν από την Επιτροπή αυτά τα δύο χρόνια που είχα τη μεγάλη τιμή να προεδρεύω.

Να ευχαριστήσω θερμά τους υπαλλήλους της Βουλής που παρείχαν αμέριστη συμπαράσταση και υποστήριξη στο έργο μας και ήταν πολύ σημαντικό.

Είμαι συγκινημένος ιδιαιτέρως, σας ευχαριστώ όλους πολύ και αν κάποιον στεναχώρησα, ειλικρινά δεν το έκανα εσκεμμένα, προσπάθησα για το καλύτερο, να είστε σίγουροι γι’ αυτό. Σας ευχαριστώ πολύ. Να είστε καλά.

Τον λόγο έχει η Ειδική Αγορήτρια από το «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κυρία Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ¨ΝΙΚΗ¨):** Εύχομαι καλή επιτυχία στα νέα σας καθήκοντα.

Θα ήθελα να απευθυνθώ στον κ. Βέλλιο. Αρχικά, πώς επηρεάζεται η άσκηση των καθηκόντων σας από την υποστελέχωση; Μειώνεται ή όχι η δυνατότητα αντιμετώπισης της εγκληματικότητας από την υποστελέχωση στα αστυνομικά τμήματα; Πιστεύετε ότι αυτό το νομοσχέδιο αντιμετωπίζει το πρόβλημα αυτό, της υποστελέχωσης;

Συνεχίζω με ερώτηση στον κ. Βέλλιο και στον κ. Ποττάκη. Οι εισαγγελικές συστάσεις καταφέρνουν να κατευνάσουν τους πολίτες στους οποίους απευθύνονται ή μήπως τελικά τους εξαγριώνουν με αποτέλεσμα να τίθεται σε κίνδυνο η ζωή και η ακεραιότητα της καταγγέλλουσας ή του καταγγέλλοντος; Έχει παρατηρηθεί ότι μετά τη γνωστοποίηση Εισαγγελικής σύστασης πολλές φορές η άσκηση βίας κορυφώνεται ειδικά σε περιπτώσεις όπου τα θύματα είναι γυναίκες που κατήγγειλαν το σύζυγό ή τον σύντροφό τους, θα θέλαμε να μας καταθέσετε την εμπειρία σας για την αποτελεσματικότητα αυτού του θεσμού;

Επίσης, πόσο συχνά βρίσκονται «μπλεγμένοι» σε δικαστικούς αγώνες οι αστυνομικοί για ενέργειες που πραγματοποίησαν κατά την άσκηση των καθηκόντων τους;

 Πιστεύετε ότι θα έπρεπε η Πολιτεία να αναλάβει το κόστος αυτών των δικαστικών αγώνων με την ίδρυση ενός Ειδικού Γραφείου Νομικής Υποστήριξης εντός της ΕΛ.ΑΣ.;

Θα ήθελα να μου πείτε αν το ενδεχόμενο μιας «δικαστικής περιπέτειας» μπορεί να μειώσει την προθυμία του αστυνομικού να αποτρέψει εγκληματικές ενέργειες ειδικά σε περίπτωση ενδοοικογενειακής βίας, όπου ο θύτης ενδέχεται να απειλεί ακόμη και τους αστυνομικούς που έτρεξαν προς την υπεράσπιση του θύματος.

 Πιστεύετε ότι στα πειθαρχικά όργανα θα πρέπει να συμμετέχουν αποκλειστικά αστυνομικοί ή ότι θα έπρεπε να υπάρχουν και άλλες ειδικότητες εκτός αστυνομικών, όπως παραδείγματος χάριν δικαστικοί;

 Η τελευταία μου ερώτηση προς τον κ. Παπαχρήστου και τον κ. Βαρσάμη: Πώς πιστεύετε ότι θα λειτουργήσει στην πράξη ο θεσμός της ηλεκτρονικής παρακολούθησης; Θα λειτουργήσει ο θεσμός αυτός όταν εντός της κατοικίας του κατάδικου, συγκατοικεί και η οικογένειά του και πώς θα προστατευθούν τα προσωπικά δεδομένα όσων συγκατοικούν με πρόσωπο που εκτίει την ποινή του εντός της οικίας;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ(Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Να ευχαριστήσουμε όλους τους Εκπροσώπους Φορέων που βρίσκονται σήμερα εδώ. Είναι πραγματικά πολύ σημαντικό για την ΠΛΕΥΣΗ ΕΛΕΥΘΕΡΙΑΣ να υπάρχει εκπροσώπηση στην Ελληνική Βουλή απευθείας από την Κοινωνία και να μπορείτε να εκφράζεστε και να μας μεταφέρετε από το πεδίο της δικής σας δράσης όλα τα προβλήματα με τα οποία ασχολούμαστε μέσα από τον δικό μας ρόλο.

 Θα ήθελα να ρωτήσω, στον βαθμό που ήδη ειπώθηκε από τους Εκπροσώπους της Ελληνικής Αστυνομίας, τον Πρόεδρο της Πανελλήνιας Ομοσπονδίας Αξιωματικών Αστυνομίας, τον Πρόεδρο της Πανελλήνιας Ομοσπονδίας Αστυνομικών Υπαλλήλων, και από τον Πρόεδρο της Πανελλήνιας Ομοσπονδίας Πολιτικού Προσωπικού Υπουργείου Δημόσιας Τάξης ότι οι Πόροι οι οποίοι θα πρέπει να εξασφαλιστούν για να προχωρήσετε στην υλοποίηση όσων εξαγγέλλονται με το παρόν νομοσχέδιο, είναι ένα ζητούμενο. Θα ήθελα, λοιπόν, να ρωτήσω αν στη συνεργασία με το αρμόδιο Υπουργείο Προστασίας του Πολίτη, έχετε δει τη συστοιχία των διαθεσίμων Πόρων από τον Προϋπολογισμό του 2025 σε σχέση με αυτά που υπόσχεται η Κυβέρνηση, μέσα από ένα νομοσχέδιο, πολυνομοσχέδιο στην πραγματικότητα, 213 άρθρων εκ των οποίων σε διαβούλευση τέθηκαν μόλις 197; Υπήρξαν 17 άρθρα τα οποία αφαιρέθηκαν και υπήρξαν κάποια τα οποία προστέθηκαν.

Έχετε δει και έχετε εντοπίσει εάν θίγονται δικαιώματα ή αίρονται υποχρεώσεις σε σχέση με όσα αποσύρθηκαν; Ήταν επαρκής ο χρόνος και η συνεργασία με το Κυβερνητικό Επιτελείο της Νομοπαρασκευαστικής Επιτροπής, ώστε να γίνουν οι δέουσες μεταβολές μετά από δικές σας παρατηρήσεις; Ήταν επαρκής, επαναλαμβάνω, αυτός ο χρόνος, γιατί είναι ένα «νομοσχέδιο μαμούθ», το οποίο έρχεται να ρυθμίσει κατ’ επίφαση για εμάς ουσιαστικά, να αναδιαρθρώσει την Ελληνική Αστυνομία γιατί αυτό που βλέπουμε είναι μια επιφανειακή προσέγγιση και πολύ φοβόμαστε ότι ουσιαστικά δεν αγγίζει τα προβλήματα που αυτή τη στιγμή υφέρπουν και απασχολούν την Ελληνική Κοινωνία η οποία έχει καταδείξει το πώς αντιλαμβάνεται τη σχέση της με την Ελληνική Αστυνομία και με το Ελληνικό Κράτος και έχετε, καταδείξει και εσείς επίσης, αντίστοιχα, πώς αντιλαμβάνεστε αυτή τη σχέση, μια σχέση εξουσίας και επιβολής και άγριας καταστολής μαζί.

 Στο δεύτερο σκέλος των ερωτημάτων που θεωρώ ότι μπορώ να απευθύνω, κυρίως πάλι στους Εκπροσώπους της Αστυνομίας, αλλά και σε οποιονδήποτε άλλον Εκπρόσωπο Φορέα που αφορά στην υπεράσπιση των ανθρωπίνων δικαιωμάτων με αφορμή όχι μόνο τα τελευταία γεγονότα άσκησης βίας κατά των διαδηλωτών, αλλά και διαχρονικά όλη τη συλλογιστική που διέπει τη συμπεριφορά της Αστυνομικής Αρχής και την άσκηση βίας με δεδομένο ότι υπάρχουν πάρα πολλές μελέτες έγκριτων εγκληματολόγων και ερευνητών και σε Ευρωπαϊκό επίπεδο ότι η Ελληνική Αστυνομία δεν διατάσσει τη διενέργεια πειθαρχικών ερευνών ή ακόμα και οι διαταχθείσες έρευνες δεν διενεργούνται ουσιαστικά σε τέτοια φαινόμενα επιβολής δια βίας του αποτελέσματος της διάλυσης συλλαλητηρίων και συναθροίσεων, ειρηνικών συναθροίσεων.

Επίσης, είναι αμφιλεγόμενες οι διαδικαστικές επιλογές που διευκολύνουν τη μη απόδοση ευθυνών. Χαρακτηριστική περίπτωση είναι, επίσης, και η ΕΔΕ που διενεργήθηκε στην περίπτωση της δολοφονίας της Κυριακής Γρίβα. Είδαμε πάρα πολύ μικρές ποινές να επιβάλλονται στις αστυνομικούς που ενεπλάκησαν στο περιστατικό. Από την άλλη, η εισαγωγή μορφών εσωτερικού ελέγχου μέσω του Εθνικού Μηχανισμού Διερεύνησης Περιστατικών Αυθαιρεσιών, στην πράξη, φαλκιδεύεται και αποτυπώνει τη βούληση της εκτελεστικής εξουσίας ο έλεγχος να μη φτάνει στο αναγκαίο βάθος. Ακόμα περισσότερο αποτυπώνεται η απροθυμία ως προς την άσκηση πραγματικού ελέγχου στην αντιμετώπιση της δικαστικής διερεύνησης περιστατικών αυθαιρεσίας καθώς καταγράφεται παράτυπη απουσία διακριτικών κατά την αστυνόμευση, καταστροφή αποδεικτικών στοιχείων, προσφορά αναληθών εκδοχών των γεγονότων και βεβαίως προσπάθεια ποινικοποίησης των ίδιων των ατόμων που καταγγέλλουν την αστυνομική βία.

Αν συνυπολογίσουμε τη συχνή καταγραφή ακροδεξιών τοποθετήσεων μεταξύ των αστυνομικών οργάνων και ένα φάσμα συμπεριφορών που αποτυπώνουν αισθήματα φαντασιακής κυριαρχίας, ετεροποίησης του άλλου, στερεοτυπικής αντιμετώπισης και πεποίθησης ότι ενίοτε οι κανόνες του κράτους δικαίου αποτελούν εμπόδιο στην άσκηση των αστυνομικών καθηκόντων. Αντιλαμβανόμαστε ότι το πρόβλημα της αστυνομικής βίας και αυθαιρεσίας στην Ελλάδα δεν είναι αποτέλεσμα συγκυριακών δυσλειτουργιών, αλλά μιας θεσμικά και υλικά επερχόμενης συστημικής αυταρχικής λογικής.

Θα αλλάξουν αυτά με την εκπαίδευση στο νέο πλαίσιο, το οποίο θέτετε με το παρόν νομοσχέδιο;

Είναι εφικτό;

Είδαμε και πρόσφατα το παράδειγμα του Βουλευτή της Νέας Δημοκρατίας που διαγράφηκε, του κ. Κυριαζίδη, με μια τέτοιου είδους στερεοτυπική δήλωση, που πραγματικά εξήγειρε το πανελλήνιο, κατά της Προέδρου της Πλεύσης Ελευθερίας -που μόλις έφτασε- και με το οποίο εξέθεσε συνολικά τις αρχές της Δημοκρατίας και του Κοινοβουλευτισμού.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Κυρία Καραγεωργοπούλου, σας παρακαλώ να συντομεύετε και να κάνετε ερωτήσεις γιατί δεν βλέπω να κάνετε ερωτήσεις.

Σας παρακαλώ πολύ, θα τοποθετηθεί και η κυρία Πρόεδρος. Ήδη, μιλάτε 6,5 λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – ΖΩΗ ΚΩΝΣΤΑΝΟΠΟΥΛΟΥ»):** Σας παρακαλώ, μη με λογοκρίνετε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Σε καμία περίπτωση, προς Θεού.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – ΖΩΗ ΚΩΝΣΤΑΝΟΠΟΥΛΟΥ»):** Οι ερωτήσεις που θέτω είναι πολύ σαφείς.

Το τελευταίο που θέλω να επισημάνω, επειδή έχουμε πάρα πολλά κρούσματα βίας κατά ασυνόδευτων ανηλίκων παιδιών στις λεγόμενες περιοχές ασφαλών ζωνών της Σάμου και της Μαλακάσας, είναι γιατί δεν επιτρέπεται από την Ελληνική Αστυνομία να δώσουν εξουσιοδοτήσεις σε δικηγόρους, στους οποίους δίνει την εντολή να υπερασπιστούν τα δικαιώματά τους ενώ ζουν σε συνθήκες ακραίας εξαθλίωσης ταπεινωτικές για το ελληνικό κράτος και για το κράτος δικαίου;

Γιατί απαγορεύεται στα ασυνόδευτα ανήλικα προσφυγόπουλα να έχουν μια ασφαλή παραμονή και να μπορούν να εκφράσουν τα δίκαια τους με την υποστήριξη του νομικού κόσμου και νομικών παραστατικών;

Με ποιο δικαίωμα και ποιοι ενεργούν εντολές;

Θα θέλαμε να το αποσαφηνίσετε ως εκπρόσωποι των αστυνομικών, όπως, επίσης, να δοθεί μια σαφής απάντηση ποιος δίνει εντολές σε υγειονομικούς, οι οποίοι περιέθαλψαν τα κακοποιημένα άτομα μετά και πριν ακόμα από τα συλλαλητήρια της 28ης Φεβρουαρίου να δώσουν ακριβή κατάλογο στοιχείων τους μέσα από τις λίστες των ανθρώπων που κατέφυγαν στα νοσοκομεία είτε με αναπνευστικά προβλήματα είτε με σοβαρότατες κακώσεις από το ανελέητο κυνηγητό των αστυνομικών που τους καταδίωξαν και τους χτύπησαν με ένα τέτοιο βάναυσο και απαράδεκτο τρόπο.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τον λόγο έχει ο Ειδικός Αγορητής της Κ.Ο. «Σπαρτιάτες», κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Να πω και εγώ, με τη σειρά μου, καλή επιτυχία στον πρώην Πρόεδρο της Επιτροπής στα νέα του καθήκοντα.

Θα ήθελα να ευχαριστήσω όλους τους φορείς για τις παρατηρήσεις που μας έκαναν και την ενημέρωσή τους.

Θέλω να απευθύνω ερωτήματα, πρώτον, στους κυρίους Βέλλιο και Γερακαράκο. Πρώτα απ’ όλα, ακούσαμε εκσυγχρονισμό της Ελληνικής Αστυνομίας. Ξέρετε, έχω ακούσει πάρα πολλά παράπονα από τους αστυνομικούς για τα οχήματα της Αστυνομίας, ότι είναι απαρχαιωμένα, πεπαλαιωμένα, ότι διακινδυνεύουν την σωματική τους ακεραιότητα, είναι πάρα πολύ επικίνδυνα, πολλές φορές ανησυχούν για το αν θα προλάβουν να μην γίνουν ατυχήματα, θέλω να ρωτήσω, ποια είναι η άποψή σας, τι θα συμβεί, θα υπάρξει κάποιος εκσυγχρονισμός, τι πιστεύετε, έχετε εσείς δει κάποιον εκσυγχρονισμό για τα οχήματα της Αστυνομίας; Είναι κάτι το οποίο μου το αναφέρουν πάρα πολλοί αστυνομικοί και μου είπαν κιόλας να το ρωτήσω.

Δεύτερον, στον κ. Πέπλη, να πω ότι και εμείς στηρίζουμε, ξέρετε, το αίτημα των Συμβασιούχων Πυροσβεστών για μονιμοποίηση. Θέλω, λοιπόν, να πω, για ποιο λόγο εσείς θεωρείτε ότι δεν γίνεται μονιμοποίηση και πως κάθε χρόνο οι συνάδελφοί σας οι εποχικοί Πυροσβέστες ποτέ δεν προσλαμβάνονται μονίμως; Δηλαδή, πάντοτε τους χρησιμοποιούν για ένα εξάμηνο και μετά, στο τέλος, τους λένε ότι λήγει η σύμβασή τους. Για ποιο λόγο δεν υπάρχει κάποια κινητοποίηση, κάποια πρωτοβουλία, να γίνει μια μονιμοποίηση των εποχικών Πυροσβεστών; Για εμάς είναι πάρα πολύ σημαντική.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗΣ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Καταρχάς, θα ήθελα να κάνω κάποιες επισημάνσεις, σε σχέση με το τι ακριβώς συμβαίνει αυτή τη στιγμή. Έχουμε τον κ. Χρυσοχοΐδη εδώ, παρόντα, ο οποίος, βέβαια, δεν εμφανίζεται στην Ολομέλεια. Κύριε Υπουργέ, τώρα, θα ήθελα, μιας και σας βρήκα, να μου πείτε αν θα έρθετε τη Δευτέρα, για να μου απαντήσετε στην Επίκαιρη Ερώτησή μου, για το γεγονός ότι ασκήθηκε αστυνομική βία σε βάρος των Φεμινιστικών Οργανώσεων και των Οργανώσεων Υπεράσπισης των Δικαιωμάτων των Γυναικών την ημέρα της Γυναίκας στις 8 Μαρτίου και ήταν το πολλοστό κρούσμα αστυνομικής βίας το τελευταίο διάστημα. Έχουμε ακραίες περιπτώσεις αστυνομικής βίας, παράνομης άσκησης αστυνομικής βίας.

Την Τετάρτη, βρισκόμουν στη Λαμία, όπου εξακολουθεί να εκκρεμεί για να οριστικοποιηθεί το ζήτημα του αν θα αναγνωριστεί ή όχι ελαφρυντικό σε έναν Eιδικό Φρουρό που σκότωσε παιδί, τον 15χρονο Αλέξανδρο Γρηγορόπουλο.

Την Τετάρτη, επίσης, όπως ξέρετε, συμπληρώθηκαν 4 χρόνια από το θανατηφόρο δυστύχημα μπροστά στη Βουλή, με εμπλοκή αστυνομικού της κυρίας Μπακογιάννη, με το συνοδευτικό όχημα της κυρίας Μπακογιάννη και από τη σύγκρουση, από την αντικανονική πορεία του οχήματος της κυρίας Μπακογιάννη, με οδηγό αστυνομικό, σκοτώθηκε ένα νέο παιδί, ο Ιάσωνας, και ο αστυνομικός, απ’ ό,τι γνωρίζουμε, παραμένει μετ’ επαίνων στην υπηρεσία, έχοντας πάρει μία πάρα πολύ μικρή πειθαρχική ποινή, στέρηση μισθού δύο μηνών.

Εδώ, στη Βουλή, υπήρχε αστυνομικός, ο οποίος είχε καταγγελθεί ότι κακοποιούσε και βίαζε τη σύζυγο και τα παιδιά του και παρόλα αυτά, μετά την καταγγελία παρέμεινε στη Βουλή άλλους 9 μήνες, με ευθύνη του κ. Τασούλα και με δική σας και ο κ. Τασούλας προήχθη σε Πρόεδρο Δημοκρατίας, εσείς ήσασταν, όπως καταλαβαίνουμε, σίγουρος ότι δεν θα υπάρχει ανασχηματισμός που να σας αφορά, εξού και προγραμματίστηκε και η σημερινή συνεδρίαση την ημέρα του ανασχηματισμού. Σημειώνονται καθημερινά περιστατικά βίας, καθημερινά περιστατικά αστυνομικής βίας, την ώρα που δεν εκπληρώνονται οι προϋποθέσεις της ασφάλειας για τους πολίτες.

 Δεν πατάσσεται το έγκλημα. Αντίθετα οργιάζει. Δεν ενεργοποιούνται πραγματικά οι αστυνομικές αρχές για τη βαριά εγκληματικότητα και κατευθύνονται οι αστυνομικοί απέναντι στην κοινωνία για να την πατάξουν σαν να είναι η κοινωνία εχθρός.

Χαίρομαι, λοιπόν, που σε κάθε περίπτωση σας πέτυχα εδώ για να μου επιβεβαιώσετε ότι θα έρθετε τη Δευτέρα. Θα είναι και η πρώτη φορά που απαντάτε σε επίκαιρη ερώτησή μου. Στέλνατε τον Υφυπουργό, τον κ. Νικολακόπουλο. Τώρα, άλλαξε ο Υφυπουργός, οπότε θα σας περιμένω γι’ αυτήν την ανταλλαγή.

Αυτή η εισαγωγή που κάνω έχει ευθεία σύνδεση με το γεγονός ότι συζητάμε ένα νομοσχέδιο 213 άρθρων του Υπουργείου σας, το οποίο δεν αγγίζει κανένα από τα ζέοντα θέματα που αφορούν τις πολύ σοβαρές δυσλειτουργίες της Ελληνικής Αστυνομίας. Αγγίζει άλλα θέματα, αλλά δεν αγγίζει τα θέματα τα οποία θα έπρεπε να είναι προτεραιότητα σας. Το ζήτημα της αντιμετώπισης της έμφυλης βίας των γυναικοκτονιών. Είχαμε άλλη μία γυναικοκτονία προχθές και οι αστυνομικές αρχές συνεχίζουν να ενεργούν με την λογική του πάμε και όπου βγει και το περιπολικό δεν είναι ταξί. Αυτά ξέρετε βασανίζουν την ελληνική κοινωνία. Στις 28 Φεβρουαρίου, στο μεγαλειώδες συλλαλητήριο, που έγινε και επιδιώξατε τη διάλυσή του με εντολές στους αστυνομικούς, ανέβηκε στη σκηνή και μίλησε η μητέρα της Κυριακής Γρίβα, της κοπέλας αυτής η οποία κατέφυγε την 1η Απριλίου του 2024 στο Αστυνομικό Τμήμα Αγίων Αναργύρων για να προστατευθεί, την έδιωξαν, την καθοδήγησαν να πάρει τηλέφωνο το 100. Πήρε τηλέφωνο το 100 όντας μπροστά στο Αστυνομικό Τμήμα. Ενημέρωσε το 100 και για το πού βρίσκεται και για ποιο λόγο καλεί. Ζήτησε συνοδεία και της απάντησαν ότι «Tο περιπολικό δεν είναι ταξί, κυρία μου». Ενημέρωσε τον εκφωνητή ότι βλέπει τον κακοποιητή της, βλέπει τον άνθρωπο από τον οποίο θεωρούσε ότι κινδυνεύει. Ο εκφωνητής της Αστυνομίας την καθυστερούσε ρωτώντας τη διεκπεραιωτικά και γραφειοκρατικά πράγματα που δεν επιτρέπεται να τα ρωτάς σε έναν άνθρωπο σε κίνδυνο, εκτεθειμένο σε κοινή θέα και εκτεθειμένο στον επίδοξο δολοφόνο του. Και το αποτέλεσμα ήταν ότι το κορίτσι δολοφονήθηκε μπροστά στα μάτια και του φρουρού που προέκυψε, αν δεν κάνω λάθος, ότι ήταν καταδικασμένος ή εν πάση περιπτώσει είχε υποβληθεί σε περιοριστικούς όρους και σε μέτρα λόγω ελεγκτέας συμπεριφοράς του.

Μαθαίνουμε, επίσης, ότι άλλος αστυνομικός καταδικασμένος για σωματεμπορία επανέρχεται στην υπηρεσία. Κανένας από τους αστυνομικούς που ελέγχονται για αξιόποινη δράση δεν ελέγχεται αποτελεσματικά.

Εκκρεμούν μείζονα ζητήματα και εκκρεμεί και μια απάντησή σας, κύριε Υπουργέ, διότι έχουμε πια σήμερα 14 Μαρτίου, είναι 4,5 μήνες από τότε που γνωρίζετε ότι έγινε αφενός δολοφονική επίθεση από τάγματα της Αστυνομίας και από πρόσωπα χωρίς διακριτικά με μηχανές σε άοπλους εποχικούς πυροσβέστες και σε μένα προσωπικά που δέχθηκα χειροβομβίδα κρότου λάμψης ελάχιστα χιλιοστά από τα πόδια μου. Ενώ, ήταν γνωστό ότι βρίσκομαι εκεί, πολιτική αρχηγός και ήταν εκεί παρόντες και άλλοι δύο βουλευτές από άλλα κόμματα.

Λοιπόν, τα ζητήματα όλα αυτά της βίας, της ανασφάλειας που παράγεται από τη βία που ασκείται από αστυνομικά όργανα και ασκήθηκε και στα συλλαλητήρια των ανθρώπων, πότε θα τα συζητήσουμε; Δεν είναι καθόλου προτεραιότητά σας τίποτα από αυτά; Το θέμα των γυναικοκτονιών και της έμφυλης βίας, πότε θα το συζητήσουμε αποτελεσματικά;

 Επίσης, φέρνετε διατάξεις που αφορούν τους εποχικούς πυροσβέστες. Δεν σκεφτήκατε ότι πρέπει να κληθεί το Πανελλήνιο Σωματείο Συμβασιούχων Πυροσβεστών; Το Σωματείο, δηλαδή, των εποχικών πυροσβεστών. Γιατί, μαθαίνω ότι έγιναν μεθοδεύσεις για να μην κληθεί αυτό το συγκεκριμένο Σωματείο. Οι εκπρόσωποί τους συμβαίνει να είναι στη Βουλή σήμερα και εμάς μας ενημερώνουν. Το συγκεκριμένο Σωματείο ξέρετε ότι είναι αυτό το οποίο έχει καταγγείλει και τη βία που ασκήθηκε όταν εδάρησαν ανηλεώς ένστολοι από ένστολους, εποχικοί πυροσβέστες από αστυνομικούς. Γιατί το αποκλείσατε από αυτή τη διαδικασία; Εμείς δεν συμμετείχαμε στη διαδικασία κατάρτισης του νομοσχεδίου και τώρα, βήμα βήμα, παρακολουθούμε και τι έχετε κατά νου. Διότι, φέρατε 213 άρθρα για να συζητηθούν και να ψηφιστούν μέσα σε 10 μέρες. Για ποιο λόγο έγινε αυτή η μεθόδευση, για να μην ακουστεί το Πανελλήνιο Σωματείο των Συμβασιούχων Πυροσβεστών; Και τον κ. Κωνσταντινίδη ρωτώ. Γιατί, μαθαίνω ότι έκανε κάποιες επικοινωνίες και είπε «ελάτε εσείς, μην έρθετε εσείς, δεν μπορώ να σας φέρω εσάς». Δεν καταλαβαίνω τι ακριβώς συμβαίνει. Δεν θέλετε να ακουστούν επειδή είναι εκείνοι οι οποίοι σηκώνουν στην πλάτη τους, με τρόπο αδιαπραγμάτευτο, τα δικαιώματα των εποχικών πυροσβεστών;

Κύριε Λαζαρίδη, είστε Αντιπρόεδρος της Επιτροπής;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Όχι, δεν είμαι.

**ΖΩΗ ΚΩΝΣΤΑΝΤΟΠΟΥΛΟΥ** **(Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Πώς προεδρεύετε τώρα;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τι εννοείτε «πώς προεδρεύω»;

**ΖΩΗ ΚΩΝΣΤΑΝΤΟΠΟΥΛΟΥ** **(Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Πώς προεδρεύετε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Ως βουλευτής της Κυβερνητικής παράταξης, καθώς δεν υπάρχει κάποιος άλλος.

**ΖΩΗ ΚΩΝΣΤΑΝΤΟΠΟΥΛΟΥ** **(Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ο Αντιπρόεδρος πού είναι; Ο Γραμματέας πού είναι;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Δεν το γνωρίζω αυτό. Ο Γραμματέας δεν προεδρεύει. Το ξέρετε πολύ καλά.

**ΖΩΗ ΚΩΝΣΤΑΝΤΟΠΟΥΛΟΥ** **(Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Προεδρεύει βουλευτής. Κοιτάξτε όλο αυτό το πράγμα δείχνει, σε αντίθεση με αυτό που προσπαθεί να κάνει ο κ. Μητσοτάκης να δείξει ότι κάτι ανατάσσει, δείχνει μια πλήρη διάλυση. Εν μέσω διαδικασίας Επιτροπής, με τη διαδικασία Επιτροπής, υπουργοποιείται ο Προεδρεύων της Επιτροπής. Δεν υπάρχουν οι βουλευτές. Εμείς, βλέπετε, είμαστε εδώ τρεις από τους έξι βουλευτές της Πλεύσης Ελευθερίας. Δηλαδή, το αντίστοιχο των εβδομήντα οκτώ βουλευτών. Θα έπρεπε να είναι 78 βουλευτές από τη Νέα Δημοκρατία και απ’ ό,τι κατάλαβα δεν είναι ούτε εκείνοι που έχουν το αξίωμα για να προεδρεύουν. Και, τώρα, βρήκαμε τον κ. Λαζαρίδη, ως βουλευτή, να προεδρεύει. Πλήρης διάλυση. Πραγματικά.

Το κομμάτι των εποχικών πυροσβεστών έχει να κάνει με το Υπουργείο Κλιματικής Κρίσης και Πολιτικής Προστασίας. Και εκεί υπήρξε πλήρης αναδιάρθρωση των υπευθύνων. Εγώ, λοιπόν, θα προτείνω, επειδή δεν είναι τώρα τρόπος αυτός να συζητάμε και επειδή και πολλοί σημαντικοί φορείς, είτε δεν εκλήθησαν, είτε δεν πρόλαβαν να ανταποκριθούν. Ξέρετε, βέβαια, ότι σήμερα υπήρχε προγραμματισμένη πολύ σοβαρή υπόθεση που, από ό,τι πληροφορήθηκα, αναβλήθηκε, η προσφυγή των δικηγορικών συλλόγων και του Δικηγορικού Συλλόγου της Αθήνας στο Συμβούλιο της Επικρατείας για το φορολογικό νομοσχέδιο, οπότε δεν θα μπορούσε να είναι εδώ ο Δικηγορικός Σύλλογος. Έχουμε και αποχή όλοι οι δικηγόροι γι’ αυτό τον λόγο. Όμως, υπήρχαν και οργανώσεις κατά της έμφυλης βίας. Εμείς ζητήσαμε να κληθεί το Ευρωπαϊκό Δίκτυο Κατά της Βίας, ζητήσαμε να κληθεί το Strong Me. Αποφασίσατε μόνο ο ένας φορέας από τους δύο να κληθεί που, προφανώς, δεν μπόρεσε να ανταποκριθεί.

Εμείς θα ζητήσουμε και μπορεί αυτό να γίνει και να αποφασιστεί σε αυτές τις συνθήκες που είναι και ακέφαλη η Επιτροπή, γιατί διαρκούσης της διαδικασίας πάει ο Πρόεδρος να αναβαθμιστεί, να ορκιστεί. Ήταν και ο Εισηγητής του πορίσματος των 700 σελίδων για τα Τέμπη ο κ. Τσαβδαρίδης, οπότε καταλαβαίνουμε ότι η τακτική της επιβράβευσης και της αναβάθμισης και, τώρα, ο κ. Λαζαρίδης, που ήταν επίσης στην Επιτροπή, χωρίς να έχει κάποιο θεσμικό ρόλο, προεδρεύει, θα δούμε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Κυρία Πρόεδρε, σας παρακαλώ, σιγά σιγά να ολοκληρώνετε.

**ΖΩΗ ΚΩΝΣΤΑΝΤΟΠΟΥΛΟΥ** **(Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Μη με παρακαλείτε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Βοηθήστε με.

**ΖΩΗ ΚΩΝΣΤΑΝΤΟΠΟΥΛΟΥ** **(Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Τι να κάνω;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Βοηθήστε με. Να ολοκληρώνετε σιγά σιγά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Είναι αδύνατον να σας βοηθήσω και μη μου ζητάτε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Εντάξει. Δεν Πειράζει.Υπάρχουν και μέτρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Πώς;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Εντάξει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Υπάρχουν μέτρα; Από πού θα τα λάβετε; Με ποια εξουσία;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Ήδη, μιλάτε 13 λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Εσείς πώς έχετε την εξουσία να το κάνετε αυτό; Από πού;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):**  Θα σας απαντήσω, λοιπόν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Εντάξει, ενημερωθείτε και απαντήστε μου.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):**  Γιατί ήσασταν Πρόεδρος του Ελληνικού Κοινοβουλίου και περίμενα να το γνωρίζετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Ενημερωθείτε για να μου απαντήσετε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):**  Σας διαβάζω, λοιπόν. Ένα λεπτό τώρα, θα με ακούσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Υπάρχει Αντιπρόεδρος της Επιτροπής. Μη με διακόπτετε, κύριε Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):**  Σας διαβάζω, λοιπόν, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Μη με διακόπτετε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):**  Με ρωτήσατε και θα το ακούσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Μη με διακόπτετε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Με ρωτήσατε και θα το ακούσετε. Άρθρο 36, παράγραφος 4.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Μη με διακόπτετε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Άρθρο 36, παράγραφος 4.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** (…) δεν έχετε άλλο Βουλευτή. Είστε ο αρχαιότερος;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Άρθρο 36, παράγραφος 4.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Είστε ο αρχαιότερος Βουλευτής;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** «Σε περίπτωση που ο Πρόεδρος ή ο Αντιπρόεδρος Διαρκούς Επιτροπής δεν παρευρίσκεται στη συνεδρίαση, τα καθήκοντα του Προέδρου ασκεί ο Βουλευτής της πρώτης σε δύναμη Κοινοβουλευτικής Ομάδας που έχει τη μεγαλύτερη βουλευτική θητεία».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Εσείς είστε αυτός;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Εγώ είμαι αυτός, αυτή τη στιγμή, από τη Νέα Δημοκρατία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Φαντάσου.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** «Μεταξύ περισσοτέρων προηγείται ο πρεσβύτερος στην ηλικία Βουλευτής της παραπάνω Κοινοβουλευτικής Ομάδας». Σε ό,τι αφορά αυτό το οποίο μιλάτε για διάλυση, ο κ. Τσαβδαρίδης δεν έφυγε μόνο γιατί έγινε Υφυπουργός. Μπορεί ο Πρόεδρος να αντικαθίσταται. Άρα, λοιπόν, περίμενα από εσάς, που έχετε διατελέσει και Πρόεδρος του Ελληνικού Κοινοβουλίου για κάποιους μήνες, να τα γνωρίζετε αυτά, κυρία Κωνσταντοπούλου. Και, σας παρακαλώ πολύ, να ολοκληρώνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Είναι γνωστό ότι δε τα γνωρίζω, κύριε Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Να ολοκληρώνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Είναι γνωστό ότι θα μου κάνετε μαθήματα κι εσείς.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Εγώ δεν κάνω μαθήματα. Εγώ διαβάζω τον Κανονισμό, τον οποίο δεν γνωρίζετε προφανώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Αυτή τη στιγμή με (…). Ότι δεν το γνωρίζω τον Κανονισμό. Είναι πολύ γνωστό αυτό, ότι δεν γνωρίζω τον Κανονισμό. Νομίζω ότι πρέπει να (…) επιβεβαιώνεστε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):**  Πρέπει να σεβαστείτε, όμως, και τους φορείς, οι οποίοι εδώ είναι πάρα πολλές ώρες, περιμένουν να απαντήσουν οι άνθρωποι, μιλάτε δεκαπέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Κι εσείς να σεβαστείτε την (…). Όχι, δεν μιλάω δεκαπέντε λεπτά.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):**  Δεκαπέντε λεπτά μιλάτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Εσείς μιλάτε τα τελευταία τέσσερα.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Εντάξει, έτσι το κάνετε πάντα. Λοιπόν, σας παρακαλώ, θα σας δώσω τρία λεπτά και θα ολοκληρώσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Κύριε Υπουργέ, λοιπόν, αυτά συμβαίνουν. Αυτή είναι η κατάσταση. Εμείς ζητάμε να επαναπρογραμματιστεί η ακρόαση φορέων και να περιλάβει, αφού γίνει εκλογή Προέδρου Επιτροπής, διότι αυτή η όλη διαδικασία είναι πραγματικά εικόνα απόλυτου ευτελισμού. Και το ότι δεν υπάρχουν Βουλευτές της πρώτης σε δύναμη Κοινοβουλευτικής Ομάδας, που έχει τόσους βουλευτές και θα έπρεπε να είναι εδώ 30 Βουλευτές, και είναι δυο τρεις και αυτό είναι ενδεικτικό. Για εμάς, αυτά είναι ευτελισμός της κοινοβουλευτικής διαδικασίας. Και πλήρης απόδειξη ακόμα και το γεγονός ότι ένας Βουλευτής που δεν είναι καν Πρόεδρος, απειλεί με μέτρα και μας δίνει και τελεσίγραφα. Είναι απόδειξη μιας αυταρχοποίησης της λειτουργίας, και της Κυβέρνησης και του Κοινοβουλίου. Σε λίγο, θα μας κάνετε και ευθεία λογοκρισία. Ήδη, διαγράφονται από τα πρακτικά πράγματα τα οποία λέγονται. Και όλη αυτή η συμπεριφορά, βεβαίως, ενός προσώπου, το οποίο ήταν το πρώτο που είπε ότι επειδή δεν έχω παιδιά, δεν μπορώ να μιλάω για τα Τέμπη, και δεν διαγράφηκε. Όλη αυτή η συμπεριφορά είναι που προσκαλεί και στην κακοποίηση και στη λεκτική κακοποίηση και στην έμφυλη βία και στις γυναικοκτονίες.

Εμείς, λοιπόν, προτείνουμε. Πρώτον, επανάληψη της συζήτησης ακρόασης των φορέων, με πρόσκληση και των υπόλοιπων φορέων που έχουν προταθεί και είναι σημαντική. Και με κανονική λειτουργία της Επιτροπής αφού γίνει διαδικασία εκλογής Προέδρου, όπως πρέπει να γίνει.

Δεύτερον, θα ήθελα, εκμεταλλευόμενη κυρίως την παρουσία και τη σύνδεση σε αυτή τη διαδικασία του Συνηγόρου του Πολίτη, να του απευθύνω μία γενική ερώτηση που θα ήθελα να την απαντήσει, γιατί έχει να κάνει συνολικότερα με τα θέματα της λειτουργίας της αστυνομίας που είναι και η αρμοδιότητα του Υπουργείου σας, κύριε Χρυσοχοΐδη. Και η ερώτηση αυτή είναι αν υπάρχουν καταγγελίες και ανοιχτές υποθέσεις αλλά και ολοκληρωμένες έρευνες και συμπεράσματα του Συνηγόρου του Πολίτη, ως της αρμόδιας αρχής για τα ζητήματα αστυνομικής βίας και αυθαιρεσίας με βάση το διεθνές πλαίσιο, που είναι και υπερνομοθετικό. Αν υπάρχουν, λοιπόν, τέτοιες υποθέσεις ανοικτές και ολοκληρωμένες. Και αν έχουν διαβιβαστεί στο Υπουργείο και στην Κυβέρνηση συμπεράσματα σε σχέση με τη λειτουργία της αστυνομίας και αν υπάρχουν επείγοντα μέτρα τα οποία θα πρέπει να ληφθούν.

Ιδίως, κύριε Χρυσοχοΐδη, θέλω να σκεφτείτε αυτά πάρα πολύ σοβαρά. Στη χώρα μας, διαπιστώνονται και καταγράφονται πάμπολοι, υπερβολικά πολλοί θάνατοι σε χώρους κράτησης. Όλοι αυτοί οι χώροι κράτησης είναι στην αρμοδιότητά σας, είτε μιλάμε για Αστυνομικά Τμήματα, είτε μιλάμε για Σωφρονιστικά Καταστήματα, είτε μιλάμε για άλλους χώρους κράτησης, άνθρωποι πεθαίνουν υπό αδιευκρίνιστες συνθήκες ή πεθαίνουν μετά από κακοποίηση. Τι έχει συμπεράνει και διαπιστώσει ο Συνήγορος του Πολίτη, τι συστάσεις έχουν γίνει και τι μέτρα έχουν ληφθεί;

 Και, τέλος, επίσης σε σχέση με τη δικαστική αντιμετώπιση των κρουσμάτων αστυνομικής βίας και δολοφονικής αστυνομικής βίας, έχουν καταγγελθεί και από συνηγόρους και στην υπόθεση του Νίκου Σαμπάνη και στην υπόθεση, νομίζω, ότι θα τα πει και ο κ. Ηλιόπουλος, αν τελικά συνδεθεί, του κ. Μανιουδάκη, των απολειπομένων των δολοφονημένων και στην υπόθεση της δολοφονίας του Ζακ Κωστόπουλου και στην υπόθεση, την ανέφερα, της δολοφονίας του Αλέξανδρου Γρηγορόπουλου, διαπιστώνεται μια εξαιρετικά εφεκτική στάση στον έλεγχο των εμπλεκόμενων αστυνομικών και μια φοβερά νοσηρή αντιμετώπιση από πλευράς των αρμόδιων αρχών.

 Αυτά, κύριοι και κυρίες, και στα ερωτήματα που έθεσα, αν υπάρχουν εκπρόσωποι, ιδίως ο κ. Τσεβάς από την Εθνική Επιτροπή για τα Δικαιώματα του Ανθρώπου και οι εκπρόσωποι της κοινωνικής οργάνωσης υποστήριξης νέων «ΑΡΣΙΣ», αν έχουν, ως προς αυτά, παρατηρήσεις, θα ήθελα να τους απευθυνθώ και σε αυτούς.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής):** Κατ’ αρχάς, θέλω να κάνω μία διευκρίνιση σχετικά με τους φορείς. Προτάθηκαν συνολικά 48, εκλήθησαν 20, εκ των οποίων οι 7, είτε δεν απάντησαν, είτε είπαν ότι δεν θα παραστούν.

Κύριε Κωνσταντινίδη, θέλετε τον λόγο;

**ΕΥΣΤΑΘΙΟΣ ΚΩΝΤΑΝΤΙΝΙΔΗΣ (Εισηγητής της Πλειοψηφίας):** Παρακαλώ, κύριε Πρόεδρε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής):** Πολύ σύντομα, όμως, για να περάσουμε στους φορείς να μας απαντήσουνε.

 **ΕΥΣΤΑΘΙΟΣ ΚΩΝΤΑΝΤΙΝΙΔΗΣ (Εισηγητής της Πλειοψηφίας):** Θα είμαι σύντομος. Κάτι διαδικαστικό περισσότερο, αλλά επειδή αφορά στους φορείς που τελικά δεν προσκλήθηκαν, ας αποσαφηνίσω λίγο, αφού η κυρία Πρόεδρος μου έκανε την τιμή να αναφερθεί στο όνομά μου.

 Στην πρώτη συζήτηση, πράγματι, πρότεινα 11 φορείς, ανάμεσα στους οποίους, εκτός από τους αστυνομικούς που αφορούν και το κυρίως κομμάτι του νομοσχεδίου, ήταν η Επάνοδος, οι σωφρονιστικοί υπάλληλοι, Εθνική Αρχή Διαφάνειας, Συνήγορος του Πολίτη και 3 φορείς συνδικαλιστικούς από τον χώρο του Πυροσβεστικού Σώματος.

 Στη συνέχεια, πράγματι, είναι γεγονός ότι επικοινώνησαν μαζί μου εκπρόσωποι ενός ακόμη φορέα, που προτάθηκε από τα άλλα Κόμματα, αλλά, ακριβώς, στη λογική που προείπατε. Το ότι συνολικά, δηλαδή, προτάθηκαν πάνω από 45 - 48 για την ακρίβεια φορείς και καταλήξαμε στους 20, δεν έχω καμία ευθύνη προφανώς, για το ποιοι από τους προταθέντες φορείς έχουν επιλεγεί, τουναντίον, και να αποσαφηνίσω και αυτό. Συνεννοήθηκα και με τους εκπροσώπους της ΠΑ.Σ.ΣΥ.Π., απέστειλαν τις προτάσεις τους, δεσμεύτηκα ασφαλώς να τις εισφέρω κατά την εισήγηση και νομίζω ότι δεν υπάρχει κάποιο πρόβλημα.

 Όλοι θα ασχολούνται για τα ζητήματα του κάθε κλάδου και, ασφαλώς, όλοι είναι ευπρόσδεκτοι στις συνεργασίες.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής):** Ευχαριστούμε πολύ για τις διευκρινίσεις σας.

Τον λόγο έχει ο κ. Βέλλιος, για τις απαντήσεις του.

**ΑΝΔΡΕΑΣ ΒΕΛΛΙΟΣ (Πρόεδρος της Πανελλήνιας Ομοσπονδίας Αξιωματικών Αστυνομίας):** Θα ξεκινήσω με τη σειρά που έγιναν τα ερωτήματα την ερώτηση του κυρίου Μουλκιώτη όσον αφορά τη διασφάλιση της ισοτιμίας της σχολής αξιωματικών με τα ανώτατα εκπαιδευτικά ιδρύματα. Είναι γεγονός ότι στον ν. 4962 προβλεπόταν, θα έλεγα, πιο ξεκάθαρα αυτή η ισοτιμία, όμως, είμαι σίγουρος ότι στο άρθρο 106, όπως το βλέπω εγώ, λέει ότι σχολή αξιωματικών η οποία είναι και ανώτατη τριτοβάθμια σχολή εκπαίδευσης τετραετούς φοίτησης παρέχει ισότιμη εκπαίδευση με τα ανώτατα εκπαιδευτικά ιδρύματα και απονέμει ισότιμα πτυχία με αυτά.

Η άποψή μου για το Επιστημονικό Συμβούλιο της Βουλής νομίζω ότι δεν θα προσφέρει κάτι κακό εάν υπάρχει η δυνατότητα να γίνει κάτι τέτοιο, αλλιώς είμαι σίγουρος ότι με τα επόμενα διατάγματα τα οποία θα είναι τα εφαρμοστικά του νόμου θα το ξεκαθαρίσει αυτό. Απλά, θα ήθελα να αναφέρεται ρητά και το καθεστώς των εκπαιδευτικών μονάδων προκειμένου να διασφαλιστεί εντελώς και ολοκληρωτικά το θέμα της ισοτιμίας και κυρίως της δυνατότητας διενέργειας μεταπτυχιακών εκπαιδευτικών προγραμμάτων από τη σχολή αξιωματικών.

 Ο κ. Μπάρκας βλέπω ότι λείπει. Απλά, να κάνω τη διευκρίνιση επειδή ανέφερε ότι ο προηγούμενος νόμος ήταν άρτιος και ο ΣΥΡΙΖΑ συμφωνεί σε αυτόν. Να πω ότι στην ίδια ακριβώς επιτροπή, είχαμε έρθει σε αντιπαράθεση με τον εκπρόσωπο του ΣΥΡΙΖΑ, γιατί ήταν κάθετα αντίθετος στην ανωτατοποίηση της σχολής αξιωματικών με τη μορφή των ΑΣΕΗ, όπως η σχολή Ευελπίδων, η σχολή Αξιωματικών του Πολεμικού Ναυτικού και η σχολή Ικάρων. Άρα, καλό είναι η ιστορία να διαβάζεται, γιατί έχουμε έρθει σε αντιπαράθεση για πράγματα που δεν θα έπρεπε.

Ο κ. Γραμμένος και αυτός λείπει. Στην εκπρόσωπο της «ΝΙΚΗΣ», θα πω ότι μία από τις προτάσεις μας στη διαβούλευση ήταν το γραφείο νομικής υποστήριξης, ώστε να επεκταθεί ο θεσμός. Το άρθρο 52 του ν. 4674/2020 να εφαρμοστεί για το ένστολο προσωπικό της ελληνικής αστυνομίας για να προλάβει τέτοιες διαδικασίες οι οποίες έρχονται να επιβαρύνουν τον κάθε αστυνομικό ο οποίος έχει μία κακόβουλη ποινική διαδικασία εις βάρος του. Θα ήθελα να σας διαβεβαιώσω εκ βάθους καρδίας ότι καμία υποχώρηση στη θέληση και στο έργο των αστυνομικών ως προς την παροχή υπηρεσιών στους πολίτες, δεν έχει να γίνει και να εξαρτηθεί με βάση τον εξοπλισμό, τα μέσα ή οτιδήποτε άλλο θα μπορούσε να κάνει «ναι» καλύτερο το έργο του.

 Η θέληση, η βούληση και η πραγματική παροχή υπηρεσιών στους πολίτες να ξέρετε ότι είναι αδιαπραγμάτευτη για όλους μας και θα κάνουμε τη δουλειά μας, είτε έχουμε τα μέσα, είτε δεν τα έχουμε. Στην προκειμένη περίπτωση, οφείλω να ομολογήσω ότι από το 2019 και μετά έχει γίνει ένα πολύ μεγάλο εξοπλιστικό πρόγραμμα για την αστυνομία, τόσο σε αλεξίσφαιρα, όσο και σε οπλισμό καθώς και ένα μεγάλο πρόγραμμα που τρέχει αυτή τη στιγμή για οχήματα για την ελληνική αστυνομία. Σε όλη την Ελλάδα, προστίθενται νέα οχήματα στον στόλο της αστυνομίας, γιατί οι ανάγκες είναι τεράστιες. Έχουμε ορεινό όγκο, έχουμε νησιωτικό όγκο, έχουμε σύνορα και, προφανώς, οι ανάγκες είναι πολλές, όμως, δεν υπάρχει αυτή η κατάσταση που υπήρχε τα προηγούμενα χρόνια, διότι ο εχθρός του καλού είναι πάντα το καλύτερο.

Επίσης, να πω ότι όσον αφορά για το κομμάτι της ενδοοικογενειακής βίας, υπάρχουν οι νόμοι της τελευταίας περιόδου. Επίσης, έχουμε δει ότι υπάρχει καλυτέρευση σίγουρα και εδώ ισχύει πάντα ότι ο εχθρός του καλού είναι το καλύτερο. Όσον αφορά τον πειθαρχικό έλεγχο για τον οποίον έγινε λόγος αν θα πρέπει να υπάρχουν δικαστές στα πειθαρχικά συμβούλια των αστυνομικών, να πω ότι πρόκειται για μία εσωτερική πειθαρχική διαδικασία, η οποία υπόκειται στον έλεγχο του Συνήγορου του Πολίτη.

Οπότε, πιστεύω ότι δεν θα προσέφερε κάτι η συμμετοχή των δικαστικών στα πειθαρχικά συμβούλια και νομίζω ότι, μέχρι στιγμής και από όσο ξέρω, η λειτουργία των πειθαρχικών συμβουλίων είναι υποδειγματική και όπου υπάρχει κακόβουλη συμπεριφορά και όπου υπάρχει αξιόποινη πειθαρχική συμπεριφορά, αυτή είναι δεδομένη και επίσης ότι δεν υπάρχει καμία ανοχή από όλους μας, είτε είμαστε συνδικαλιστικά όργανα, είτε είναι η πολιτική ή η φυσική ηγεσία. Εάν υπάρχει οποιαδήποτε τέτοια συμπεριφορά, αυτή να ξέρετε ότι θα τιμωρείται.

Όσον αφορά τις δομές μετανάστευσης, να πω ότι αυτό δεν είναι αρμοδιότητα δική μας, είναι αρμοδιότητα του Υπουργείου Μετανάστευσης.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τον λόγο έχει ο κ. Χρήστος Συνδρεβέλης, Αντιπρόεδρος Οικονομικών Θεμάτων και Γραμματέας Διεθνών Σχέσεων.

 **ΧΡΗΣΤΟΣ ΣΥΝΔΡΕΒΕΛΗΣ (Αντιπρόεδρος Οικονομικών Θεμάτων και Γραμματέας Διεθνών Σχέσεων):** Καταρχήν, να πω ότι ήταν 10ετής τουλάχιστον ο αγώνας της Ομοσπονδίας αναφορικά με την αναβάθμιση και την αναγνώριση των σπουδών μας και θα πρέπει να πούμε ότι, μας ικανοποιεί το γεγονός ότι έρχεται ένα νομοσχέδιο, που επιτέλους τον αγώνα αυτής της Ομοσπονδίας που έχει κάνει όλα αυτά τα χρόνια, τον αναγνωρίζει και τον αποτυπώνει σε νόμο. Αναφέρομαι, στην αναβάθμιση και την αναγνώριση των σπουδών μας. Να θυμίσω, ότι η Σχολή Αστυφυλάκων σε αυτό το νομοσχέδιο, επιχειρεί συνολικά την αναβάθμιση Αστυνομικής Ακαδημίας και θεωρούμε ότι, υπήρχε πολύ μεγαλύτερο ζήτημα εντός της Αστυνομικής Ακαδημίας, σχετικά με τη Σχολή Αστυφυλάκων.

Στη Σχολή Αστυφυλάκων, εισάγονταν οι σπουδαστές με υψηλότερες βαθμολογίες πλην όμως, μέχρι και σήμερα, δεν είχε αυτήν την υπόσταση η σχολή μας, η οποία να μπορεί να αναγνωρίζεται και εντός της πανεπιστημιακής κοινότητας. Βλέπουμε, ότι επέρχονται αλλαγές στο νομοσχέδιο, η αύξηση της διάρκειας των σπουδών σε τρία έτη, αλλά και πολλά θέματα που αφορούν τον εσωτερικό κανονισμό της σχολής αλλά και τις σπουδές, τις πιστοποιήσεις που παρέχονται, τις συνεργασίες με τα Ανώτατα Εκπαιδευτικά Ιδρύματα. Η παροχή μεταπτυχιακών σπουδών, δεν μπορούν να είναι γεγονότα που ως Ομοσπονδία μας ικανοποιούν, διότι άλλωστε αυτές είναι και οι προτάσεις μας.

 Πρέπει, όμως, να πούμε ότι το νομοσχέδιο, για να στεφθεί από απόλυτη επιτυχία, εφόσον εισάγει και το γεγονός ότι μιλάμε για Νομικό Πρόσωπο Δημοσίου Δικαίου το οποίο θα έχει οικονομική αυτοτέλεια, θα πρέπει, από πλευράς πολιτείας, να δοθεί η δέουσα προσοχή, ούτως ώστε να ενισχυθεί οικονομικά με τον τρόπο που πρέπει, για να μπορέσει να επιβιώσει. Πράγματι, τότε, μπορούμε να μιλάμε για Εκπαιδευτικά Ιδρύματα της Τριτοβάθμιας Εκπαίδευσης τόσο της Σχολής Αστυφυλάκων, όσο και της Σχολής Αξιωματικών η οποία, να ανταποκρίνεται στις προσδοκίες μας.

 Συνεπώς, αυτό που θα ήθελα επιπροσθέτως να πω είναι ότι θα πρέπει η χορήγηση οικονομικής ενίσχυσης από πλευράς πολιτείας, θα πρέπει να είναι πάρα πολύ δυνατή για να μπορέσει αυτό το νομοσχέδιο, να λάβει σάρκα και οστά και να σταθεί με επιτυχία.

Όσον αφορά την ερώτηση σχετικά με το ζήτημα που προέκυψε με τη Δομή Υγείας των Πολυιατρείων, των Κεντρικών Πολυιατρείων της Αστυνομίας, δεν θα μπορούσαμε σε καμία περίπτωση να ήμασταν υπέρ μιας τέτοιας πρότασης, πόσο δε μάλλον όταν πάγια θέση της Ομοσπονδίας δεν είναι απλά η ενίσχυση των Κεντρικών Πολυιατρείων, αλλά η δημιουργία αυτόνομου αστυνομικού νοσοκομείου.

 Ένα νοσοκομείο για τους αστυνομικούς και τις οικογένειές τους. Σε καμία περίπτωση δεν πρόκειται από πλευράς Ομοσπονδίας, θέλω να το δηλώσω και να είναι ξεκάθαρο αυτό, να δεχτούμε μία τέτοια πρόταση. Θεωρούμε αστοχία στο σχέδιο νόμου αυτή την πρόταση και είναι δεδομένο ότι, από πλευράς Ομοσπονδίας, γύρω από αυτό το ζήτημα σε περίπτωση που αποπειραθεί να περάσει η ένταξη των Δομών Υγείας της Αστυνομίας στα Στρατιωτικά νοσοκομεία, θα υπάρχει αντίδραση και αντιπαράθεση από πλευράς συνδικαλιστικής Ομοσπονδίας πάντα.

 Αναφορικά με τις υποστελεχωμένες υπηρεσίες, βεβαίως, δεν θα πρέπει να κρυφτούμε, υπάρχουν υποστελεχωμένες υπηρεσίες. Είναι απόρροια, βέβαια, και των ετών των μνημονίων, διότι, σε παρελθόντα χρόνο, οι προσλήψεις που γίνονταν στην Αστυνομική Ακαδημία ήταν πάρα πολύ μικρές, ως μηδαμινές τα πρώτα χρόνια των μνημονίων.

 Αυτή τη στιγμή, η Ελληνική Αστυνομία έχει κενά, υπάρχουν υποστελεχώσεις και θα πρέπει να αυξηθεί ο αριθμός των εισαγομένων. Γίνεται φοβερή προσπάθεια από πλευράς του Υπουργείου, θα πρέπει να το αναγνωρίσουμε το τελευταίο χρονικό διάστημα και είναι και μεγάλος ο αριθμός που εισάγονται, αυτό θα πρέπει να συνεχίσει με τον ίδιο ρυθμό, προκειμένου να καλυφθούν τα κενά.

 Και, βεβαίως, θα πρέπει να πούμε ότι στην Ελληνική Αστυνομία, πέραν των υποστελεχώσεων, θα πρέπει να ακουστεί, υπάρχουν και πάρα πολλά πάρεργα, αλλότρια καθήκοντα. Ό,τι δεν μπορεί ο υπόλοιπος δημόσιος τομέας να ανταπεξέλθει, αυτά έρχονται και προστίθενται ως καθήκοντα στον Έλληνα και στην Ελληνίδα Αστυνομικό. Θα πρέπει να γίνει ένα ξεκαθάρισμα των καθηκόντων, ούτως ώστε να μπορούμε να ασκήσουμε τα καθήκοντά μας σύμφωνα με αυτά που έχουμε εκπαιδευτεί, που είναι η πρόληψη και καταστολή της εγκληματικότητας.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής):** Τον λόγο έχει ο κ. Βαρσάμης.

**ΚΩΝΣΤΑΝΤΙΝΟΣ ΒΑΡΣΑΜΗΣ (Πρόεδρος της Ομοσπονδίας Σωφρονιστικών Υπαλλήλων Ελλάδας):**  Να απαντήσω, πρώτα, στον κ. Μπάρκα, τον εκπρόσωπο του ΣΥΡΙΖΑ, που ρώτησε αν ο τρόπος που αλλάζει τις μεταγωγές στα Αγροτικά Καταστήματα θα μας βοηθήσει θα δυσκολέψει την λειτουργία και τη δική μας, αλλά και των σωφρονιστικών καταστημάτων. Είναι βέβαιο ότι θα βοηθήσει, γιατί θα οδηγήσει πολύ περισσότερους κρατούμενους στα Αγροτικά Καταστήματα, στα οποία υπάρχει μεγάλη δυνατότητα παραγωγής προϊόντων, και, παράλληλα, θα δώσει τη δυνατότητα σε πιο πολλούς κρατούμενους για πιο γρήγορη αποφυλάκιση, γιατί ο υπολογισμός των ημερομισθίων είναι μεγαλύτερος στα Αγροτικά Καταστήματα απ’ ό,τι στα λοιπά καταστήματα.

Απαντώντας στον κ. Γραμμένο, για τις συνθήκες κράτησης, τις οποίες, προφανώς, θα έχει επισκεφτεί- δεν ξέρω αν έχει επισκεφθεί άλλο κατάστημα κράτησης εκτός της Κασσαβέτειας- και αν επηρεάζει ο υπερπληθυσμός τις συνθήκες υγιεινής. Είναι βέβαιο ότι ο υπερπληθυσμός στις ελληνικές φυλακές και ο συγχρωτισμός πολύ περισσότερων κρατουμένων από όσους πρέπει να υφίστανται σε ένα χώρο, σίγουρα επηρεάζει τις συνθήκες υγιεινής. Το μεγάλο θέμα στον τομέα αυτό είναι η έλλειψη γιατρών και νοσηλευτικού προσωπικού. Ήδη, εξ όσων γνωρίζω, «τρέχει» ένας διαγωνισμός για προσλήψεις γιατρών, νοσηλευτών και άλλων υπαλλήλων.

Δεν επηρεάζει, όμως, αυτό μόνο τον συγκεκριμένο κλάδο. Ο κλάδος των Σωφρονιστικών Υπαλλήλων έχει πάρα πάρα πολλές ελλείψεις σε όλους τους κλάδους και ευχής έργο θα ήταν η πολιτική ηγεσία να το δει με περισσότερη ζέση αυτό το θέμα. Γιατί, έχουμε να κάνουμε με τη διαχείριση ανθρώπων, οι οποίοι, πέραν της παραβατικότητας και της εγκληματικότητας για της οποίας έχουν καταστεί κρατούμενοι, έχουν και σοβαρά θέματα υγείας πάρα πάρα πολλοί από αυτούς. Ήδη, το Νοσοκομείο Κρατουμένων και το Ψυχιατρείο Κρατουμένων έχουν υπαχθεί στο Υπουργείο Υγείας και γίνεται προσπάθεια και όλα τα περιφερειακά καταστήματα να καταστούν περιφερειακά ιατρεία τα ιατρεία τους.

Για την εκπαίδευση των σωφρονιστικών υπαλλήλων, που ρώτησε πάλι ο κ. Γραμμένος. Ήδη, έχει τεθεί σε λειτουργία η Σχολή των Σωφρονιστικών Υπαλλήλων εδώ και μια διετία περίπου- είχε βαλτώσει αυτό το θέμα για πάνω από 15 χρόνια- ήδη, έχει ξεκινήσει και λειτουργεί συνεχώς με διαδοχικές σειρές νέων υπαλλήλων, όπως, επίσης, και η συνεχής επιμόρφωση που γίνεται σε πάρα πολύ μεγάλο αριθμό υπαλλήλων, είτε με επιμορφωτικά σεμινάρια είτε από το κέντρο μελετών ασφαλείας.

Για την εκπρόσωπο της Κ.Ο. “ΝΙΚΗ”, πιστεύω ότι ο θεσμός της ηλεκτρονικής παρακολούθησης σίγουρα θα βοηθήσει πάρα πολλούς κρατούμενους, οι οποίοι, λόγω της ποινής την οποία έχουν, είναι προτιμότερο να παρακολουθούνται είτε από κατ’ οίκον περιορισμό από το να είναι κρατούμενοι σε σωφρονιστικά καταστήματα.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τον λόγο έχει ο Συνήγορος του Πολίτη, κ. Ανδρέας Ποττάκης.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Πολύ σύντομα και συνοπτικά, να αναφερθώ, πρώτα, στο ζήτημα της ενδοοικογενειακής βίας που έθεσε η εκπρόσωπος του Κινήματος «ΝΙΚΗ».

Προφανώς, τα ζητήματα αυτά απαιτούν ένα ευρύτερο πλαίσιο προστασίας για τα θύματα ενδοοικογενειακής βίας. Θα περιοριστώ εδώ, να αναφέρω, για να παραμείνω συναφής με τη σημερινή συζήτηση και επεξεργασία του σχεδίου νόμου ότι στο πλαίσιο της διερεύνησης περιστατικών αυθαιρεσίας από ένστολα στελέχη των Σωμάτων Ασφαλείας, ο Συνήγορος του Πολίτη, ως Εθνικός Μηχανισμός Διερεύνησης Περιστατικών Αυθαιρεσίας, έχει αντιμετωπίσει, έχει ερευνήσει και έχει εισηγηθεί κυρώσεις για περιπτώσεις ενδοοικογενειακής βίας από αυτά τα στελέχη με χρήση ή - θα έλεγα - με κατάχρηση της ιδιότητάς τους ως μέλη των Σωμάτων Ασφαλείας. Συνήθως, αυτό γίνεται μέσω απειλών για τη ζωή, την υγεία ή τη σωματική ακεραιότητα των θυμάτων.

Έρχομαι, πολύ γρήγορα, στην παρατήρηση της κυρίας Προέδρου της ΠΛΕΥΣΗΣ ΕΛΕΥΘΕΡΙΑΣ και την ευχαριστώ για την παρατήρηση. Μου δίνει την ευκαιρία, να αναφέρω ότι, πράγματι, το τελευταίο διάστημα, ιδίως τους τελευταίους μήνες του 2024 - αλλά φαίνεται ότι πρόκειται για ένα φαινόμενο, το οποίο δεν έχει πάψει να μας απασχολεί - έχουμε διαπιστώσει έναν πολύ αυξημένο, ανησυχητικά αυξημένο αριθμό θανάτων κρατουμένων, είτε αυτοί κρατούνται σε αστυνομικά κρατητήρια είτε και σε σωφρονιστικά καταστήματα. Πολλές από αυτές τις υποθέσεις, όλες οι υποθέσεις οι οποίες, βεβαίως, έχουν τεθεί σε γνώση μας, είναι υπόψη μας, ερευνώνται αυτή τη στιγμή από τον Εθνικό Μηχανισμό Διερεύνησης Περιστατικών Αυθαιρεσίας του Συνηγόρου του Πολίτη.

Οφείλω να πω ότι κάποια από τα πρώτα στοιχεία και τις εκτιμήσεις, στις οποίες έχουμε καταλήξει στη διερεύνηση αυτών των περιστατικών θα συμπεριληφθούν στην επικείμενη έκθεση του Εθνικού Μηχανισμού Διερεύνησης Περιστατικών Αυθαιρεσίας για το έτος 2024, το οποίο βρίσκεται αυτή τη στιγμή σε φάση ολοκλήρωσης σύνταξης.

Ελπίζω να μου δοθεί η ευκαιρία να ενημερώσω τα μέλη της αρμόδιας Επιτροπής, ενδεχομένως, όταν η έκθεση δημοσιοποιηθεί και τεθεί υπόψη και των μέλλον της Εθνικής Αντιπροσωπείας, είμαι στη διάθεση, φυσικά, και της αρμόδιας Επιτροπής, αλλά και μέσω της Επιτροπής του Σώματος ολόκληρου, να ενημερώσω και για επιμέρους υποθέσεις, εάν αυτό κριθεί σκόπιμο.

Να αναφέρω, μόνο, ενδεικτικά, αν θέλετε να δώσω μια ποσοτική αποτίμηση της προηγούμενης χρονιάς, τουλάχιστον, σε ό,τι αφορά στην Ελληνική Αστυνομία το σύνολο των υποθέσεων, τα οποία κληθήκαμε να ερευνήσουμε, δε διαφοροποιείται ποσοτικά, αριθμητικά, ιδιαιτέρως, σε σχέση με προηγούμενα χρόνια. Οι υποθέσεις οι οποίες τέθηκαν υπόψη μας από τους ίδιους τους πολίτες και πάλι δε διαφοροποιούνται ουσιωδώς, κινούνται στα ίδια επίπεδα. Διαπιστώνουμε μια σημαντική μείωση του μικρού, ούτως ή άλλως, αριθμού υποθέσεων του Λιμενικού Σώματος.

Η αλήθεια είναι ότι σε ό,τι αφορά στον έλεγχο περιστατικών αυθαιρεσίας από ένστολα στελέχη του Λιμενικού Σώματος, τα προβλήματα που αντιμετωπίζουμε στη συνεργασία μας είναι αρκετά.

Θα ήθελα να επισημάνω, για να το συνδέσω και με το ερώτημα που έθεσε η κ. Πρόεδρος, ότι για πρώτη φορά το 2024 λάβαμε και δύο υποθέσεις από τη Γενική Γραμματεία Αντεγκληματικής Πολιτικής. Δύο, δηλαδή, περιπτώσεις, για τις οποίες κληθήκαμε να ερευνήσουμε ενδεχόμενη αυθαιρεσία από στελέχη των σωφρονιστικών καταστημάτων κατά κρατουμένων.

Είναι, το επισημαίνω, στα επτά και πλέον χρόνια λειτουργίας του Εθνικού Μηχανισμού Διερεύνησης Περιστατικών Αυθαιρεσίας, η πρώτη φορά που έχουμε τέτοιες υποθέσεις και καλούμαστε να τις ερευνήσουμε.

Κλείνω, λέγοντας και επαναλαμβάνοντας ότι, πράγματι, είναι ανησυχητικός ο αριθμός των περιστατικών θανάτων προσώπων οι οποίοι βρίσκονται υπό την εξουσία, υπό τον έλεγχο αστυνομικών ή σωφρονιστικών φυλάκων. Είναι κάτι το οποίο μας απασχολεί και ελπίζω να το αποτυπώσουμε με αρκετά αναλυτικό τρόπο και στην επικείμενη έκθεση.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τον λόγο έχει ο κ. Πέπλης.

**ΣΤΥΛΙΑΝΟΣ ΠΕΠΛΗΣ (Γενικός Γραμματέας της Πανελλήνιας Ομοσπονδίας Πενταετούς Υποχρέωσης και Συμβασιούχων Πυροσβεστών):** Όσον αφορά στο ερώτημα του κ. Δημητριάδη, γιατί δεν μονιμοποιούνται οι συμβασιούχοι πυροσβέστες, πάγιο αίτημα της Ομοσπονδίας μας είναι ότι τα κενά που δημιουργούνται και που υπάρχουν στο Πυροσβεστικό Σώμα να καλύπτονται από τους συναδέλφους εποχικούς πυροσβέστες, ως η λιγότερη αναγνώριση της προσφοράς τους.

Η Ομοσπονδία μας, κάθε χρόνο, προβαίνει σε τουλάχιστον δύο συλλαλητήρια και δεν θυμάμαι κι εγώ πόσες ακόμα παραστάσεις διαμαρτυρίας, με κύριο αίτημα τη μονιμοποίηση των αυτών συναδέλφων.

Θα ήθελα, όμως, να επισημάνω μία παρέμβαση που έκανε η κ. Κωνσταντοπούλου, που τυγχάνει να έχει τον σεβασμό μας, σαν Ομοσπονδία, γιατί παρευρίσκεται σε όλα τα συλλαλητήρια και τις παραστάσεις διαμαρτυρίας, όπως και πέρυσι, εν μέσω αντιπυρικής περιόδου, που προβήκαμε σε παράσταση διαμαρτυρίας με κύριο αίτημα αυτό, την εκπροσώπηση των εποχικών πυροσβεστών θεσμικά έχει η πιο αντιπροσωπευτική οργάνωση, που τυγχάνει να είναι η Ομοσπονδία, ως δευτεροβάθμια συνδικαλιστική οργάνωση.

Κατά τη γνώμη μου, αν μιλάμε θεσμικά, γιατί γι’ αυτό καλούμαστε, δε μπορεί ένα πρωτοβάθμιο σωματείο, που τυγχάνει να είναι και στη δύναμη της Ομοσπονδίας, να παρεμβαίνει για να μιλήσει για έναν ολόκληρο κλάδο.

Από τη μεριά μου, σαν γενικός γραμματέας, τυγχάνει να είμαι και Πρόεδρος Σωματείου Πυροσβεστών Εποχικών Εύβοιας, δε θα μπορούσα να έχω εγώ το λόγο ώστε να μιλήσω για όλους τους συναδέλφους πανελλαδικά.

Άρα, αυτό πιστεύω ότι είναι μια λάθος αντιμετώπιση και σωστά έπραξε η Επιτροπή να καλεστούν οι δευτεροβάθμιες συνδικαλιστικές οργανώσεις, ώστε να ακουστούν. Ούτως ή άλλως, αυτός είναι ο θεσμικός μας ρόλος. Η Ομοσπονδία έχει τουλάχιστον 20 σωματεία συμβασιούχων πυροσβεστών. Φανταστείτε να θέλανε να έρθουν να μιλήσουν όλα τα σωματεία.

 Εμείς, σαν Ομοσπονδία, όταν καλούμαστε εδώ, δίνουμε τα έντυπα και μας παραθέτουν τους προβληματισμούς τους και σαν δευτεροβάθμια συνδικαλιστική οργάνωση, ερχόμαστε εδώ για να παραθέσουμε τους προβληματισμούς των συναδέλφων.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τον λόγο έχει ο κ. Λαυράνος.

 **ΝΙΚΟΛΑΟΣ ΛΑΥΡΑΝΟΣ (Πρόεδρος της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος):** Κατ’ αρχάς, να ξεκινήσω την κουβέντα μου ότι δεν είμαι και ο καθ’ ύλην αρμόδιος να απαντήσω για θέματα που άπτονται των εποχικών συναδέλφων μας, θα έπρεπε να υπήρχε η φυσική τους παρουσία.

Στο ερώτημα του κ. Μουλκιώτη, προς τι η καθυστέρηση έναρξης διαδικασιών εκδήλωσης προκήρυξης για πρόσληψη εποχικών συναδέλφων.

 Κύριε Μουλκιώτη, αυτό το ερώτημα μάλλον θα έπρεπε να το κάνετε στη νυν φυσική ηγεσία και στην τέως πολιτική ηγεσία, για ποιο λόγο υπάρχει αυτή η ανησυχητική για μένα αργοπορία στην εκδήλωση προκήρυξης, από την άποψη ότι, ακόμα κι αν υποθέσουμε ότι τη Δευτέρα 18 Μαρτίου ξεκινάνε οι διαδικασίες, θεωρώ, σύμφωνα με τις διαδικασίες που υπάρχουν σε αυτή την προκήρυξη, κατάθεση αιτήσεων, κυρώσεις, ενστάσεις, αθλήματα και εκπαίδευση, νομίζω ότι τα μέσα Ιουνίου θα είναι το πιο σύντομο χρονικό διάστημα που θα μπορούσαμε να έχουμε 2,5 χιλιάδες εποχικούς συναδέλφους στο κομμάτι της δασοπροστασίας, στη διαφύλαξη του φυσικού και πολιτιστικού μας πλούτου.

Αυτή, λοιπόν, είναι η ανησυχία μου, γιατί θα έπρεπε με το πέρας της αντιπυρικής περιόδου, την περσινή αντιπυρική περίοδο αναφέρομαι, να ξεκινήσουν με εντατικούς ρυθμούς οι διαδικασίες για τον σχεδιασμό της νέας αντιπυρικής περιόδου και όχι να συζητάμε 15 Μαρτίου για το αν και πότε θα προσληφθούν 2.500 εποχικοί. Για το αν και πότε θα προσληφθούν 300 συνάδελφοι δασικών επιχειρήσεων. Για το αν και πότε θα προσληφθούν 150 οδηγοί, για το νομό Αττικής, που είναι και ένα αίτημα της Ομοσπονδίας μας. Επαναλαμβάνω, δε θα αναφερθώ άλλο στο θέμα των εποχικών.

Αυτό, όμως, έχει άμεση σχέση με το μόνιμο πυροσβεστικό προσωπικό, γιατί επαναλαμβάνω, εδώ βρίσκομαι ως Πρόεδρος της πολυπληθέστερης και μεγαλύτερης Ομοσπονδίας στον χώρο των εργαζομένων του Πυροσβεστικού Σώματος. Αυτή τη στιγμή, στο μόνιμο πυροσβεστικό προσωπικό, υπάρχει ένας αναβρασμός. Είναι η πιο επιεικής έκφραση που μπορώ να χρησιμοποιήσω. Υπάρχει ένας αναβρασμός γιατί μετά το πέρας της αντιπυρικής περιόδου πέρσι, η οποία επεκτάθηκε μάλιστα μέχρι 15 Νοεμβρίου, ενώ περιμέναμε όλοι οι συνάδελφοι να επανέλθουμε σε φυσιολογικούς ρυθμούς της προσωπικής, της οικογενειακής και της υπηρεσιακής μας ζωής, αυτό δεν έγινε. Γιατί, από τις 16 Νοεμβρίου κιόλας και μέχρι και χθες -γιατί είμαι και άρτι αφιχθείς από μια περιοδεία στο νομό Λακωνίας- το μόνιμο πυροσβεστικό προσωπικό βρίσκεται σε μία κατάσταση μόνιμης αυξημένης ετοιμότητας. Σε μια κατάσταση γενικής, μερικής επιφυλακής, μα για τα χιόνια, μα για πιθανές βροχές, μα για τον παγετό, μα για τον επερχόμενο σεισμό στη Σαντορίνη. Για οτιδήποτε.

Υπάρχει, λοιπόν, ένας αναβρασμός στο μόνιμο πυροσβεστικό προσωπικό και δίνω μεγάλη σημασία σε αυτό, γιατί ενώ είχα μια περιοδεία τριήμερη στο νομό Λακωνίας και σε έξι πυροσβεστικούς σταθμούς, αυτό που αντίκρισα ήταν μια μεγάλη και σημαντική για μένα υποστελέχωση των πυροσβεστικών υπηρεσιών. Ταυτόχρονα, αυτό συνδυάζεται με τον αυξημένο μέσο όρο ηλικίας των συναδέλφων, που όπως και σε όλη την Ελλάδα, ξεπερνάει τα 50 έτη σε όλους τους σταθμούς και τις υπηρεσίες, με ότι αυτό συνεπάγεται στο επιχειρησιακό σχέδιο.

Το μόνιμο πυροσβεστικό προσωπικό θα περίμενε αυτή τη στιγμή, τον χειμώνα τουλάχιστον, να του χορηγηθούν κάποιες από τις 2 εκατομμύρια ημέρες ρεπό ημερησίων αναπαύσεων που τους οφείλονται. Κάποιες από τις 600.000 ημέρες αδειών που τους οφείλονται. Αυτά τα νούμερα είναι της Ομοσπονδίας, γιατί με επίσημο έγγραφο προς τη φυσική μας ηγεσία, έχουμε ζητήσει τη χορήγηση των συγκεκριμένων στοιχείων, τα οποία πλησιάζουν αυτά τα μεγέθη.

Και σας ρωτώ. Πέστε μου σε ποιο εργατικό δίκαιο προβλέπεται σε εργαζόμενο να οφείλονται τόσα εκατομμύρια και χιλιάδες ημέρες ρεπό και αδειών. Πότε θα τα πάρει; Πότε θα ξεκουραστεί ο Έλληνας πυροσβέστης; Ήδη η αντιπυρική περίοδος μπήκε από αυτές τις μέρες δυνατά, λόγω και της καύσης των αγροτικών καλλιεργειών, των κλαδιών κλπ. Αλίμονο. Αυτή είναι η δουλειά μας και αυτό πρέπει να κάνουμε. Αλλά κάποια στιγμή πρέπει και ο Έλληνας πυροσβέστης να ξεκουραστεί, να πάρει τον αναγκαίο χρόνο ανάπαυσης, όπως προβλέπεται από το Σύνταγμα και να αφιερώσει λίγο χρόνο στην οικογένειά του και στα παιδιά του.

Στην πρόταση, κύριε Μπάρκα, για τους εποχιακούς, επαναλαμβάνω, εάν και εφόσον τα χρονικά περιθώρια δεν δίνουν το δικαίωμα μιας έγκαιρης προκήρυξης, τότε να γίνει μια ανανέωση των ήδη έμπειρων 2.500 εποχικών συναδέλφων, για να ριχτούν κατευθείαν στις μάχες που έρχονται από εδώ και πέρα.

Όσον αφορά την υποστελέχωση, το ανέφερα με αφορμή και την περιοδεία μου στη Λακωνία, όλοι οι πυροσβεστικοί σταθμοί αυτή τη στιγμή και οι υπηρεσίες της χώρας, έχουν τεράστιο πρόβλημα στην υποστελέχωση. Εξαιτίας της υποστελέχωσης έχουμε το πολύ μεγάλο φαινόμενο της υπερεργασίας και μάλιστα απλήρωτης, του Έλληνα πυροσβέστη.

Για τη μέριμνα, μπορώ να πω ότι τα τελευταία χρόνια έχουν γίνει πολύ σημαντικά βήματα βελτίωσης. Υπάρχουν φυσικά περιθώρια βελτίωσης ακόμα, αλλά νομίζω ότι βρισκόμαστε σε ένα καλό επίπεδο, όσον αφορά τη μέριμνα που χορηγείται όταν υπάρχει κάποιο συμβάν σε εξέλιξη.

Για τα οδοιπορικά, κύριε Γραμμένε, ταυτιζόμαστε με την πρόταση που έχουμε κάνει από κοινού με την Ελληνική Αστυνομία, να αυξηθούν τα εκτός έδρας. Θα σας δώσω μόνο ένα παράδειγμα. Ημερήσιο εκτός έδρας για τον πυροσβέστη είναι 9 ευρώ. Δηλαδή, μέσα σε ένα εικοσιτετράωρο περιπολικό ο πυροσβέστης πρέπει να χαλάσει μόνο 9 ευρώ, όταν ο καφές έχει πάει 3,5 και 4 ευρώ ή ένας σάντουιτς στα 5 ευρώ. Καταλαβαίνετε.

Απαντώντας στον κ. Δημητριάδη, η λέξη που χρησιμοποιεί η Ομοσπονδία μας για το θέμα που θέσατε, είναι μία. Ομογενοποίηση του πυροσβεστικού προσωπικού. Αυτή τη στιγμή, απαρτιζόμαστε από μόνιμο πυροσβεστικό προσωπικό, από πενταετείς συναδέλφους, από εποχικούς συναδέλφους, από συναδέλφους δασικών επιχειρήσεων. Η πρότασή μας, λοιπόν, είναι μία. Ομογενοποίηση του πυροσβεστικού προσωπικού.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τον λόγο έχει ο κ. Κούτσιανος.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία):** Ουσιαστικά, ο κ. Μουλκιώτης επιβεβαίωσε την αρχική τοποθέτησή μας πως δεν υπάρχει ένα ολοκληρωμένο πλαίσιο που να αντιμετωπίζει με ειδικά μέτρα και εξατομικευμένη στήριξη τα προβλήματα που αντιμετωπίζουν οι φυλακισμένοι άτομα με αναπηρία και χρόνιες παθήσεις, έτσι ώστε, η καθημερινή τους ζωή και οι συνθήκες κράτησης, να παρέχουν ένα αξιοπρεπές επίπεδο.

Επανειλημμένα, η Εθνική Συνομοσπονδία Ατόμων με Αναπηρία έχει θέσει σε όλες τις ηγεσίες του Υπουργείου Δικαιοσύνης, την αναγκαιότητα του σχεδιασμού και εφαρμογής αυτών των ειδικών μέτρων, για να αντιμετωπιστούν τα οξύτατα προβλήματα που αντιμετωπίζουν τα άτομα με αναπηρία και χρόνιες παθήσεις, τα οποία κρατούνται στα σωφρονιστικά καταστήματα και στα καταστήματα κράτησης. Λαμβάνοντας υπόψιν ότι αν είναι εξαιρετικά δύσκολες οι συνθήκες των κρατουμένων στο σύνολο των καταστημάτων κράτησης του γενικού πληθυσμού, οι συνθήκες κράτησης εκθετικά είναι δυσμενέστερες για τα άτομα με αναπηρία και χρόνιες παθήσεις. Συνεπώς η αναγκαιότητα, όπως περιγράψαμε και αναλυτικά στο υπόμνημα που έχουμε καταθέσει, ενός τέτοιου πλαισίου πολύπλευρου, πολυπαραγοντικού, γιατί τα προβλήματα είναι ιδιαίτερα και πολλαπλά, είναι σημαντική.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τον λόγο έχει ο κ. Χρήστος Τσεβάς, Ειδικός Επιστήμονας, Εκπρόσωπος της Εθνικής Επιτροπής για τα Δικαιώματα του Ανθρώπου.

**ΧΡΗΣΤΟΣ ΤΣΕΒΑΣ (Ειδικός Επιστήμονας, Εκπρόσωπος της Εθνικής Επιτροπής για τα Δικαιώματα του Ανθρώπου):** Σχετικά με τις αναφορές της κυρίας Προέδρου της Πλεύσης Ελευθερίας και της Ειδικής Αγορήτριας, της κυρίας Καραγεωργοπούλου, θα ήθελα να αναφερθώ σε κάποιες παρατηρήσεις για το πώς έχουν αναδειχθεί τα σχετικά ζητήματα και μέσα από το έργο της ΕΕΔΑ.

Πρόσφατα, ο Επίτροπος για τα Ανθρώπινα Δικαιώματα του Συμβουλίου της Ευρώπης, σε πρόσφατη επίσκεψή του εντός του 2025, συναντήθηκε και με την Εθνική Επιτροπή. Θέτει δύο ζητήματα προς τις ελληνικές αρχές, μηδενική ανοχή σε ζητήματα λογοδοσίας και ότι πρέπει να ληφθούν υπόψη τα συμπεράσματα του Συνηγόρου του Πολίτη για να διασφαλιστεί κατάλληλη ποινική και πειθαρχική λογοδοσία.

Υπενθυμίζω τις δηλώσεις της Ολομέλειας της ΕΕΔΑ, των 20 φορέων που αποτελούν τη σύνθεση της ΕΕΔΑ, για τις γυναικοκτονίες του 2024, για τις συνθήκες κράτησης σε αστυνομικά κρατητήρια και την προστασία του δικαιώματος στη ζωή και την έκθεση αναφοράς για τα δικαιώματα των γυναικών.

Η Ολομέλεια έχει επισημάνει τη συστηματικότητα των περιστατικών και έχει υπενθυμίσει ότι σύμφωνα με πάγια νομολογία του Ευρωπαϊκού Δικαστηρίου Δικαιωμάτων του Ανθρώπου τα άτομα που τελούν υπό κράτηση βρίσκονται σε ευάλωτη θέση, είναι στον έλεγχο του κράτους. Ήταν πολύ ενδιαφέροντα όσα είπε και ο κ. Κουτσιάνος της ΕΣΑμεΑ, μέλος της ΕΕΔΑ.

Ο εθνικός μηχανισμός διερεύνησης περιστατικών αυθαιρεσίας του Συνηγόρου του Πολίτη – αναφέρθηκε και ο κ. Ποττάκης, που είναι, επίσης, μέλος της ΕΕΔΑ - έχει τονίσει σε εκθέσεις του σχετικά ζητήματα για την κράτηση.

Για ένστολους θύτες έχει αναφερθεί και ο μηχανισμός καταγραφής περιστατικών άτυπων αναγκαστικών επιστροφών της ΕΕΔΑ, τα στοιχεία του οποίου, πρόσφατα, χρησιμοποιήθηκαν από το Ευρωπαϊκό Δικαστήριο Δικαιωμάτων του Ανθρώπου, σε απόφαση τέλος του 2024 κατά Ελλάδας.

Τέλος, το δίκτυο καταγραφής περιστατικών ρατσιστικής βίας καταγράφει τα περιστατικά στα οποία η αστυνομική βία συνδέεται με τη ρατσιστική βία, όπου, δηλαδή, υπάρχουν συγκεκριμένα ποιοτικά χαρακτηριστικά που καταδεικνύουν ρατσιστικά κίνητρα κατά τη διάρκεια βίαιων περιστατικών από ένστολους. Με βάση τα καταγεγραμμένα περιστατικά κατά το 2023, θυματοποιούνται μετανάστες και πρόσφυγες, Ρομά και διεμφυλικά άτομα.

Από το σύνολο των περιστατικών, στα 128 το σύνολο, τα 63 θύματα δήλωσαν ότι οι δράστες ήταν ένστολοι, οπότε, συνεπώς, οι ρυθμίσεις που αναφέραμε και προηγουμένως με το σχέδιο νόμου ως προς το κομμάτι της ρατσιστικής βίας, ενδοοικογενειακής, έμφυλης, είναι ένα θετικό βήμα, μένει να δούμε το επιχειρησιακό κομμάτι και την ανταπόκριση των Αρχών στην προστασία των δικαιωμάτων σε αυτό το πλαίσιο.

 **ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Τον λόγο έχει ο κ. Βασίλειος Κεφάλας, Πρόεδρος της Πανελλήνιας Ομοσπονδίας Υπαλλήλων Υπηρεσίας Εξωτερικής Φρούρησης.

**ΒΑΣΙΛΕΙΟΣ ΚΕΦΑΛΑΣ (Πρόεδρος της Πανελλήνιας Ομοσπονδίας Υπαλλήλων Υπηρεσίας Εξωτερικής Φρούρησης):**  Θέλω να απαντήσω σε κάποια θέματα που έθεσε ο κ. Γραμμένος όσον αφορά την αύξηση του κρατουμένων. Οι εξωτερικοί φρουροί φρουρούμε τουλάχιστον 1.100 κρατουμένους επιπλέον από τη χωρητικότητα των σωφρονιστικών καταστημάτων. Αυτή τη στιγμή είναι περίπου 11.700 οι κρατούμενοι και τα σωφρονιστικά καταστήματα μπορούν να χωρέσουν 10.600 περίπου. Αυτό όμως έχει γίνει χωρίς την ανάλογη αύξηση και του προσωπικού μας. Ως εκ τούτου οι μεταγωγές σε δικαστήρια και νοσοκομεία έχουν αυξηθεί κάτι που σίγουρα μειώνει ανάλογα και την περιμετρική ασφάλεια, καθώς για κάθε μία από αυτές τις μεταγωγές και τη φρούρηση ασθενών κρατουμένων σε νοσοκομεία απαιτείται και ανάλογη δύναμη στελεχών της υπηρεσίας μας.

 Από τα παραπάνω, καταλαβαίνετε ότι ο υπερπληθυσμός των κρατουμένων δημιουργεί και ανάλογα προβλήματα υπηρεσιακά αλλά και στα εργασιακά μας δικαιώματα με την υπερεργασία που καλούμαστε να παρέχουμε προκειμένου να ανταπεξέλθουμε στο φόρτο εργασίας που προκαλείται από τον υπερπληθυσμό. Οι προσλήψεις λοιπόν και η αύξηση των οργανικών θέσεων είναι σίγουρα κάτι το οποίο θα λύσει το πρόβλημα και είναι επιβεβλημένο.

Όσον αφορά την ψυχολογική υποστήριξη των συναδέλφων μας. Δυστυχώς, ως Ομοσπονδία, παρατηρούμε πολλές περιπτώσεις αυτοχειρίας συναδέλφων. Αυτό είναι απόρροια και των εργασιακών συνθηκών οι οποίες μεγεθύνουν τα όποια προσωπικά, οικογενειακά προβλήματα. Σε αναζήτηση ψυχολογικής υποστήριξης για τα στελέχη μας το μόνο που βρήκαμε ήταν ένα τηλέφωνο ψυχολογικής υποστήριξης από τον Ερυθρό Σταυρό κάτι που σίγουρα δεν λύνει το πρόβλημα καθώς οι αυτοκτονίες στα στελέχη της εξωτερικής φρουράς είναι πολλές ανάλογα τον πληθυσμό μας. Είναι ένα σοβαρό ζήτημα που πρέπει να λυθεί με νέες ψυχοτεχνικές δοκιμασίες στα στελέχη μας και με μια πιο άμεση τηλεφωνική γραμμή ψυχολογικής υποστήριξης.

Τέλος, όσον αφορά τις συνθήκες υγιεινής, θέλω να αναφέρω ότι δεν είναι λίγα τα περιστατικά που εξωτερικοί φρουροί νόσησαν βαριά κατά τη διάρκεια της υπηρεσίας τους τόσο κατά τη διάρκεια του covid19 όσο και μετά από αυτόν. Μάλιστα μετά από ΕΔΕ αποδείχτηκε ότι εξωτερικός φρουρός έχασε τη ζωή του από covid19 κατά τη διάρκεια διατεταγμένης υπηρεσίας. Συνεπώς θα πρέπει να δοθούν τα μέσα τα οποία θα αναβαθμίσουν τις συνθήκες υγιεινής τόσο κατά την εκτέλεση υπηρεσίας μας όσο και μετά από αυτήν. Ευχαριστώ πολύ.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Απ’ ό,τι αντιλαμβάνομαι, εδώ ολοκληρώνεται η συνεδρίαση της Επιτροπής μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Είχα υποβάλλει ένα αίτημα και ζήτησα τον λόγο σας θυμίζω.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Κυρία Πρόεδρε, ολοκληρώθηκε η συνεδρίαση.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Όχι, δεν ολοκληρώθηκε, έχω υποβάλει ένα αίτημα. Υπάρχει ο Υπουργός. Πάλι με το έτσι θέλω;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Ολοκληρώθηκε η ακρόαση των εξωκοινοβουλευτικών φορέων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Πάλι με το έτσι θέλω; Τίποτα δεν μάθατε;

Κύριε Υπουργέ, δεν θέλετε να απαντήσετε;

 Ζητάει να απαντήσει ο Υπουργός.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Καταρχάς, ευχαριστώ όλους και όλες τους εκπροσώπους των φορέων που μίλησαν και εκφράστηκαν για το νομοσχέδιο, το οποίο καταθέσαμε.

Κύριε Πρόεδρε, δεν θα μπω στην ουσία των τοποθετήσεων. Κράτησα τις παρατηρήσεις της κυρίας Προέδρου της Πλεύσης Ελευθερίας. Έχουμε, τη Δευτέρα, μία ερώτηση, η οποία αναφέρεται σε συγκεκριμένα ζητήματα, αλλά, ταυτόχρονα, κράτησα και τις παρατηρήσεις και της κυρίας Προέδρου και των υπολοίπων, ούτως ώστε τη Δευτέρα, στην κατ’ άρθρον συζήτηση πια, να αναφερθώ κι εγώ επί της ουσίας σε μια σειρά από ζητήματα. Συνεπώς, εδώ είμαστε και θα απαντήσω επί λέξει σε όλα τα ζητήματα τα οποία έχουν τεθεί.

Ευχαριστώ και πάλι τους εκπροσώπους των φορέων.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων των Επιτροπών):** Ολοκληρώνεται η συνεδρίαση για την ακρόαση των εξωκοινοβουλευτικών προσώπων του νομοσχεδίου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις».

Η συνέχιση της επεξεργασίας και εξέτασης του σχεδίου νόμου θα γίνει τη Δευτέρα, 17 Μαρτίου στις 14.00΄ στη συνεδρίαση επί των άρθρων, στην αίθουσα της Γερουσίας.

Στο σημείο αυτό γίνεται η γ’ ανάγνωση των καταλόγων των μελών των Επιτροπών.

 Παρόντες από την Επιτροπή Δημόσιας Διοίκησης, Δημόσιας Τάξης και Δικαιοσύνης ήταν οι βουλευτές κ.κ. Γκολιδάκης Δημήτριος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Χρυσομάλλης Μιλτιάδης (Μίλτος), Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηιωαννίδου Μαρία-Νεφέλη, Κατσανιώτης Ανδρέας, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Παπαναστάσης Νικόλαος, Κανέλλη Γαρυφαλλιά (Λιάνα), Συντυχάκης Εμμανουήλ, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές κ.κ.: Χαράλαμπος Αθανασίου, Χρήστος Δερμεντζόπουλος, Αναστάσιος Δημοσχάκης, Αθανάσιος Καββαδάς, Ευστάθιος Κωνσταντινίδης, Δημήτριος Μαρκόπουλος, Μαρία Συρεγγέλα, Διονύσιος Ακτύπης, Ιλχάν Αχμέτ, Γιάννης Δελής, Ευτυχία Αχτσιόγλου και Γεωργία Κεφαλά.

Τέλος και περί ώρα 13.00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΜΑΚΑΡΙΟΣ ΛΑΖΑΡΙΔΗΣ**